އައްޑޫގެ ފަތުރުވެރިކަމުގެ މުސްތަގުބަލަކީ ދޮންވެލި ތުނޑި ހެދުންބާ؟ – އައްޑޫ އޮބްޒާވަރ\nރުއްޖެހިހެރަ އަދި އަބޫހެރަ ސަރަހައްދު ތަރައްގީ ކުރެވިދާނެ ޚިޔާލީ ކުރެހުމެއް -\nޒުހައިރު 27 ޑިސެންބަރު, 2018\nއައްޑޫ ސިޓީގެ ފަތުރުވެރިކަން ތަރައްގީ ކުރުމަށް އެންމެ މުހިއްމު ކަމަކީ ދޮންވެލި ތުނޑިއެއް ހެދުންކަމަށް އައްޑޫ ސިޓީ ކައުންސިލުން ނިންމާ، އަދި އެކަމުގައި ރައްޔިތުންގެ ޚިޔާލުވެސް ހޯދުމަށްފަހު އައްޑޫ ސިޓީ ކައުންސިލުން އެކަން ކުރުމަށް ނިންމާފިއެވެ.\nއޮގޮތަށް އެބޭފުޅުން ނިންމެވީ އެކަމުގެ އެކަށީގެންވާ ދިރާސާއެއް ކުރުމަށް ފަހުގައި ކަމަށް އަޅުގަނޑު ގަބޫލު ކުރަމެވެ. އައްޑޫއަށް ޒިޔާރަތް ކުރާ ފަތުރުވެރިންނަށް ހަމަ އެކަނި މަދުވަނީ ދޮންވެލި ތުނޑިއެއް ކަމަށް ކައުންސިލުން ގަބޫލު ކުރައެވެ. ސަބަބަކީ އަމިއްލަ މީހުންގެ ގެސްޓް ހައުސްތަކުގައި ތިބޭމީހުން މޫދަށް އެރިލާ، މަޖާކޮށްލުމަށް އެފަދަ ތަނެއް އައްޑޫ ސިޓީގައި ނެތުމުންނެވެ.\nއަޅުގަނޑުގެ ސުވާލަކީ އައްޑޫ ސިޓީގައި މިނޫން ގޮތަކަށް ފަތުރުވެރިކަން ތަރައްގީ ނުކުރެވޭނެ ތޯއެވެ؟ އަމިއްލަ މީހުންގެ ގޯތީގައި ގެސްޓްހައުސް ހެދުމަކީވެސް މައްސަލައެއް ނޫނެވެ. ނަމަވެސް އައްޑޫގެ ފަތުރުވެރި ކަމުގެ ތަސައްވަރު މިއަށް ވުރެން ތަނަވަސްވާން އެބަޖެހެއެވެ. އެހުނަރާއި ގާބީލުކަން ރާއްޖޭގައި މިހާރު އެބަހުއްޓެވެ. ވަކިވަކި ސަރަހައްދުތައް ކަނޑައަޅާ އަދި ފަޅު ހިއްކައިގެން ފަތުރުވެރިކަމަށް ތަރައްގީ ކުރުމަކީ މުސްތަގުބަލަށް ކުރެވޭނެ އެންމެ އަގުހުރި އިންވެސްޓްމެންޓް ކަމަށް އަޅުގަނޑަށް ގަބޫލު ކުރެވެއެވެ. އެހެނަސް އަޅުގަނޑުގެ ޚިޔާލަކީ އެންމެ މޮޅު ޚިޔާލު ކަމުގައި ނުވެދާނެ އެވެ. ކަންކަން ކުރަންވާނީ މުސްތަގުބަލަށް ވިސްނާ ދެމެހެއްޓެނިވި ގޮތެއްގައި އަދި މުޅި މުޖުތަމަޢުއަށް އޭގެ ފައިދާ ލިބުމާއެކުއެކީ އެކަމުގެ ނޭދެވޭ އަސަރު މުޖުތަމައުގެ ތެރެއަށް ނުދާނެ ގޮތަކަށް ވިސްނައިގެންނެވެ.\nރާއްޖޭގެ މިހާރުގެ ރައީސުލްޖުމުހޫރިއްޔާ އޮނަރަބްލް މުޙައްމަދު ޞޯލިޙުގެ ތަސައްވަރަކީ އައްޑޫގައި 8000 އެނދުގެ ފަތުރވެރިކަމެއް ގާއިމު ކުރުމެވެ. އެއީ ނުވާނެ ކަމެއް ނޫނެވެ. މިސަރުކާރަކީ އެކަން ކުރެވޭނެ ގާބިލުކަންހުރި ސަރުކާރެކެވެ. އައްޑޫގެ ފަތުރުވެރިކަން ތަރައްގީ ކުރުމާމެދު އަޅުގަނޑުދެކޭ ތަސައްވަރެއް “އައްޑޫ އޮބްޒާވަރ” ގައި ސިލްސިލާ އާޓިކަލް ތަކެއްގެ ގޮތުގައި މިއަންނަނީ ޝާއިޢު ކުރަމުންނެވެ. އޭގެ އެންމެ ފަހުގެ ބައިތައްވެސް ވަރަށް އަވަހަށް ޝާއިޢު ކުރާނަމެވެ.\nގަމުގައި ސިޓީ ހޮޓާތައް ތަރައްގީ ކުރެވިދާނެ ތަންތަނުގެ ޚިޔާލީ ކުރެހުމެއް –\nއައްޑޫ މީހުންނަކީ ފަތުރުވެރިކަމުގެ ދާއިރާގެ ވަރަށް ގާބިލު މީހުންކަމަށް މުޅި ރާއްޖޭގެ ފަތުރުވެރިކަމުގެ ސިނާއަތުގެ އެންމެހާ މީހުން ގަބޫލު ކުރައެވެ. އެހެންކަމުން އައްޑޫ ކައުންސިލުން ނިންމާ މިފަދަ އިގްތިސާދީ ތަރައްގީ، ޚާއްސަކޮށް ފަތުރުވެރިކަމުގެ ތަރައްގީގެ ނިންމުން ވަރަށް ފުރިހަމަ ވާން ޖެހޭނެ ކަމަށް އަޅުގަނޑު ގަބޫލު ކުރަމެވެ. އައްޑޫ މީހުންނަކީ މިދާއިރާގެ އެންމެ ފުންނާބުއުސް މީހުންކަމަށް ލޭބަލް ވެފައިވާތީއެވެ.\nނަމަވެސް އަޅުގަނޑުމެންގެ ވިސްނުން މިހިރީ ފުރަތަމަވެސް ތުނޑިއެއް ހެދުމާ ހަމައަށެވެ. އައްޑޫގެ ފަތުރުވެރިކަމަށް އެންމެ މުހިއްމީ ތުނޑިއެއް ހެދުން ކަމަށް މުޅި އައްޑޫ ރައްޔިތުން މިހާރު ގަބޫލު ކުރެއެވެ. އެކަން ސޯޝަލް މީޑިއާއަށް ނަޒަރު ހިންގާލުމުން އެނގެއެވެ. މިއީ ހަމަ އައްޑޫ މީހުންގެ ވިސްނުމުގެ ފެންވަރުތޯއޭ އަޅުގަނޑަށް ހިތާހިތާ ސުވާލު އެބަކުރެވެއެވެ.\nއައްޑޫ ސިޓީގެ އެކި ހިސާބު ތަކުގައި ދޮންވެލި ގޮނުދޮށް ހަދައިގެން ފަތުރުވެރިކަމަށް ތަރައްގީ ކުރުމަށް ވިސްނުން ބަދަލުކޮށްލަން ނުވޭތޯއެވެ؟ ދިވެހި ސަރުކާރުގައި މިފަދަ ކަމެއް މިހާރު ކޮށްލުމަކީ މެޓަލެއް ކާލުންހާ ފަސޭހަ ކަމަކެވެ. ދިރާސާކޮށް ބަލަންވީ ތުނޑި ހެދޭނެ ގޮތެއް ހޯދުމަށްތޯއެވެ. ނުވަތަ އެހެން ހަރުފަތަކަށް އައްޑޫގެ ފަތުރުވެރިކަން ޖައްސާލުމަށްތޯއެވެ. ހަމަ ޔަގީނުންވެސް އެފަދަ ހަރުދަނާ ވިސްނުން ތިބި މީހުން އައްޑޫގައި މަދެއް ނުވާނެއެވެ.\nއައްޑޫ މީހުންނަށް ލިބެންޖެހޭ ހަގީގީ މަގާމު ނުލިބޭ އެންމެ ބޮޑު ސަބަބަކީ ކަންކަން ހިންގުމަށް ރައްޔިތުން ހޮވާ ބޭފުޅުންގެ ގާބިލުކަން ނެތިގެންތޯ މިހާރު އެބަ ސުވާލު އުފެދެއެވެ. އައްޑޫގެ ޖިއޮގްރެފިކަލް އޭރިއާއަށް ބަދަލު ގެނަސް ފަތުރުވެރިކަން ތަރައްގީ ކުރުމަށް ވިސްނަމާ ހިންގަވާށެވެ.\nއައްޑޫ ސިޓީގެ ފަޅު ހިއްކައިގެންނާއި، އަދި ދިރާސާކޮށް ކަނޑައެޅޭ ސަރަޙައްދުތަކުގެ ގޮނުދޮށްތައް ވެލިން މުއްސަނދި ކުރުމުގެ އިތުރުން ގަމުގައި ސިޓީ ހޮޓާ ތަކެއް ތަރައްގީ ކުރުމަށް ކުރަންޖެހޭ އެންމެހާ ކަންތައްތައް ރައީސް ޞޯލިޙުގެ މިޒަޢާމަތުގެ ފުރަތަމަ އަހަރު ނިންމުމަށް މަސައްކަތް ކުރަންވީ ނޫންތޯއެވެ. ހަމަޔަގީނުންވެސް އެގޮތަށް މަސައްކަތްކޮށްފިނަމަ ކުރިއަށް މިއޮތް ތިންއަހަރު ތެރޭ އައްޑޫގެ ފަތުރުވެރިކަން އިންތިހާއަށް ފުޅާވެގެން ދާނެއެވެ. ތަފާތު ހަރުފަތަކަށް ފަތުރުވެރިކަން ފުޅާވެގެންދާނެއެވެ.\nސަވާހިލި ރިސޯޓަކަށް ތަރައްގީ ކުރުމަށް ބީޗްތަރައްގީ ކުރެވިދާނެ ޚިޔާލީ ކުރެހުން\nރާއްޖޭގެ ފަތުރުވެރިކަމުގެ ހުރިހާ ސަރަހައްދެއް މިހާރު މާކެޓް މިކުރަނީ އެންމެ މަތީފަންތީގެ ގެސްޓުންނަށެވެ. އެހެނަސް މެދުފަންތީގެ އެތައް ފަތުރުވެރިންނެއް ރާއްޖެ އަންނަން ބޭނުންވެ، އެހެނަސް ރާއްޖޭގެ ރިސޯޓްތައް އަގުބޮޑުކަމުން ނާދެވި އެބަތިބި ކަމީ ގަބޫލުކުރަންޖެހޭ ހަގީގަތަކެވެ. އައްޑޫ ސިޓީގަވެސް މަތީފަންތީގެ ރިސޯޓެއް މިހާރުވެސް އެބައޮތެވެ. ނަމަވެސް އެފެންވަރުގެ ރިސޯޓްތަކެއް އިތުރަކަށް އައްޑޫގައި ތަރައްގީ ކުރުމަކީ އުނދަގޫ ކަމަކަށް ވާނެއެވެ.\nއައްޑޫގެ ފަތުރުވެރިކަން ބޮޑަށް މާކެޓް ކުރަންވީ މެދުފަންތީގެ ގެސްޓުންނަށެވެ. ނަމަވެސް އެމީހުންނަށްވެސް ހިތްހަމަޖެހޭ ޚިދުމަތެއް ފޯރޮކޮށްދެވޭނީ ފަތުރުވެރިކަމަށް ސަރަޙައްދުތަކެއް ކަނޑައަޅާ އެތަންތަން ތަރައްގީ ކޮށްގެންނެވެ. އަމިއްލަ ގޭތެރޭގައި ތިނެއް ނުވަތަ ފަސް ކޮޓަރީގެ ގެސްޓްހައުސް ތަކެއް އުފެއްދުމަށް ޚިޔާލުކޮށް، އެފަތުރުވެރިންނަށް ބޭނުންވާ ތުނޑި ހަދައިގެން ނޫނެވެ. އެކަންވެސް ކުރަންވީއެވެ. ނަމަވެސް ދެމެހެއްޓެނިވި އިގްތިސާދީ ތަރައްގީއެއް ގާއިމު ކުރުމަށާއި ގިނަވަޒީފާގެ ފުރުސަތު އިތުރުކުރުމަށް ތުނޑި ހެދުމަށްވުރެ ތަންކޮޅެއް ވިސްނުން ރަނގަޅު ކުރަން އެބަޖެހެއެވެ.\nމި ވަގުތު އެއްވެސް ކޮމެންޓެއް ކިޔުންތެރީން ފާޅުކޮށްފައި ނެތް. zu "އައްޑޫގެ ފަތުރުވެރިކަމުގެ މުސްތަގުބަލަކީ ދޮންވެލި ތުނޑި ހެދުންބާ؟"


Dhiraagu special roadh bundles aa eku MAPD ah dheelathi ehee eh dhemaa! - AO News\nދިރާގު ސްޕެޝަލް ރޯދަ ބަންޑްލްސް އާއެކު އެމްއޭޕީޑީއަށް ދީލަތި އެހީއެއް ދެމާ!\nމި ފަދަ ފެސްޓިވަލެއް ދިރާގުން ބޭއްވުމުގެ އެންމެ ބޮޑު ބޭނުމަކީ މުޖުތަމައުގައި ދިރިއުޅޭ އެއްވެސް ކުއްޖަކު އެކަހެރި ނުކުރުމާއި ހުރިހާ ކުދިންނަށްވެސް ފުރުސަތުތަކެއް ހޯދައިދިނުމެވެ. އަދި ނުކުޅެދުންތެރިކަން ހުންނަކުދިންނަށް އަމިއްލަ ނަޕްސަށް އިތުބާރުކުރުމާއި ކުޅިވަރުގެ ރޫހު އެކުދިންގެ ކިބައިގައި އަށަގެންނެވުމަކީވެސް މި ފެސްޓިވަލްގެ މަގުސަދެއްކަމަށް ދިރާގުން ބުނެއެވެ.\nދިރާގު ރޯދައަށް ހާއްސަ ޑޭޓާ ޕެޖޭކްތައް އެކްޓިވޭޓް ކޮށްލާށެވެ. ތިޔަ ދެވެނީ ދީލައި އެހީއެކެވެ.


SunOnline: Thulaadhoo school kudhinnah dhimaavi massala hallukoffi\nތުޅާދޫ ސްކޫލް ކުދިންނަށް ދިމާވި މައްސަލަ ހައްލުކޮށްފި\nމުހައްމަދު އައުޒަމް 16 Jul 2019, 13:16\nބ. ތުޅާދޫ ސްކޫލުގެ ދަރިވަރުން ސްކޫލުގެ ތެރޭގައި ހޭނެތޭ މައްސަލަ ހައްލުކޮށްފިއެވެ.\nއެޑިއުކޭޝަން މިނިސްޓްރީގެ ޕާމަނަންޓް ސެކެޓްރީ އަހުމަދު އަލީ "ސަން" އަށް މައުލޫމާތު ދެއްވަމުން ވިދާޅުވީ ކުދިން ހޭނެތޭ މައްސަލަ މިހާރު ހައްލުކޮށް މިހާރު އެ ސްކޫލުގެ ދަރިވަރުންނަށާއި ބެލެނިވެރިންނަށް ކައުންސިލިން ދެމުންގެންދާ ކަމަށެވެ. ެ.\n" ތުޅާދޫ ސްކޫލުގައި މިވަގުތު ތިބި ހާއްސަ ޓީޗަރުން މެދުވެރިކޮށް ކައުންސިލިން ދެމުންގެންދަނީ. ދެން އެ ދަރިވަރުންނަށް ބޭނުންވާ އިތުރު ފަރުވާފަދަ ކަންތައްތައް ބަލައި އެކަމުގެ އިންތިޒާމްތައްވެސް މިހާރު ރާވަމުން ދަނީ" އަހުމަދު ވިދާޅުވިއެވެ.\nތުޅާދޫގެ ބެލެނިވެރިން ބުނާގޮތުގައި ދަރިވަރުން ހޭނެތުގެ މައްސަލަ ދިމާވަނީ ޖިންނި ޝައިތޯނުންގެ އުނަދަގޫތައް ދިމާވެގެންނެވެެ. އަދި އެހެން ދިމާވަނީ އެ ސްކޫލުގައި ހުންނަ ނިކަގަހަކުން ކަމަށް ބުނެ އެ ގަސް ކަނޑާލުމަށް ވެސް ބެލެެނިވެރިންވަނީ އެދިފައެވެ. އެ މައްސަލައިގައި ބެލެނިވެރިން ކުރިން ވަނީ އިހުތިޖާޖުވެސް ކޮށްފައެވ\nއެ މައްސަލައިގައި މިނިސްޓްރީން ބުނީ އެ ގަސް ކަނޑާލާނީ އެ މައްސަލަ ބެލުމަށް ފަހު މަޝްވަރާތައް ކުރުމަށްފަހު ކަމަށެވެ.\nތުޅާދޫއިން ވާހަކަދެއްކި ބައެއް މީހުން މީގެ ކުރިން ބުނީ ހޭނެތުމުގެ މައްސަލަ ދިމާވާ 12 ވަރަަކަށް ދަރިވަރުން އުޅޭ ކަމަށާއި އަދި ބައެއް ދަރިވަރުން ރުގްޔާ ކުރުމުން ރަނގަޅުވެފައިވާ ކަމަށެވެ.\nދަރިވަރުން ހޭނެތޭ މައްސަލައިގައި އެޑިއުކޭޝަން މިނިސްޓްރީގެ ޓީމެއްވެސް މިދިޔަ ހޮނިހިރު ދުވަހު ވަނީ ތުޅާދޫއަށް ގޮސްފައެވެ.\nހާއްސަ އެހީއަށް ބޭނުންވާ މީހުންނަށް ތައުލީމުގެ ލޯނުން ޖާގަ\nއެމްއެންޔޫއިން ފަހުގެ ނެވިގޭޝަން ސްމިއުލޭޓާ ތައާރަފް ކޮށްފި


SunOnline: Akshay aai Katrina ge aa filmu sooriyavanshi leak vejje\nއަކްޝޭއާއި ކެޓްރީނާގެ އާ ފިލްމު ސޫރިޔާވަންޝީ ލީކުވެއްޖެ\nމުޙައްމަދު ޝާނިފް 06 Nov 2021, 13:44\nއަކްޝޭ ކުމާރު އަދި ކެޓްރީނާ ކައިފް ލީޑް ރޯލެއް ކުޅެފައިވާ 'ސޫރިޔަވަންޝީ" ފިލްމު ލީކު ވެއްޖެއެވެ.\nމި ފިލުމުގެ ލީކުވެފައިވަނީ ތެލެގްރާމުންނާއި އެނޫންވެސް ސައިޓްތަކުން އޮންލައިންކޮށް އެޗްޑީކޮށް ފްރީ ޑައުލްލޯޑް ކުރެވޭ ގޮތަށް ކަމަށް ބޭރުގެ މީޑިއާ ތަކުން ބުނެއެވެ. އެގޮތުން ޓަމިލްރޮކާސް އަދި މޫވީރަލްޒް އިން މި ފިލްމު ފްރީ ޑައުންލޯޑް ކުރެވޭނެ ކަމަށް މީޑިއާ ރިޕޯޓް ތަކުން ބުނެއެވެ.\nމި ފިލުމަކީ މިފަހުގެ ތާރީހެއްގައި ބޮލީވުޑުން ފެނިގެންދާ ކޮޕް ޑްރާމާ ފިލުމަކަށްވާއިރު މިއީ ބޮލީވުޑު ފިލްމު އިންޑަސްޓްރީއަށް ލިބުނު ވަރަށް ބޮޑު ގެއްލުމެކެވެ.\nމި ފިލުމަކީ އިއްޔެ ސިނަމާތަކުން އަޅުވާފައިވާ އިރު މި ފިލްމު ލީކު ވީ ސިނަމާތަކުން އެޅުވި ފަހުން އެއް ގަޑިއިރު ތެރޭގައި ކަމަށް ހަބަރު ތަކުން ބުނެއެވެ.\nމި ފިލްމު ރިލީޒް ކުރުމުގައި ކޮވިޑުގެ ބަލިމަޑުކަމުގެ ސަބަބުން ދަތިތަކެއް ކުރިމަތިވި ނަމަވެސް މި ފިލްމު ލީކު ވުމަކީ ބޮލީވުޑް ބޮކްސް އޮފީސް އަށް ކުރިމަތިވާނެ އެންމެ ބޮޑު ގޮންޖެހުން ކަމަށް ބޭރުގެ ރިޕޯޓް ތަކުން ބުނެއެވެ.\nސޫރިޔާވަންޝީގެ ޓްރެއިލާއަށް ވެސް ވަނީ ބޮޑު ތަރުހީބެއް ފޭނުންގެ ފަރާތުން ލިބިފައެވެ.\nމީގެ އިތުރުން މި ފިލްމު ބެލި މީހުން ވެސް އަންނަނީ އެ ފިލްމުގައި އަކްޝޭ އަދި ކެޓްރީނާ ގެ ފަރާތުން ފެނުނު މޮޅު ހުނަރަށް ތައުރީފުކޮސް ސޯޝަލް މީޑިއާގައި ތައުރީފް ކުރަމުންނެވެ.\nރޯހިތު ޝެޓީ ޑައިރެކްޓުކުރި މި ފިލްމުން ބޮލީވުޑުގެ މަޝްހޫރު ތަރި އަޖޭދޭވްގަންގެ އިތުރުން ރަންވީރު ސިންގު ވެސް ފެނިފައިވެއެވެ.\nމި ފިލްމުން ބޮލީވުޑުގެ އެންމެ މޮޅު އަދި ހުނަރުވެރި ހަތަރު ފަންނާނުން ފެނިގެންދާއިރު ބޮލީވުޑުގެ ފިލްމުތަކަށް ލޯބިކުރާ މީހުން ތިބީ މި ފިލްމަށް ކެތްމަދުވެފައެވެ.\nހަމައެހެންމެ އިއްޔެ ހުޅުމާލޭ ޝްވެކް ސިނަމާގައި ވަނީ މި ފިލްމު އަޅުވާފައެވެ.\nއަކްޝޭގެ މި ފިލްމު ނޫނަސް ނޮވެމްބަރު ހަތަރެއްގައި ނެރުނު ރަޖްނިކަތުގެ "އަންނާތޭ" ވެސް ވަނީ ލީކުވެފައެވެ. އަދި ސޫރިޔާގެ ޖައި ބިމް ވެސް ވަނީ އޮންލައިންކޮށް އެޗްޑީކޮށް ޑައުންލޯޑް ކުރެވޭގޮތަށް ލީކު ވެފައެވެ.\nމި ފިލްމުތައް ލީކު ވާން ދިމާވި ސަބަބެއް އަދި ދެނެގަނެވިފައި ނުވާއިރު އެކަން ހިނގައިދިޔަ ގޮތް އަންނަނީ ބޮލީވުޑުގެ އިންޑަސްޓްރީން ބަލަމުން ކަމުގައި އެ އިންޑަސްޓްރީން ބުނެއެވެ.


Maldivian Red Crescent in Addu City Council aa bahdhalu kurahvaifi\nމޯލްޑިވިއަން ރެޑް ކްރެސެންޓުން އައްޑޫ ސިޓީ ކައުންސިލާ ބައްދަލުކުރައްވައިފި\n16 ނޮވެމްބަރ 2020 1 year ago\nމޯލްޑިވިއަން ރެޑް ކްރެސެންޓް (އެމް.އާރް.ސީ) އިން އައްޑޫ ސިޓީ ކައުންސިލާ މިއަދު ބައްދަލުކުރައްވައިފި އެވެ.\nއައްޑޫ ސިޓީ ކައުންސިލްގެ އިދާރާގައި މިއަދު ހެނދުނު ބޭއްވެވި މި ބައްދަލުކުރެއްވުމުގައި ވާހަކަފުޅުދައްކަވަމުން މޯލްޑިވިއަން ރެޑް ކްރެސެންޓްގެ ރައީސް، އަލްފާޟިލް ޢަލީ ނާޝިދު ވަނީ އައްޑޫ ސިޓީގައި އެ ޖަމިއްޔާއިން ކުރައްވަމުން ގެންދަވާ މަސައްކަތްތަކުގައި ސިޓީ ކައުންސިލުން ދެއްވާ އެއްބާރުލެއްވުމަށް ޝުކުރު ދަންނަވައިފައެވެ. މީގެ އިތުރުން އައްޑޫ ސިޓީ ކައުންސިލުން މިހާރު ކުރައްވަމުން ގެންދަވާ މަސައްކަތްތަކުގައި މޯލްޑިވިއަން ރެޑް ކްރެސެންޓަށް އެހީތެރިކަން ފޯރުކޮށްދެވޭނެ ގޮތްތައްވެސް އަލްފާޟިލް ޢަލީ ނާޝިދު ވަނީ އޮޅުންފިލުއްވައިފައެވެ.\nމިއަދު ބޭއްވެވި މި ބައްދަލުކުރެއްވުމުގައި މޭޔަރ، ޢަބްދުﷲ ޞާދިޤް ވަނީ ސިޓީ ކައުންސިލުން މިހާރު ކުރަމުންދާ މަސައްކަތްތަކާ ގުޅޭ މަޢުލޫމާތު ޙިއްސާކުރައްވައިފައެވެ.\nމީގެ އިތުރުން މިއަދުގެ ބައްދަލުކުރެއްވުމުގައި ވަނީ ގެވެށި އަނިޔާގެ މައްސަލަތައް އިތުރުވުމާއި ގުޅިގެން، ގެވެށި އަނިޔާގެ ޝިކާރައަކަށް ވެފައިވާ ފަރާތްތަކަށް އެކަށީގެންވާ ގޮތެއްގައި ނަފްސާނީ އެހީތެރިކަން ފޯރުކޮށްދިނުމާއި ގުޅޭގޮތުންވެސް މަޝްވަރާކުރައްވައިފައެވެ.\nމި ބައްދަލުކުރެއްވުމުގައި ވަނީ އައްޑޫ ސިޓީގައި ކުށުގެ ވެއްޓަށް ހުށަހެޅިފައިވާ ޒުވާނުންނަށް ޚާއްޞަކޮށްގެން ޖުވެނައިލް ހޯމެއް ހެދުމާއި ގުޅޭގޮތުންވެސް މަޝްވަރާކުރައްވައިފައެވެ.\nމިއަދުގެ މި ބައްދަލުކުރެއްވުމުގައި މޯލްޑިވިއަން ރެޑް ކްރެސެންޓުން ވަނީ އައްޑޫ ސިޓީ ކައުންސިލުން އެ ޖަމިއްޔާއިން ކުރައްވާ މަސައްކަތަށް ދެއްވާ އެއްބާރުލެއްވުން ފާހަގަކުރައްވައި ޝުކުރު އަދާކުރެއްވުމުގެ ގޮތުން ޚާއްޞަ ހަނދާނީ ލިޔުމެއްވެސް ދެއްވައިފައެވެ.\nމި ބައްދަލުކުރެއްވުމުގައި މޯލްޑިވިއަން ރެޑް ކްރެސެންޓްގެ ސެކްރެޓަރީ ޖެނެރަލް، އަލްފާޟިލާ ފާތިމަތު ހިމްޔާ އާއި މޯލްޑިވިއަން ރެޑް ކްރެސެންޓްގެ އައްޑޫ ގޮފީގެ މެނޭޖަރ، އަލްފާޟިލާ ޝަފްނާ އަޙްމަދުގެ އިތުރުން ކައުންސިލަރުންވެސް ބައިވެރިވެލެއްވިއެވެ.


ގުޅިފައިވާ އިއްތިހާދުގެ ރަނިންގމޭޓް މ އަތޮޅަށް ކުރައްވަމުން ގެންދަވާ ދަތުރުފުޅު\nގުޅިފައިވާ އިއްތިހާދުގެ ރަނިންގމޭޓް ފައިސަލް ނަސީމް މ އަތޮޅަށް ކުރައްވަމުން ގެންދަވާ ދަތުރުފުޅުގެ ތެރެއިން. މި ދަތުރުފުޅުފައި ފައިސަލް ނަސީމް ވަނީ އަތޮޅުގެ ރަށްތަކަށް ވަޑައިގެން ރައްޔިތުންގެ ހާލު ބައްލަވައިލައްވާފައި.\nއޯގަސްޓް 6، 2018: ގުޅިފައިވާ އިއްތިހާދުގެ ރަނިންގމޭޓް ފައިސަލް ނަސީމް މ އަތޮޅަށް ކުރައްވަމުން ގެންދަވާ ދަތުރުފުޅުގައި ދިއްގަރުގެ ގިރަމުންދާ ސަރަހައްދު ބައްލަވަނީ. މި ދަތުރުފުޅުފައި ފައިސަލް ވަނީ އަތޮޅުގެ ރަށްތަކަށް ވަޑައިގެން ރައްޔިތުންގެ ހާލު ބައްލަވައިލައްވާފައި.\nއޯގަސްޓް 6، 2018: ގުޅިފައިވާ އިއްތިހާދުގެ ރަނިންގމޭޓް ފައިސަލް ނަސީމް މ އަތޮޅަށް ކުރައްވަމުން ގެންދަވާ ދަތުރުފުޅުގައި ދިއްގަރުގައި މަސް ހިއްކާ ސަރަހައްދަށް ޒިޔާރަތް ކުރައްވައި، މަސް ހިއްކުމުގެ ކަންކަން ހިނގާ ގޮތް ބައްލަވަނީ. މި ދަތުރުފުޅުފައި ފައިސަލް ވަނީ އަތޮޅުގެ ރަށްތަކަށް ވަޑައިގެން ރައްޔިތުންގެ ހާލު ބައްލަވައިލައްވާފައި.\nއޯގަސްޓް 6، 2018: ގުޅިފައިވާ އިއްތިހާދުގެ ރަނިންގމޭޓް މ އަތޮޅަށް ކުރައްވަމުން ގެންދަވާ ދަތުރުފުޅުގައި ދިއްގަރުގައި ދޮރުން ދޮރަށް ހިންގަވާ ރައްޔިތުންގެ ހާލު އޮޅުންފިލުއްވަނީ. މި ދަތުރުފުޅުފައި ފައިސަލް ނަސީމް ވަނީ އަތޮޅުގެ ރަށްތަކަށް ވަޑައިގެން ރައްޔިތުންގެ ހާލު ބައްލަވައިލައްވާފައި\nއޯގަސްޓް 6، 2018: ގުޅިފައިވާ އިއްތިހާދުގެ ރަނިންގމޭޓް ފައިސަލް ނަސީމް މ އަތޮޅަށް ކުރައްވަމުން ގެންދަވާ ދަތުރުފުޅުގައި ނާލާފުއްޓަށް ވަޑައިގެން މަސްވެރިންނާއި ބައްދަލުކުރަށްވައި މަސްވެރިންގެ ހާލު އޮޅުންފިލުއްވަނީ. މި ދަތުރުފުޅުފައި ފައިސަލް ވަނީ އަތޮޅުގެ ރަށްތަކަށް ވަޑައިގެން ރައްޔިތުންގެ ހާލު އޮޅުންފިލުއްވާފައި.\nއޯގަސްޓް 6، 2018: ގުޅިފައިވާ އިއްތިހާދުގެ ރަނިންގމޭޓް ފައިސަލް ނަސީމް މ އަތޮޅަށް ކުރައްވަމުން ގެންދަވާ ދަތުރުފުޅުގައި ނާލާފުށީގެ މަސް ހިއްކާ ސަރަހައްދަށް ޒިޔާރަތް ކުރައްވައި، މަސް ހިއްކުމުގެ ކަންކަން ހިނގާ ގޮތް ބައްލަވަނީ. މި ދަތުރުފުޅުފައި ފައިސަލް ވަނީ އަތޮޅުގެ ރަށްތަކަށް ވަޑައިގެން ރައްޔިތުންގެ ހާލު ބައްލަވައިލައްވާފައި.\n"ޒީރޯ ޓޮލަރެންސް ޓު ކޮރަޕްޝަން" ކެމްޕޭން\nފްލެޓްތަކުގެ މައްސަލަ ބަލާ ކޮމިޓީއާ ރައީސުލްޖުމްހޫރިއްޔާ ބައްދަލުކުރެއްވުން\nހުރަވީ ދުވަސް ފާހަގަކުރުމަށް ބޭއްވި ޖަލްސާ\nރައީސް ސޯލިހް ރިޔާސީ ބަޔާން ހުށަހެޅުއްވުން


SunOnline: California ge jalegge ceiling gai baagandeh hadhaigen2gaidheen filaifi\nކެލިފޯނިއާގެ ޖަލެއްގެ ސީލިންގައި ބާގަނޑެއް ހަދައިގެން ދެ ގައިދީން ފިލައިފި\nރުގިއްޔާ މުހައްމަދު މޫސާ 07 Nov 2019, 00:28\nކެލިފޯނިއާގެ ޖަލުން ފިލި ސަންޓޯސް ސެމުއެލް ފޮންސެކާ އާއި ޖޮނަތަން ސަލަތާ -- ފޮޓޯ: ޝެެރިފްސް އޮފީސް\nވޮޝިންޓަން (ނޮވެމްބަރު 6): އެމެރިކާގެ ކެލިފޯނިއާގެ ޖަލަކުން ދެ ގައިދީއަކު ފިލީ ސީލިންގައި ބާގަނޑެއް ހަދައިގެން ކަމަށް އެސްޓޭޓުގެ ފުލުހުން ބުނެފިއެވެ.\nކެލިފޯނިއާގެ އޮފިޝަލުން ވިދާޅުވި ގޮތުގައި 21 އަހަރުގެ ސަންޓޯސް ސެމުއެލް ފޮންސެކާ އާއި 20 އަހަރުގެ ޖޮނަތަން ސަލަތާ ޖަލުން ފިލަންވެގެން ބާގަނޑެއް ހެދީ ފާހާނާގެ ސީލިންގަ އެވެ. އަދި އެއީ ގާޑުންނަށް ނުފެންނަ ހިސާބެއްގައި ހެދި ބާގަނޑެއް ކަމަށާއި އޭގެ ފުޅާ މިނުގައި ހުރީ 22 އިންޗި ކަމަށް އޮފިޝަލުން ވިދާޅުވިއެވެ.\nއެބާގަނޑުން އެމީހުން އެރީ ސީލިން މައްޗަށެވެ. އަދި އެތަނުން ފިރުކިފައި ގޮސް، ފެންލައިޓަކުން ފައިބައިގެން ފިލީއެވެ. އެ ފެންލައިޓު ހުރި ދިމާލަކީ އިމާރާތް ކުރުމުގެ މަސައްކަތް ކުރިއަށްގެންދާ ސަރަހައްދެއް ކަމުން އެތަނުގައި ސެކިއުރިޓީ ފެންސުތައް ޖަހާފައި ނެތްކަމަށް އޮފިޝަލުން ވިދާޅުވިއެވެ.\nނަމަވެސް ޖަލުގެ ސީލިންގައި އެބާގަނޑު ހެދީ ކިހިނެއް ކަމެއް އޮފިޝަލުން ހާމަނުކުރެއެވެ.\nކެލިފޯނިއާގެ އޮފިޝަލުން ބުނި ގޮތުގައި އެ ބާގަނޑުގެ ފުޅާމިނުގައި ހުރީ 22 އިންޗި -- ފޮޓޯ: ޝެރިފްސް އޮފީސް\nކެލިފޯނިއާގެ ނޫސްތަކުގައިވާ ގޮތުން ފޮންސެކާއާއި ސަލަތާއަކީ ތަފާތު ދެ މަރުގެ މައްސަލައަކާ ގުޅިގެން މިދިޔަ އަހަރު ހައްޔަރުކުރި ދެ މީހުންނެވެ. އަދި ފޮންސެކާގެ މައްޗަށް ވަނީ 2018 ވަނަ އަހަރު ދެ މީހަކު މެރުމުގެ ދައުވާކޮށްފައެވެ. އަދި ސަލަތާގެ މައްޗަށް ވަނީ 2017 ވަނަ އަހަރު މީހަކު މެރުމުގެ ދައުވާކޮށްފައެވެ. އެ ދެ މީހުންވެސް ވަނީ ދައުވާތަކަށް އިންކާރުކޮށްފައެވެ.\nކެލިފޯނިއާއިން ވަނީ އެ ދެ މީހުން ހޯދުމުގެ މަސައްކަތް ކުރިއަށްގެންދާ ކަމަށް ބުނެ، އެމީހުންނާ ބެހޭ މައުލޫމާތު ފޯރުކޮށްދޭ މީހަކަށް 5،000 ޑޮލަރު ހުށަހަޅާފައެވެ.\nޖޯޖް ފްލޯއިޑްގެ މަރު: ފުލުސް މީހާގެ މައްޗަށް މަރުގެ ދައުވާ


20 Aharuge Rap Lava Kiyuntheriya Maruvee Asaru Gadha Message Akah Fahu - Vaguthu\n5 ދުވަސް ކުރިން ( ޖޫން 4, 2021 )\nރެޕިންގެ ދުނިޔޭގައި މަޝްހޫރުކަން ހޯދާފައިވާ ޑެޝްވަން ރޮބާޓްސަން ނުވަތަ ރެޕިންގެ ދުނިޔޭގެ ނަމުން ނަމަ ލިލް ލޯޑެޑް އުމުރުން 20 އަހަރުގައި މަރުވެއްޖެއެވެ. ލިލް ލޯޑެޑްގެ މި މަރުގެ ހަގީގަތެއް އަދި ހާމައެެއް ނުވެއެވެ.\nލިލް ލޯޑެޑްގެ ވަކީލް އަޝްޚާން މެހްރްޔާރީ ބުނެފައިވަނީ ރޮބާޓްސަން އަމިއްލައަށް މަރުވެފައިވާ ކަމުގެ ރިޕޯޓު ލިބިފައިވާ ކަމަށެވެ. ނަމަވެސް ރޮބާޓްސަންގެ މަރާ ގުޅޭ ގޮތުން ރަސްމީކޮށް އެއްވެސް އެއްޗެއް އަންގާފައެއް ނެތެވެ.\nޓެކްސަސްގެ ޑަލަސް ކައުންޓީގައި މަރުވި ލިލް ލޯޑެޑް ވަނީ މީގެ ހަފުތާއެއް ކުރިން އޭނާގެ މީސް މީޑިއާ އެކައުންޓުގައި އަސަރުގަދަ ޕޯސްޓްތަކެއް ހިއްސާކޮށްފައެވެ.\nރޮބާޓްސަންއަކީ އެންމެ ފުރިހަމަ މީހެއް ނޫން ކަމަށާއި އެކަމަށްޓަކައި މައާފަށް އެދިފައިވެއެވެ. އަދި ހެއްދެވި ފަރާތް ފަޚުރުވެރިވާ ފަދަ އުޅުމެއް އުޅެވިފައި ނެތް ކަމަށް ވެސް އޭނާގެ ޕޯސްޓެއްގައިވެއެވެ.\nއެހެން ޕޯސްޓެއްގައި ބުނެފައިވަނީ ކުރެވިފައިވާ ހުރިހާ ކުށަކާއެކު ވެސް މި ދުނިޔެ ދޫކޮށް ދިޔުމަށް ތައްޔާރަށް ހުރި ކަމަށެވެ. އަދި އޭނާގެ ހިތާއި ފުރާނަ ވެސް އެކަމަށް އެދެމުންދާ ކަމަށް މި ޕޯސްޓުގައި އޭނާ ލިޔެފައިވެއެވެ.\nލިލް ލޯޑެޑް މަޝްހޫރުވެފައިވަނީ ބްލޮކް ބޭބީ ލަވައިންނެވެ. ޔޫޓިއުބުގައި 29 މިލިއަން ވިއުސް ހޯދައި އެމެރިކާގެ ރިކޯޑިން އިންޑަސްޓްރީ އެސޯސިއޭޝަން އިން ހުށަހަޅާ ރަންވަނަ އޭނާ ހާސިލުކޮށްފައިވެއެވެ. އެއަށްފަހު ލިލް ލޯޑެޑްގެ ''ގޭންގް ޔުނިޓް'' ވަނީ ޔޫޓިއުބުގައި 39 މިލިއަން ވިއުސް ހޯދާފައެވެ.\nމައިކަލް ޖެކްޝަންގެ ލަވަތައް އަޑުއަހަމުން ބޮޑުވަމުން އައި ލިލް ލޯޑެޑް ލަވަކިޔުމަށް ޝައުގުވެރިވީ ލިލް ވޭނީއާއި ސުނޫޕް ޑޯގް އެންޑް ދަ ގޭމް އިންނެވެ.


Spine conference gai raajjeygai alah mai kasheege badhaeh badhalu koffi | Mihaaru\nމައިބަދައިގެ އޮޕަރޭޝަން އޭޑީކޭގައި ކުރަނީ\nސްޕައިން ކޮންފަރެންސްގައި މައިކަށީގެ ބަދައެއް ބަދަލުކޮށްފި\n15 އެޕްރީލް 2017 - 09:59 8 comments\nވަގުތުން ދެއްކި، ރާއްޖޭގައި އަލަށް ކުރި މި ބާވަތުގެ ސާޖަރީގައި އެމެރިކާގެ ޑޮކްޓަރަކާއި އޭޑީކޭގެ ނިއުރޯ ސާޖަން އަލީ ނިޔާފާއި އައިޖީއެމްއެޗުގެ ކަށީގެ ޑޮކްޓަރު ޝާން ބައިވެރިވެ ވަޑައިގަތެވެ.\nކޮންފަރެންސް ފެށުމުގެ ރަސްމިޔާތުގައި އޭޑީކޭގެ މެނެޖިން ޑިރެކްޓަރު އަހްމަދު އައްފާލް ރޭ ވިދާޅުވީ މި އޮޕަރޭޝަންގައި މައިބަދައިގެ މައްސަލައެއް ހުރި މީހެއްގެ ޑިސްކެއްގެ "ޓޯޓަލް ރިޕްލޭސްމަންޓެއް" ހަދާނެ ކަމަށެވެ. މި އޮޕަރޭޝަން ކުރި އިރު ގައުމީ ޔުނިވަސިޓީގެ ކޮންފަރެންސް ހޯލުގެ އިތުރުން އޭޑީކޭގެ ސްކޫލް އޮފް ހެލްތު ސައިންސްގެ ކްލާސް ރޫމްގައި ވެސް މަންޒަރުތައް ވަގުތުން ދެއްކި އެވެ.\nދައުވަތު ދީގެން އެ ދެ ތަނުގައި އެވަގުތު ތިބޭ ޑޮކްޓަރުންނާއި ނަރުހުން ނުވަތަ ސިއްހީ ދާއިރާގެ އެހެން މީހުންނަށް ސުވާލުކުރެވޭ ގޮތަށް ވަނީ ހަމަޖައްސައިފަ އެވެ. ސޯޝަލްމީޑިއާ މެދުވެރިކޮށް އާއްމުންނަށް ވެސް މި އޮޕަރޭޝަނުގެ މައުލޫމާތު ގެނެސްދިން އިރު އެތައް ހާސް ބަޔަކު އެ މަންޒަރު ވަގުތުން ބަލާފައިވެ އެވެ.\nއަފްއާލް ވިދާޅުވީ ރާއްޖޭގެ އިތުރުން އެމެރިކާ އާއި ސްރީ ލަންކާ އާއި އިންޑިއާ އަދި ނޭފާލް ފަދަ ގައުމުތަކުގެ ޑޮކްޓަރުންނާ އެކު ޖުމްލަ 100 އަށް ވުރެ ގިނަ ޑޮކްޓަރުން ކޮންފަރެންސްގައި ބައިވެރިވެވަޑައިގަންނަވާނެ ކަމަށެވެ. މުޅިން އަލަށް ރާއްޖޭގައި މިފަދަ ކޮންފަރެންސެއް ބާއްވަނީ، އަފްއާލް ވިދާޅުވި ގޮތުގައި، ސްޕައިން ސާޖަރީގައި ދުނިޔެ އަށް އަންނަމުންދާ ކުރިއެރުންތައް ރާއްޖެ އަށް ވެސް ގެނައުމަށެވެ.\nލައިވްކޮށް ދެއްކި ބޮޑު އޮޕަރޭޝަނަކީ އަފްއާލަ ދެކެވަޑައިގަންނަވާ ގޮތުގައި، ރާއްޖޭގައި ސިއްހީ ދާއިރާ އިން ކިޔަވައިދިނުން އެހެން ހަރުފަތަކަށް ގެންދާނެ ކަމެކެވެ. މި ކޮންފަރެންސް މިއަދުގެ ނިޔަލަށް ކުރިއަށް ގެންދާނެ އެވެ.\nސްޕައިން ކޮންފަރެންސްގައި އޭޑީކޭގެ މެނެޖިން ޑިރެކްޓަރު އަހްމަދު އަފްއާލް ވާހަކަ ދައްކަަވަނީ. -- ފޮޓޯ: މިހާރު\nމިއީ، މޯލްޑިވްސް ނެޝަނަލް ޔުނިވާސިޓީ (އެމްއެންޔޫ) އާއި އޭޑީކޭ ހޮސްޕިޓަލާ ދެމެދު އެކުލަވާލި އެމްއޯޔޫގެ ދަށުން ކުރިއަށް ގެންދާ ކޮންފަރެންސެކެވެ. އެމްއެންޔޫގައި ފެށި މި ކޮންފަރެންސްގައި ރޭ އޮތީ، ސްޕައިންއާ ގުޅޭ ސައިންޓިފިކް ކަރުދާސްތައް ހުށަހެޅުމެވެ.\nއިތުރު ލިޔުންތައް ސިއްހަތު ދިވެހި ގައުމީ ޔުނިވަސިޓީ އޭޑީކޭ ހޮސްޕިޓަލް ޑޮކްޓަރުން


މިދިޔަ އަހަރާ އަޅާބަލާއިރު ކުޅުދުއްފުށީގައި ޑެންގީ ފެތުރޭ މިންވަރު އިތުރު- އެޗްޕީއޭ މިދިޔަ އަހަރާ އަޅާބަލާއިރު ކުޅުދުއްފުށީގައި ޑެންގީ ފެތުރޭ މިންވަރު އިތުރު- އެޗްޕީއޭ\nމިދިޔަ އަހަރާ އަޅާބަލާއިރު ކުޅުދުއްފުށީގައި ޑެންގީ ފެތުރޭ މިންވަރު އިތުރު- އެޗްޕީއޭ\nކުޅުދުއްފުށީގައި މަދިރި އުފެދޭގޮތަށް ހުރި ތަންތަން ނައްތާލުމުގެ މަސައްކަތް ކުރިއަށްދަނީ-\nމިއަހަރުގެ މިހާތަނަށް ކުޅުދުއްފުށިން އެކަނިވެސް ޑެންގީހުމުގެ 61 ކޭސް ރިޕޯޓްކޮށްފައިވާކަމަށް ހެލްތް ޕްރޮޓެކްޝަން އެޖެންސީން(އެޗްޕީއޭ) ބުނެފި އެވެ.\nކުޅުދުއްފުށިން ޑެންގީހުމުގެ 61 ކޭސް ރިޕޯޓްކޮށްފައިވާއިރު އެ އަތޮޅުގައި ދެން އެންމެ ބާރަށް ޑެންގީ ހުން ފެތުރެމުންދަނީ ހަނިމާދޫގައެވެ. އެގޮތުން މިއަހަރު މިހާތަނަން އެރަށުން 25 ކޭސް ރިޕޯޓް ކޮށްފައިވެއެވެ.\nމުޅި ހދ އަތޮޅަށް ބަލާއިރު އިއްޔެއާ ހަމައަށް ޑެންގީހުމުގެ 92 ކޭސް ރިޕޯޓްކޮށްފައިވާއިރު މިދިޔަ މާރޗުމަހު 45 ކޭސް ވަނީ ރިޕޯޓްކޮށްފަ އެވެ. އަދި އިއްޔެއާ ހަމައަށް ހދ އިން ޑެންގީހުމުގެ 21 ރިޕޯޓް ލިބިފައިވާކަމަށްވެސް އެޗްޕީއޭއިން ބުނެއެވެ.\nމިދިޔަ އަހަރުގެ ފެބުރުއަރީ އާއި މާރޗުމަހު ކުޅުދުއްފުށިން ޑެންގީ ހުމުގެ އެންމެ ކޭސްއެއްވެސް ރިޕޯޓްކޮށްފައިނުވާއިރު މިއަހަރު ފެބުރުއަރީމަހު ޑެންގީހުމުގެ 17 ކޭސް ކުޅުދުއްފުށިން ރިޕޯޓްކޮށްފައިވެއެވެ. މިދިޔަ އަހަރު ކުޅުދުއްފުށީގައި އެންމެ ގިނައިން ޑެންގީހުން ޖެހިގެން ރިޕޯޓްކޮށްފައިވަނީ ޖޫންމަހުއެވެ. އެގޮތުން އެމަހު އެކަނިވެސް 13 ކޭސް ރިޕޯޓުކޮށްފައިވެއެވެ.


މަންމަ ހުރިގޮތުން އަފްލަޙް އަކަށް ހިމޭނަކުން ނުހުރެވުނެވެ. "މަންމާ . ކަމުނުދަނީތަ ....... ކީއްވެ އެއްޗެއް ނުބުނެތިހުރީ " މަންމަ ހުރި ގޮތުން އަފްލަޙް އެހިއެވެ. " މަން...މަންމަ...މިހުރީ ބުނާނެ އެއްޗެއްވެސް ނޭންގިފައި .......... ކީއްވެ ދަރިފުޅު މިފަދަ ކަމެއް ތިކުރީ" ލިބިފައިހުރި ހައިރާންކަމާއެކު އާބިދާ ވާހަކަ ދެއްްކިއެވެ. " މިނޫން ގޮތެއް ނެތީއްޔޭ މަންމާ " އަފްލަޙް ޖަވާބުދިނެވެ. "އެކަމަކު ......... ދަރިފުޅާ....... މިއޮށްދަންވަރު ކީއްވެ........ ކީއްވެ ތިކުއްޖާ ގޮވައިގެން ތިއައީ "\nލިޔުނީ : ޢަބްދުލް ޙަމީދު ޢަބްދުއްﷲ / ސޫރަޖްު .ބ. ހިތާދު | 15 އޭޕްރީލް 2013\nމަންމަ ހުރިގޮތުން އަފްލަޙް އަކަށް ހިމޭނަކުން ނުހުރެވުނެވެ.\n" މަން...މަންމަ...މިހުރީ ބުނާނެ އެއްޗެއްވެސް ނޭންގިފައި .......... ކީއްވެ ދަރިފުޅު މިފަދަ ކަމެއް ތިކުރީ" ލިބިފައިހުރި ހައިރާންކަމާއެކު އާބިދާ ވާހަކަ ދެއްްކިއެވެ.\n" މިނޫން ގޮތެއް ނެތީއްޔޭ މަންމާ " އަފްލަޙް ޖަވާބުދިނެވެ.\n"އެކަމަކު ......... ދަރިފުޅާ....... މިއޮށްދަންވަރު ކީއްވެ........ ކީއްވެ ތިކުއްޖާ ގޮވައިގެން ތިއައީ " އަފްލަޙް ކުރިކަންތައް އާބިދާއަށް އެއްގޮތަކަށްވެސް ގަބޫލެއް ނުކުރެވުނެވެ.\n" މިކުއްޖާއެއް ނޫން ....މީމައިޝާ .......... އަހަރެންގެ މައިދޯ " މައިޝާގެ އަތުގައި ހިފާލަމުން އަފްލަޙް ބުންޏެވެ. ގަތް ލަދުން މައިޝާއަށް އަތް ދަމައި ގަނެވުނެވެ.\n" މިގުޅުމަށް މައިޝާގެ މައިންބަފައިން ގަބޫލެއްނޫން ....އެހެންވީމަ މެހެން ހަދަން އަހަރެމެންނަށް މަޖުބޫރުވީ .......... މާފުކުރޭ މަންމާ " އަފްލަޙް ހާމަކުރީ އެގޮތަށް ކަންތައްކުރަންޖެހުނު ސަބަބެވެ.\n" އެކަމު ދަރިފުޅާ......... ތީހާދަ ބޮޑުކަމެކޭ .....ތިހެން ސިއްރުން އެކުއްޖާ ގެނައީމަ އެމީހުން ގެއްލިގެން ހޯދަން އުޅޭނޭ ............. އެމީހުން ކިހާ ދެރަވާނެ...ކިހާ ހިތާމަ ކުރާނެ .......... މައިން ބަފައިންނާއޭ ތި ދުރުކުރެވުނީ ......... ހަމަމިހާރުދޭ އޭނަ ރަށަށް ލާން " އާބިދާގެ އަޑުގައިވަނީ އަމުރުވެރި ކަމެވެ.\n" އަފޫގެ މަންމާ.....ހެޔޮނުވާނެ... އަހަރެންގެ މައިންބަފައިން ކައިރިއަށް ނުފޮނުވާ.......... އަހަރެން ބޭނުންވަނީ އަފޫ އާއި ކައިވެނިކޮށްގެން އަފޫ އުޅޭ ހާލެއްގައި އުޅޭން ....... އަހަރެން ފޮނުވާނުލާ ޕްލީޒް ........ ތިހެން ނުހަދާ " އަފްލަޙްގެ މަންމަގެ ދެފައިތިލަ ދަށަށް ތިރިވެ ރޮމުން މައިޝާ، އާދޭސްކުރަމުން ދިޔައީ އޭނާގެ މައިންބަފައިންގެ ކައިރިއަށް އަނބުރާ ފޮނުވައިނުލުމަށެވެ.\nރޮއިފަ މައިޝާ ކުރި އާދޭހުގެ ސަބަބުން އަފްލަޙްގެ މަންމަ ހިތުގައި ރަހުމާއި ޙަމްދަރުދީ އުފެދުނީ ކަމުގައިވެސް ވެދާނެއެވެ. މައިޝާގެ ކޮނޑުގައި ހިފާ ކޮޅަށް ނަގާ މައިޝާގެ ދެލޮލުން އަންނަމުންދިޔަ ކަރުނަތައް އާބިދާގެ އަތުން ފޮހެލަދިނެވެ. މިމަންޒަރު ފެނުމުން އަފްލަޙް ހިނިތުންވެލިއެވެ.\n" އެންމެ ރަގަނޅު...މައިޝާ މިގޭގައި ބެހެއްޓިއަސް ... އެކަމަކު ހަމަ މިހާރު މިވަގުތު މައިޝާ ގެ މައިންބަފައިންނަށް ގުޅާފަ ބުނޭ މައިޝާ ހުރީ މިރަށުގައޭ " އާބިދާ އެދުނީ ވީހާވެސް އަވަހަކަށް އެކަން މައިޝާގެ މައިންބަފައިންނަށް އެންގުމަށެވެ. އަފްލަޙްގެ މަންމަގެ ރުހުން ލިބުމުން މައިޝާ ވަރަށް ބޮޑަށް އުފާވިއެވެ. އަފްލަޙްވެސް ހިތްމަމަޖެހުމުގެ ނޭވާއެއް ބޭރުކޮށްލިއެވެ.\n" ހަލޯ ......މަންމާ އަހަންނޭ " މައިޝާ ގެ މަންމަ ރަޝީދާ ފޯނުނެގުމުން މައިޝާ ވާހަކަ ދެއްކިއެވެ.\n" ކީކޭ ........ދަރިފުޅާ ..ކިހިނެއްވީ ... މިއޮށް ދަންވަރު ތިގުޅީ .....އެނެއްކާ ބިރުގަތީތަ " ރަޝީދާ ހީކުރީ މައިޝާ ބިރުން ނިދަން ނުކެރިގެން ގުޅިކަމަށެވެ. މައިޝާ މިއޮށް ދަންވަރު އެހެން ރަށެއްގައި އިންނާނެކަމަށް ރަޝީދާއަށް ގުބޫލު ކުރެވޭނީވެސް ކިހިނަކުން ހެއްޔެވެ.\n" މަންމާ ... އަހަ..އަހަ..އަހަރެން ..މި..މިހު..މިހުރީ ..ރަށަކު..ނޫނޭ " އަޅައިގަންނަ މުން މައިޝާ ބުންޏެވެ.\n" ރަށަކުނޫނޭ ................. ދެން ކޮންތާކު" ރަޝީދާ ހާސްވިއެވެ.\n" އަހަރެން .......މި...މިހުރީ އަފް..އަފްލަޙްމެން ރަށުގައި" މައިޝާއަށް ޖަވާބު ދެވުނީ ވަރަށް އުދަގުލުންނެވެ.\n" ފަރުހާދު ..........ފަރުހާދު ......ނިކަން ތެދުވެބަލަ ........އަވަހަށް ތެދުވެބަލަ ....މައިޝާ މައިޝާ ހިގަންޖެ ...." ރޮވެފައި ހުރި ރަޝީދާ ގޮވީ އޭނާގެ ކައިރީގައި ނިދާފައި އޮތް ، ފިރިމީހާ ، ފަރުހާދަށެވެ . ރަޝީދާ ގޮވުމުން ދެފަހަރަކު މޯޅިއަކަށް ދެމިލާފައި ނިދި މޯޅީގައި ފަރުޙާދު ވާހަކަ ދެއްކިއެވެ.\n"ކީކޭ ........ މިއަޮށް ދަންވަރު ކިހިނެއް ވީއޭ މައިޝާ ކީއްވީއްޔޭ މައިޝާއަށް .." ރަގަނޅަށް ނިދި ނުފިލާތީވެ ރަޝީދާ ކީއެްޗެއް ފަރުހާދަކަށް ނޭންގުނެވެ. އެހެންކަމުން ރަޝީދާއަށް ޖެހުނީ ދެވަނަ ފަހަރަށް އެކަން އޮޅުންފިލުވާދޭށެވެ. އޭރު މައިޝާވެސް ފޯނުގައި ހުރެގެން މަންމައަށް ގޮވަނީއެވެ.\n" ހަލޯ .ހަލޯ.... މަންމާ "\n" ކީއެްވެ ތިހެން ތިހެދީ ދަރިފުޅާ ......... ކިހާ ހުތުރު ގޮތެއް ތިޔައީ ........ ރަށުމީހުން ކިހާ މަލާމާތެއް ކުރާނެ .....ތިހެން ހެދުމުން ............. " މައިޝާގެ މިޢަމަލުގެ ސަބަބުން ފަރުހާދު ހުރީ ރުޅިއައިސްފައެވެ. ދެރަވެފައިވެސް މެއެވެ. ރަށުމީހުންގެ މަލާމާތާއި ކުރިމަތިލާން ޖެހޭނެކަން އެގޭތީއާއި ވެސް އެކުގައެވެ.\n" ބައްޕަމެން ނުގަބޫލުވީމަ މިގޮތަށް ޢަމަލުކުރަން އަހަންނަށް މަޖުބޫރުވީ ............... އަހަންނަށް މާފުކުރޭ ............ އެކަމު އަހަންނަށް އަފުލަޙް އާއި ނުލައި ނޫޅެވޭނެ ......... އެކަން ގަބޫލުކޮށްބަލަ " މައިޝާގެ އަޑުގައިވަނީ އާދޭހެވެ.\nއެންމެފަހުން މައިޝާގެ މައިންބަފައިންނަށް ވެސްޖެހުނީ އެކަން ގަބޫލުކުރާށެވެ. މައިޝާއާއި އަފްލަޙްގެ ގުޅުމަށް ގަބޫލުވާށެވެ. ކޮންމެ ގޮތެއްވިއަސް ވީކަމެއް ނުވާކަމަކަށް ނުހެދޭނެތީއެވެ. ކިތަންމެ ގަދައެއް ހެދިއަސް ދެން އެދެމީހުންގެ ގުޅުމަކަށް ހުރަސް އެޅެންވެސް ނެތީމައެވެ.\nމައިޝާ ނެތުމުން ކިތަންމެ ހިތްދަތިކަމެއް އެދެމަފިރިންނަށް ބަރުދާސްތު ކުރަންޖެހުނު ކަމުގައިވިއަސް، އެނޫން ގޮތަކަށް ޢަމަލުކޮށްފިނަމަ އިތުރަށް ރަށުރައްޔިތުންގެ މަލާމާތް ރައްދުވެދާނެ ކަމަށް ޓަކައެވެ. މިހާރު ކަންތައްވެފައިވާގޮތުންވެސް ދެން އެމީހުންނަށް ބޭރުތެރެއަށް ނުކުމެއުޅެން އުދަގޫތަކާ ކުރިމަތި ލާންޖެހޭނެއެވެ.\nއަފްލަހްމެންގެ ރަށަށް މައިޝާ ދިޔަތާ އެއްމަސްދުވަހުގެ ތެރޭގައި އަފްލަޙްއާއި މައިޝާގެ ކައިވެނިވެސް ކުރެވިއްޖެއެވެ. ދެއާއިލާގެ ވެސް ރުހުމުގެ މަތިންނެވެ. އެހެންކަމުން މައިޝާ އާއި އަފްލަހް ހުރީ ވަރަށް އުފަލުންނެވެ. މައިޝާގެ މައިންބަފައިން އެކައިވެންޏަށް މަނަދޫ އަށް ދިޔައެވެ. އެއީ މައިޝާއަށް ލިބުނު ވަރަށް ބޮޑު އުފަލަކަށް ވިއެވެ. އަލަތު ކައިވެނި ކުރެވޭއިރު މައިންބަފައިން ކައިރީގައި ހުރުމަކީ ކޮންމެ އަންހެންކުއްޖެއްގެވެސް ވަރަށް ބޮޑަށް އެދޭނެ ކަމެކެވެ.\nދެގަޑިއިރަށް ދެމިގެން ދިޔަ އުފާވެރި ކައިވެނި ޕާޓީވެސް ނިމުމަކަށް އައިސްފިއެވެ. އޭރު ދެމީހުންވެސް ހުރީ އެހާގިނައިރު ކޮޅަށް ހުންނަން ޖެހުމުގެ ސަބަބުން ވަރަށްބޮޑަށް ވަރުބަލިވެފައެވެ. އެހެންކަމުން އަވަސްވެގަތީ ކޮޓަރިއަށް ދިއުމަށެވެ.\n" އަހަރެމެން މިދަނީ ..... ކޮޅަށް ތިބެތިބެ ވަރަށް ވަރުބަލިވެފައި މިހުރީ.......... " އަފްލަހް ވާހަކަ ދެއްްކީ އެތާ ތިބި އޭނާގެ މަންމާއާއި މައިޝާގެ މައިން ބަފައިންނާއެވެ.\n" ހޫނ ދެކުދިން އަވަހަށް ދޭ ........މަންމަމެން މިކަންތައް ހަމަޔަކަށް އަޅުވާލާފައި ދާނީ " އަފްލަޙްގެ މަންމައާއި މައިޝާގެ މަންމަ އެއްފަހަރާ ބުންޏެވެ.\nމައިޝާ އާއި އަފްލަޙް ކޮޓަރިއަށް ދިޔައެވެ. އަފްލަޙްގެ ރަޙްމަތްތެރިން ކޮޓަރިވެސް ވަނީ ކައިވެނީގެ މުނާޞަބަތުގައި ޒީނަތްތެރި ކޮށްފައެވެ. ކޮޓަރިއަށްވަދެ ، ފަންކާ ޖައްސާލުމާއެކު ، ފަންކާގެ ފިޔަގަނޑު ތަކުގެ މަތީގައި ހުރި ފިނިފެންމަލުގެ ފިޔަތަކެއް ކޮޓަރިތެރެއަށް ވިހުރިގެންދިޔައެވެ. ފިނިފެންމަލުގެ ފިޔަތަށް މަޑުމަޑުން ތިރިއަށް ފައިވަމުން ދިޔައިރު ، އަފްލަޙް ހުރީ މައިޝާ އުރާލައިގެންނެވެ. މަލުގެ ފިޔަތަށް ދެމީހުންގެ ގައިގާ ބީހެމުން ތިރިއަށް ފައިބަމުންދިޔަ ވަގުތުކޮޅުވީ ދެމީހުންގެ ހަޔާތުގައި އައި އެންމެ އުފާވެރި ވަގުތު ކޮޅަށެވެ. މިހިތްގައިމު ވަގުތުކޮޅުގައި އަފްލަޙްގެ ހޫނު ނޭވާތައް މައިޝާގެ މޫނުގައި ބީހެމުން ދިޔައެވެ.\nފިނިފެންމަލުން ޖަރީވެފައިވާ އެނދުގައި މަޑުމަޑުން މައިޝާ ބޭއްވުމަށްފަހު ، އަފްލަޙް މައިޝާ އާއި ދިމާއަށް ގުދުވަމުން ދިއައީ އެތަށް ދުވަހަކަށް ފަހު މައިޝާގެ ފަރާތުން ތަސައްލީއެއް ހޯދުމަށްޓަކައެވެ. ކައިވެނީގެ ފުރަތަމަރޭ ދެމީހުންވެސް ހޭދަކުރީ ވަރަށް އުފާވެރި ވަގުތު ކޮޅެކެވެ. ދެމީހުންވެސް އެކެއް އަނެއްކެއްގެ ބީހުންތަކުން ހިތަށް ތަސައްލީއެއް ހޯދަމުންނެވެ.\n"ލޯބީ ..... މިރޭ އަހަރެން ހާދަ އުފާ ވެއްޖޭ ......... " އަފްލަޙް ވާހަކަ ދެއްކީ ކައިރީގައި އޮތް އޭނާގެ ލޯބިވެރިޔާ މައިޝާ އާއެވެ.\n" އެހެންތަ ....... ކިހާ ބޮޑަކަށް " މައިޝާ ބޭނުންވީ އަފްލަޙް އުފާވާ މިންވަރު ވަޒަން ކުރުމަށެވެ.\n" މީހާ ބޮޑަށް ... " އަފްލަޙް ދެއަތުން މައިޝާ ވަށާލިއެވެ. މައިޝާވެސް އަފްލަޙްގެ ތަނަވަސް މޭގައި މޫނު ފޮރުވާލިއެވެ.\n" ކޮންތާކަށް ..." އަފްލަޙް ތެދުވުމުން މައިޝާ އެހިއެވެ.\n" އެބައަންނަން ފާޚާނާއަށް ވަދެފައި ..." އަފްލާހް ވަނީ ފާޚާނާއަށެވެ.\nއަފްލަހް ފާޚާނާއަށް ވަނުމުން މައިޝާ އުޅުނީ ރޫޖެހިފައި އޮތް ބެޑްޝީޓް ރީތި ކޮށްލުމަށްފަހު ކޮޓަރިތެރޭގެ އެތަންމިތަނުގައި ހުރި މާފިޔަތަށް ނަގާށެވެ. މައިޝާ މިމަސައްކަތުގައި އުޅެނިކޮށް އޭނާގެ ފޯނު ރިންގު ވާން ފަށައިފިއެވެ. ދެތިންފަހަރު ރިންގުވުމުން މައިޝާ ދިޔައީ ފޮނުނަގާށެވެ. ފޯނުގެ ސުކްރީނަށް ބަލަހައްޓައިގެން މައިޝާއަށް ހުރެވުނީ ގުޅަނީ ނުދަންނަ ނަންބަރަކުން ކަމުގައި ވާތީއެވެ.\nއެހެންކަމުން އެފަހަރު ފޯނު ކެނޑުނީއެވެ. އިރުކޮޅަކުން އަނެއްކާވެސް ފޮނު ރިންގް ވާންފެށިއެވެ. އެހެންކަމުން ޝައުޝަން އާއި ރައީންގެ ކަމެއް ކަމަށް ނިންމާފައި މައިޝާ ފޯނުނެގިއެވެ. ނަމަވެސް ވީ އެހެންނަކުން ނޫނެވެ . އެކޮޅުން ވާހަކަ ދެއްކީ މައިޝާ ހީކުރި ގޮތަށް ޝައުޝަންމެންނެއް ނޫނެވެ. މައިޝާ ހިތުގައި ޖެހުނެވެ މިޖެހުނީ އެނެއްކާ އެނެއް ކަންތަކާއެވެ.


America Ah Nurahkaatheri Inzaareh: Dhuvaalaku Maruvaa Meehun Ge Adhadhu 3000 Ah Araafaane - Vaguthu\nހަލުވިކަމާއެކު ފެތުރެމުންދާ ނުރައްކާތެރި ކޮވިޑް-19 ގެ ނުރައްކާ އިތުރުވެ އެމެރިކާއިން ދުވާލަކު މި ބަލީގައި މަރުވާ މީހުންގެ އަދަދު ތިންހާހަށް އަރާފާނެކަމުގެ އިންޒާރު އެޤައުމުގެ ސިއްޙީ މާހިރުން ދެއްވައިފި އެވެ.\nމިކަމާއި ގުޅޭގޮތުން ޔުނިވާސިޓީ އޮފް ވޮޝިންޓަންގެ އިންސްޓިޓިއުޓް އޮފް ހެލްތް މެޓްރިކްސް އެންޑް އިވެލުއޭޝަންގެ ޑިރެކްޓަރ، ޑރ. ކްރިސް މުރޭ ވިދާޅުވެފައި ފާއިތުވެދިޔަ ދުވަސްތަކުގައި ކޮވިޑް-19 ފެތުރޭމިންވަރު އެމެރިކާގެ ބައެއް ހިސާބުތަކުގައި މަދުވުމުން، ގިނަ ބަޔަކު ރައްކާތެރިކަމުގެ އުސޫލުތަކާއި މެދު ފަރުވާކުޑަކުރަމުން އަންނަ ކަމަށެވެ. މިއާއެކު އަނެއްކާވެސް އެ ސަރަޙައްދުތަކުން ފެންމަތިވާ ވޭދަތަނައް ވަރަށް ބޮޑަށް އިތުރުވާން ފަށާފައިވާ ކަމަށް އޭނާ ވިދާޅުވިއެވެ.\nމިކަމުގެ ސަބަބުން ދެން ބަލީގެ ނުރައްކާ އެމެރިކާއަށް ކުރިމަތިވާނީ ކުރިޔަށްވުރެ ވެސް ގޯސް ހާލަތެއްގައި ކަމަށާއި، މުޖުތަމަޢުގެ ތެރެއިން މިހާރު ފެތުރެމުންދާ މި ބަލި ގެތަކުގައި ވެސް ފެތުރެން ފަށާފާނެ ކަމަށް ޑރ. މުރޭ ވިދާޅުވިއެވެ.\n"އާންމުން ދިރިއުޅޭ ތަންތަނުގައި ބަލި ފެތުރެން ފަށައިފިނަމަ މަރުވާ މީހުންގެ އަދަދު ވަރަށް ބޮޑަށް އިތުރުވެގެންދާނެ. އެއީ ގެތަކުގައި ބަލީގެ ހައިރިސްކް މީހުން ގިނަވާނެތީ. މިގޮތަށް ދިމާވެއްޖެނަމަ އެމެރިކާގެ ހާލަތު ކުރިޔަށްވުރެ ގޯސްވެގެންދާނެ" ޑރ. މުރޭ ވިދާޅުވިއެވެ.\nޔުނިވާސިޓީ އޮފް ވޮޝިންޓަންގެ ތަޖުރިބާކާރުން ވިދާޅުވާ ގޮތުން މިވަގުތު ހާލަތު ހުރިގޮތުން އެމެރިކާއަށް ޑިސެމްބަރު މަހުގެ ތެރޭގައި ހީނުކުރާ މިންވަރަށް ކޮވިޑް-19 ގެ ނުރައްކާ ބޮޑުވެގެންދާނެއެވެ. މިގޮތުން ކޮންމެ ދުވަހަކު ބަލީގައި މަރުވާ މީހުންގެ އަދަދު ޑިސެމްބަރު މަހުގެ ފަހުކޮޅު އެޤައުމުގައި އުޅޭނީ ތިންހާހުން މަތީގައި ކަމަށް އެފަރާތްތަކުން ވަނީ ލަފާކޮށްފައެވެ.\nދުނިޔެއިން މިވަގުތު އެންމެ ގިނަ ބަޔަކަށް ކޮވިޑް-19 ޖެހި މި ބަލީގައި އެންމެ ގިނަ ބަޔަކު މަރުވި ޤައުމެއްގެ ގޮތުގައި ވެސް އޮތީ އެމެރިކާއެވެ. މިގޮތުން މިހާތަނަށް އެޤައުމުން 7.2 މިލިއަނަށް ގިނަ މީހުން ފައްސިވެ އޭގެތެރެއިން 208,000 އަށްވުރެ ގިނަ މީހުން ވަނީ މަރުވެފައެވެ.\nފާއިތުވެދިޔަ ދުވަސްތަކުގައި މީގެ ކުރިޔާއި އަޅާބަލާއިރު އެމެރިކާގައި ބަލި ފެތުރުނު މިންވަރަށް ކޮންމެވެސް ވަރެއްގެ ހިފެހެއްޓުމެއް އައިސްފައި އޮތްނަމަވެސް ދުވާލެއްގެ މައްޗަށް އަދިވެސް ބައިލައްކައެއްހައި މީހުން ފައްސިވެ، 800 އާއި 1000 އާއި ދެމެދުގެ އަދަދަކަށް މީހުން މަރުވެއެވެ.\nމިހާތަނަށް އެމެރިކާގައި ކޮވިޑް-19 ޖެހުނު މީހުންގެ ތެރެއިން ބަލިން ރަނގަޅުވެފައި ވަނީ 4,480,719 މީހެއް ކަމަށް އިދާރާތަކުން ބުނެއެވެ. އަދި މި ބަލީގައި 14,141 މީހަކަށް އެޤައުމުގައި ސީރިއަސް ހާލުގައި ފަރުވާ ދެމުން ދެއެވެ.\nއެމެރިކާއިން އެންމެ ބޮޑަށް ކޮވިޑް-19 ފެތުރިފައިވާ ސަރަޙައްދުތަކުގެ ތެރޭގައި ކެލެފޯނިއާ އާއި ޓެކްސަސް އާއި ފްލޮރިޑާ އާއި ނިއުޔޯކުގެ އިތުރުން ޖޯޖިއާ އާއި އިލިނޮއިސް އަދި އެރިޒޯނާ ހިމެނެއެވެ. އެޤައުމުން މިހާތަނަށް އެންމެ ގިނަ ބަޔަކު މަރުވެފައި ވަނީ ނިއުޔޯކުންނެވެ.\nއެމެރިކާއިން އެންމެ ފުރަތަމަ ކޮވިޑް-19 ފެނިފައި ވަނީ މިއަހަރުގެ ޖެނުއަރީ މަހުގެ 13 ވަނަ ދުވަހުއެވެ. އެޤައުމު ހިމެނޭހެން މިހާތަނަށް ދުނިޔޭގެ 213 ޤައުމަކުން ނުވަތަ ސަރަޙައްދަކުން ބަލި ފެނިފައި ވެއެވެ. ދުނިޔެއިން މިހާތަނަށް މި ބައްޔަށް 32.7 މިލިއަން މީހަކު ފައްސިވެ، އޭގެތެރެއިން 992,900 އަށްވުރެ ގިނަ މީހުން ވަނީ މަރުވެފައެވެ.


TV thakun vaki candidate akah ithuru vaguthu dhey nama jinaee kushakah hadhanee\nނޫސްވެރިންތަކެއް - ފޮޓޯ: ރައީސް އޮފީސް\nރިޔާސީ އިންތިހާބުގައި ވާދަކުރާ ކެންޑިޑޭޓުންނަށް ހުރިހާ ޓީވީ ޗެނަލްތަކަކުން ވެސް ވަގުތު ދޭން ޖެހޭނީ އެއް ވަރަކަށް ކަމަށް ކަނޑައަޅައި އެއާ ހިލާފުވާ ބްރޯޑްކާސްޓަރުންގެ މައްޗަށް ޖިނާއީ ދައުވާ ކުރެވޭނެ ގޮތަށް އިންތިހާނުތަކާ ބެހޭ ގާނޫނަށް އިސްލާހު ހުށަހަޅައިފި އެވެ.\nސަރުކާރުގެ ފަރާތުން މި އިސްލާހު ހުށަހަޅުއްވާފައިވަނީ ހޮޅުދޫ ދާއިރާގެ މެމްބަރު އަލީ މުހައްމަދެވެ.\nމިހާރު ގާނޫނު އޮތް ގޮތުން އިންތިހާބުގައި ވާދަކުރާ ވަކި ކެންޑިޑޭޓަކަށް އިތުރު ވަގުތު ދިނުމަށް އަމިއްލަ ޓީވީ ޗެނަލްތަކަށް ހުރަހެއް ނެތެވެ. ހަމަހަމަ ވަގުތު ދިނުމަށް ލާޒިމް ވަނީ ދައުލަތުގެ މީޑިއާއަށް އެކަންޏެވެ.\nގާނޫނު އޮތް ގޮތުން އިންތިހާބުގައި ވާދަކުރާ އެއް ކެންޑިޑޭޓަކަށް ވަކިވަކި ކެންޑިޑޭޓުންނަށް ދޭ ވަގުތަށްވުރެ 10 ޕަސެންޓް އިތުރު ނުވާ ގޮތަށް ވަގުތު ދެވިދާނެ އެވެ. އިންތިހާބުތަކާ ދިމާކޮށް ވަގުތު ވިއްކައިގެން އަމިއްލަ ޓީވީ ޗެނަލްތަކުން ބޮޑު އާމްދަނީއެއް ހޯދަ އެވެ.\nއެކަން ހުއްޓުވުމަށްޓަކައި ސަރުކާރުގެ ފަރާތުން ހުށަހެޅި އިސްލާހުގައިވާ ގޮތުން ބްރޯޑްކާސްޓަރުން ހުރިހާ ކެންޑިޑޭޓުންނަށް ނުވަތަ ކެންޑިޑޭޓުން ތަމްސީލްކުރާ ޕާޓީތަކަށް ހަމަހަމަ ފުރުސަތު ދޭން ޖެހޭނެ އެވެ. ވަކި ކެންޑިޑޭޓަކަށް އިތުރު ވަގުތު ދިނުމުގެ ފުރުސަތެއް ނޯންނާނެ އެވެ.\nއެގޮތަށް ވަކި ކެންޑިޑޭޓަކަށް އިތުރު ވަގުތު ވިއްކައިފިނަމަ އެ މައްސަލަ ބަލައި ފިޔަވަޅު އެޅޭނެ ކަމަށް ވެސް އިސްލާހުގައި ވަނީ ހިމަނާފަ އެވެ. އެފަދަ މައްސަލައެއް ބްރޯޑްކާސްޓިން ކޮމިޝަނަށް ފަސޭހައިން ހުށަހަޅައި ބެލޭނެ އިންތިޒާމް ހަމަޖައްސަން އެ ކޮމިޝަނަށް ވަނީ ލާޒިމްކޮށްފަ އެވެ. އަދި މައްސަލަ ބެލުމަށްފަހު ރިޕޯޓް އިލެކްޝަން ކޮމިޝަނަށް ހުށަހަޅަންޖެހޭނެ ކަމަށް އިސްލާހުގައި ވަނީ ބުނެފަ އެވެ.\nރިޕޯޓު ދިރާސާކޮށް އެ މައްސަލާގައި ޓީވީ ޗެނަލްގެ މައްސަލައެއް އުޅޭނަމަ އެ މައްސަލާގައި ޖިނާއީ ދައުވާކުރުމަށް ޕްރޮސިކިއުޓާ ޖެނަރަލްގެ އޮފީހަށް ފޮނުވުމުގެ ބާރު އިލެކްޝަން ކޮމިޝަނަށް ވަނީ ދީފަ އެވެ. އަދި އިދާރީ ފިޔަވަޅުތަކުގެ ގޮތުގައި ޖޫރިމަނާ އާއި ލައިސެންސް ބާތިލުކުރުމާއި މާފަށް އެދެން އެންގުން ފަދަ ފިޔަވަޅުތައް އެޅުމުގެ ބާރު ބްރޯޑްކާސްޓިން ކޮމިޝަނަށް ދޭން ވެސް އިސްލާހު ވަނީ ހުށަހަޅާފަ އެވެ.\nޕީޕީއެމް ރައްޔިތުންގެ މަޖިލިސް އަހުމަދު ނިހާން ހުސައިން މަނިކު + ދިވެހި މީޑިއާ


americage riyasee inthikhaab joh bidan kaamiyab kuravvaifi\nއެމެރިކާގެ ރިޔާސީ އިންތިޚާބު ޖޯ ބައިޑަން ކާމިޔާބުކުރައްވައިފި\nއެމެރިކާގެ ރިޔާސީ އިންތިޚާބުގައި އިދިކޮޅު ޑިމޮކްރަޓިކް ޕާޓީ އިން ވާދަކުރެއްވި ކުރީގެ ނައިބު ރައީސް ޖޯ ބައިޑެން ކާމިޔާބު ކުރައްވައިފިއެވެ.\nއެމެރިކާގެ ބައެއް ޓީވީ ނެޓްވޯކްތަކުން ވަނީ ޖޯ ބައިޑަން އިންތިޚާބު ކާމިޔާބުކުރެއްވިކަން އިއުލާންކޮށްފައެވެ.\nއަންނަ ޖެނުއަރީ މަހުގައި ރައީސް ކަމާއި ޙާވާލުވެވަޑައިގަތުމުން ބައިޑަން ވެވަޑައިގަންނަވާނީ އެމެރިކާގެ 46 ވަނަ ރައީސެވެ. އުމުރުން 78 އަހަރުގެ ބައިޑަން ވެގެންދާނީ މިހާތަނަށް އެމެރިކާގެ ވެރިކަމަށް އިސްވެވަޑައިގަންނަވާ އުމުރުގެ ގޮތުން އެންމެ ދޮށީ ރައީސަށެވެ. އަދި ހަމައެހެންމެ ބައިޑެން އަކީ އެމެރިކާގެ ސިޔާސީ މަސްރަހުގައި މިހާރު ހަރަކާތްތެރިވާ ބޭފުޅުންގެ ތެރެއިން އެންމެ ތަޖުރިބާކާރު އެއްބޭފުޅާއެވެ. ބައިޑެން ވަނީ އެމެރިކާގެ ސިޔާސީ މަސްރަހުގެ އެންމެ އިސްސަފުގައި 44 އަހަރު ދުވަހު މަސައްކަތް ކުރައްވާފައެވެ.\nމިއަހަރުގެ ރިޔާސީ އިންތިޚާބުގައި އެންމެ މުހިންމު ސްޓޭޓުތަކުގައި ރައީސް ޓްރަންޕާއި ބައިޑަންގެ ވާދަވެރިކަން ވަރަށް ބޮޑެވެ. ރައީސްކަމަށް އިންތިޚާބުވުމަށް ބޭނުންވާ 270 އިލެކްޓޯރަލް ވޯޓުގެ އެންމެ ފަހު ވޯޓުކޮޅު ކާމިޔާބުކުރެއްވީ 'ބެޓުލްގުރަންޑު' ސްޓޭޓެއްކަމަށްވާ ޕެންސިލްވޭނިއާގެ 20 އިލެކްޓޯރަލް ވޯޓު ކާމިޔާބުކުރައްވައިގެންނެވެ. މިހާތަނަށް 284 އިލެކްޓޯރަލް ވޯޓު ބައިޑަން ކާމިޔާބުކުރައްވާފައިވާއިރު ރައީސް ޓްރަންޕަށް ލިބިވަޑައިގެންފައިވަނީ 214 ވޯޓެވެ. ބައެއް ސްޓޭޓުތަކުގެ ވޯޓު ގުނުން އަދިވެސް ދަނީ ކުރިއަށެވެ.\nބައިޑަން އިންތިހާބު ކާމިޔާބުކުރެއްވިއިރު އޭނާ ވަނީ މިދިޔަ ރިޔާސީ އިންތިޚާބުގައި މިހާރު ރައީސް ޓްރަންޕު ކާމިޔާބުކުރެއްވި ބޮޑެތި ސިޓީތަކުގެ ނަތީޖާ އަނބުރާލައްވާފައެވެ. މީގެތެޜޭގައި އެރިޒޯނާ ، ފެންސަލްވޭނިއާ، ޖޯޖިއާވެސް ހިމެނެއެވެ.\nބައިޑެން ވަނީ 1973 ވަނަ އަހަރުން ފެށިގެން 2009 ވަނަ އަހަރާއި ހަމަައަށް އެމެރިކާގެ ސެނެޓް މެންބަރުކަން ކުރައްވާފައެވެ. ސެނެޓްގެ މެންބަރުކަން 36 އަހަރު ކުރެއްވުމަށް ފަހު ކުރީގެ ރައީސް ބަރަކް އޮބާމާގެ ނައިބު ރައީސްއެއްގެ ގޮތުގައި 2009 ވަނަ އަހަރުން ފެށިގެން 2017 ވަނަ އަހަރާއި ހަމައަށް އޭނާ ހުންނެވިއެވެ.\n77 އަހަރުފުޅުގެ ބައިޑެން މަތީ ތައުލީމް ހާސިލް ކުރެއްވީ ޤާނޫނީ ދާއިރާއިންނެވެ. އޭނާ ފާހަގަ ކުރެވުނީ ވަރުގަދަ ޑިޕްލޮމެޓެއްގެ ގޮތުގައެވެ. ހާއްސަކޮށް ސެނެޓްގެ ހާރިޖީ ގުޅުންތަކާއި ބެހޭ ކޮމެޓީގައި ދިގު މުއްދަތެއް ވަންދެން ބައިޑެން ކުރެއްވި މަސައްކަތްޕުޅަށް ގިނަ ބައެއްގެ ތައުރީފް ލިބިފައި ވެއެވެ.


Artificial Beach roadha ah nuhulhu vunu\nއާޓިފިޝަލް ބީޗް ރޯދައަކަށް ނުހުޅުވުނު\nއާޓިފިޝަލް ބީޗު: އަލުން ތަރައްގީ ކުރުމުގެ މަސައްކަތް ދަނީ ކުރަމުން. -- ފޮޓޯ: އަވަސް\nބަންދުކޮށްފައިވާ ހެންވޭރު އާޓިފިޝަލް ބީޗަށް ބަދަލުތައް ގެނައުމަށް ފަހު ރޯދަމަހަށް އެ ބީޗް ހުޅުވާނެ ކަމަށް އެމްޓީސީސީން ބުނި ނަމަވެސް ބީޗް ހުޅުވާލެވޭ ގޮތެއް ނުވި އެވެ. އަދިވެސް އާޓިފިޝަލް ބީޗުގެ މަސައްކަތް ދަނީ ކުރަމުންނެވެ.\nރޯދައަށް އާޓިފިޝަލް ބީޗް ހުޅުވާނެ ކަމަށް ސިޓީ ކައުންސިލުންނާއި އެމްޓީސީސީން ވެސް ވަނީ ބުނެފަ އެވެ.\nބީޗު ތަރައްގީ ކުރަން ނިންމާފައިވަނީ އެ ސަރަހައްދުގައި އިތުރު ގަސް އިންދައި ބެންޗްތަކެއް ބަހައްޓާ، މޫދަށް އެރޭ މީހުންނަށް ހާއްސަ ފާހާނާ ބަރިއެއް ވެސް ހަދައި މޫދަށް އެރޭ ސަރަހައްދު އިތުރަށް ފުންކުރުމާއެކު ލައިފް ގާޑުން ބައިތިއްބާ ގޮތަށެވެ.\nސަރުކާރުން ބުނެފައި ވަނީ އެ ސަރަހައްދު ދެން ސިފަވާނީ ޕާކެއްގެ ގޮތަށް ކަމަށާއި ބީޗްގައި ޖޯލި ފައްޗާއި އާއްމުން ހިތްހަމަ ޖައްސައިލެވޭނެ އެހެން ގިނަ ވަސީލަތްތައް ވެސް ގާއިމް ކުރާނެ ކަމަށެވެ.\nމާލޭގެ ބޮޑުތަކުރުފާނުގެ ބޮޑު ބައެއްގައި ތާރު އަޅައި މަގު ފުޅާ ކުރި ފަހުން ޕާކިން ޒޯނަކަށް ވެފައި އޮތް އާޓިފިޝަލް ބީޗް ސަރަހައްދުން ބައެއް ވެހިކަލްތައް ނަގައި އެ ތަން މާލޭ ސިޓީ ކައުންސިލުން ހުސްކޮށް ތަރައްގީ ކުރުމުގެ މަސައްކަތް ކުރަން ފަށައިފައިވަނީ މިދިއަ ޖެނުއަރީ މަހު 14 ވަނަ ދުވަހު އެވެ. އެމަސައްކަތް ފެށުމުގެ ގޮތުން އާޓިފިޝަލް ބީޗު އެމްޓީސީސީއިން ވަނީ މިދިޔަ އެޕްރީލް މަހު 11 ވަނަ ދުވަހު ބަންދު ކޮށްފަ އެވެ.\nއެމްޓީސީސީ އާޓިފިޝަލް ބީޗް މާލޭ ސިޓީ + ރޯދަ މަސް މާލޭ ސިޓީ ކައުންސިލް\nބަދަލުތަކާއެކު ރޯދައަށް އާޓިފިޝަލް ބީޗު ހުޅުވަނީ\nރަސްފަންނުގެ މޫދު އަލުން ހުޅުވާލައިފި


Indonesia ge enme fala kuhjaa 110 kilo hihkaalaifi\nއިންޑޮނޭޝިއާގެ އެންމެ ފަލަ ކުއްޖާ މިހާރު ހިކިފައި --\nއިންޑޮނީޝިޔާގެ އެންމެ ފަލަ ކުއްޖާ އާރްޔާ ޕާމަނާގެ ބަރުދަނުން 110 ކިލޯ ހިއްކާލައިފި އެވެ. އޭނާގެ ބަރުދަން ލުއިކުރުމުގެ ކަންތައްތައް ބަލަހައްޓާ ހިންގައިދެނީ އެ ގައުމުގެ ޕްރޮފެޝަނަލް ބޮޑީ ބިލްޑަ އަޑޭ ރާއީ އެވެ.\nއާރްޔާ ބުނި ގޮތުގައި އަޑޭ އާ ފުރަތަމަ ބައްދަލުވީ ދުވަހު ވެސް އޭނާ އެދުނީ އޭނާއާއެކު ޕްލޭސްޓޭޝަން ކުޅުމަށެވެ. އޭނާގެ ބަރުދަން ލުއިކުރުމުގެ ޕްރޮގްރާމް ކުރިޔަށް ގެންދާނެ ގޮތަކާ މެދު ވާހަކަ ދެއްކީ އޭގެ ފަހުންނެވެ. އާރްޔާގެ ވާހަކަ 2016ގައި ދުނިޔޭގެ މީޑިއާ އަށް އެރުމާއެކު އެންމެ ފުރަތަމަ ވެސް އޭނާއަށް އެހީތެރިކަން ފޯރުކޮށްދިނުމަށް އަޑޭ އިސްނެގި އެވެ. އޭރުއްސުރެ އާރްޔާގެ ކުޅިވަރު އެކްޓިވިޓީތައް ސުޕަވައިޒްކުރަނީ އަޑޭ އެވެ.\nއަޑޭގެ އިންސްޓަގްރާމް ޕޭޖްގައި އޭނާ ވަރަށް ފަހުން ވަނީ އާރްޔާގެ ބަރުދަން ލުއިކުރުމުގެ ޕްރޮގްރާމް ހިންގަމުންދާ ގޮތާއި އޭނާއަށް ލިބިފައިވާ ކުރިއެރުންތައް ހިއްސާ ކޮށްފަ އެވެ. އަޑޭ ލިޔެފައިވާ ގޮތުގައި އާރްޔާ އަކީ ފަލަބަލި ޖެހިފައިވާ ކުއްޖެކެވެ. އެހެންވެ އޭނާގެ ބަރުދަން ލުއިކުރުމަށް އެންމެ ފުރަތަމައިނުން ވަރަށް ގިނަ މެޑިކަލް ޕްރޮސީޖާތައް ހަދަން ޖެހުނެވެ. ޗެކްއަޕްސް، ޑައިޓް ޕްރޮގްރާމް، ކަސްރަތުކުރާނެ ޝެޑިއުލް، އަދި ޕްލާސްޓިކް ސާޖަރީ އާއެކު ތިން އަހަރުގެ މަސައްކަތުން އާރްޔާގެ ގައިން 100 ކިލޯ ވަނީ ލުއިކުރެވިފަ އެވެ.\nއާރްޔާ ބަރުދަން ލުއިކުރުމުގެ މަސައްކަތް ފެށިއިރު އޭނާގެ ގައިގައި 193 ކިލޯ ހުއްޓެވެ. މިހާރު އޭނާގެ ބަރުދަނަކީ 86 ކިލޯ އެވެ. އޭނާ ބުނި ގޮތުގައި އޭނާ އެންމެ ފަހުން ބަރުދަން ބެލި ދުވަހު ހުރީ ބޫޓަށް އަރައިގެން ކޯޓެއް ވެސް ލައިގެންނެވެ. އެކަމަކުވެސް އޭނާގެ ބަރުދަން ވަރަށް ބޮޑަށް ލުއިވި ކަން ފާހަގަ ކުރެވުނުކަމަށެވެ. އަދި ހޮސްޕިޓަލުގައި އޮވެގެން ވަރަށް ގިނަ ޕްރޮސީޖާތައް އަދިވެސް ހަދަން ޖެހޭ ކަމަށް އާރްޔާ ބުންޏެވެ.\nއާރްޔާ އަށް ފަރުވާދޭ ޕްލާސްޓިކް ސާޖަނުންގެ ޓީމުގައި އެންމެ އިސްކޮށް މަސައްކަތްކުރާ ޑޮކްޓަރު ބުނި ގޮތުގައި އަދި އިތުރު ދެ ސާޖަރީ އެއް އާރްޔާ އަށް ހަދަން ޖެހޭނެ އެވެ. އެގޮތުން އޭނާގެ އަތުން އެލިފައިވާ ހަންގަނޑު ކަނޑާ ވާން ކުރުމުގެ އިތުރުން މޭ މަތިން އެލިފައިވާ ހަންތައް ވެސް ކަނޑާ ވާން ކުރަން ޖެހޭނެ އެވެ. އަދި އެއަށްފަހު ބަނޑުން މަސްތައް ވިރުމުން ބަނޑުގައި އެލިފައިވާ ހަންގަނޑު ވެސް ކަނޑާ ނަގާ ވާން ކުރަން ޖެހޭނެ އެވެ. މި ކަމަށް ހިނގާ ޚަރަދެއް ކުރަނީ އިންޑޮނީޝިއާގެ ހެލްތު ކެއާ އެންޑް ސޯޝަލް ސެކިއުރިޓީ އެޖެންސީންނެވެ.\nއެޑޭ ބުނި ގޮތުގައި ބަރުދަން ލުއިކުރުމަށް އާރްޔާ ކުރަމުންދާ މަސައްކަތާއި އޭނާގެ ހިތްވަރަކީ ތައުރީފު ހައްގު ކަމެއް ކަމަށެވެ.\nއާރްޔާގެ މައިންބަފައިން ބުނި ގޮތުގައި އާރްޔާގެ ބަރުދަން 85 ކިލޯ އަށް ވެސް ދަށްވި އެވެ. އޭގެ ފަހުން އޭނާ މާ ބޮޑަށް ކާހިތްވާން ފެށުމުން ކެވޭތޯ ކުޑަކޮށް ފަލަވާގޮތް ވީ އެވެ. އެހެންވެ މިހާރު އާރްޔާ ބަރުދަން ލުއިކުރުމުގެ މަސައްކަތް ކުރަނީ އޭގެ ރޫހު ނުގެއްލޭ ފަދަ ގޮތަކަށް ކަމަށް އޭނާގެ މައިންބަފައިން ބުންޏެވެ. އާރްޔާގެ މި ހިތްވަރަކީ ވަރަށް މަދުން ނޫނީ އިންސާނުންގެ ކިބައިން ނުފެންނަ ކޮލިޓީ އެކެވެ.\nއަމިއްލަ ވިޔަފާރިއެއް ވެސް ހިންގާ އަޑޭ ބުނި ގޮތުގައި އާރްޔާގެ މަސައްކަތް ކާމިޔާބުވީ އޭނާއަށް އެހީތެރިކަން ފޯރުކޮށްދެވޭ ކަހަލަ މާހައުލެއް ގާއިމްވެފައި އޮތީމަ އެވެ. އޭނާއަށް ފަރުވާ ދޭ މެޑިކަލް ޓީމު ވެސް އާރްޔާ އަށް ވަރަށް ސަޕޯޓް ދޭ ކަމަށާއި އާރްޔާގެ ރޫހު ނުގެއްލޭތޯ މައިންބަފައިން ވެސް ވަރަށް ގަދައަޅާ މަސައްކަތްކޮށް ހިތްވަރު ދޭ ކަމަށް އެޑޭ ބުންޏެވެ.\nއަޑޭ ބުނީ އާރްޔާ އަށް އެހީތެރިވުމުގެ ގޮތުން އޭނާ ކުރާ ކަމަކީ ކުޅިވަރު ކުޅުވުމެވެ. އާރްޔާ ވަރަށް ފުޓުބޯޅަ ކުޅޭހިތް ވެއެވެ. އަދި އެންމެ ފަލަކޮށް ހުރިއިރުވެސް ފުޓުބޯޅަ އާ އާރްޔާ ވަރަށް ގަޔާވެ އެވެ.\n"އާރްޔާގެ މައިންބަފައިންނަށް އަހަރެން ބުނެދެނީ އޭނާގެ ހިތްވަރު އެލުވާނުލާ އެހީތެރިވާނެ ގޮތާއި ފައިދާ ހުރި ކާނާ ކާން ދޭނެ ގޮތް،" އަޑޭ ބުންޏެވެ.\nއާރްޔާ މިހާރު ވެފައިވަނީ އުންމީދުގެ ރަމްޒަކަށެވެ. "އާރްޔާ އަށް ބަރުދަން ލުއި ކުރެވެންޏާ އަހަރެމެންނަށް އެކަން ނުވާންވީ ކީއްވެހޭ" މިހާރު މީހުން ބުނާ ކަމަށް އަޑޭ ބުންޏެވެ.\nއަންނަ ފެބްރުއަރީ މަހު 14 ވަނަ އުފަން ދުވަސް ފާހަގަކުރާ އާރްޔާ އަކީ އެއް އިރެއްގައި ދުނިޔޭގެ އެންމެ ފަލަ ކުއްޖާގެ ރެކޯޑް އޮތް ކުއްޖާ އެވެ. އާރްޔާގެ ބައްޕަ ބުނި ގޮތުގައި އާރްޔާގެ ބަރުދަން އިތުރުވާން ފެށީ ކުއްލިއަކަށެވެ. އަދި އިތުރުވާން ފެށިގޮތަށް އެއްވެސް ކޮންޓްރޯލެއް ނެތި އިތުރުވަމުން ދިޔައީ އެވެ.\n"އާރްޔާ އުފަންވީއިރު އޭނާގެ ގައިގައި ހުރީ 3.8 ކިލޯގްރާމް. ހަތަރު އަހަރު ވީ ތަނާ މާ ބޮޑަށް ފަލަވީ. އަށް އަހަރާއި 10 އަހަރާ ދެމެދު 72 ކިލޯ ބަރުވި،" އާރްޔާގެ ބައްޕަ ބުންޏެވެ.


Club Maldives Cup anna mahuge 20 gai fashanee | Mihaaru\nދިވެހި ކުޅިވަރު / ކްލަބް މޯލްޑިވްސް ކަޕް\nކްލަބް މޯލްޑިވްސް ކަޕް އަންނަ މަހުގެ 20 ގައި ފަށަނީ\n21 އޮކްޓޯބަރ 2021 - 11:26\nސަރުކާރުގެ އޮފީސްތަކުގެ ފުޓްބޯޅަ މުބާރާތް، ކްލަބް މޯލްޑިވްސް ކަޕާއި ވިމެން ފުޓްސަލް ފިއެސްޓް އަންނަ މަހުގެ 20 ގައި ފަށަން ނިންމައިފި އެވެ.\nކްލަބް މޯލްޑިވްސް ކަޕްގެ އޮގަނައިޒިން ކޮމިޓީގެ އޮފިޝަލަކު "މިހާރު" އަށް މިއަދު ވިދާޅުވީ އަންނަ މަހުގެ ހަތަރެއްގައި ބާއްވަން ކުރިން ނިންމާފައިވާ އޮފީސްތަކުގެ ފުޓުބޯޅަ މުބާރާތް އެ މަހުގެ 20 ވަނަ ދުވަހަށް ފަސްކުރީ ދަނޑު ލިބުމުގައި ދިމާވި ދަތިތަކަކާ ގުޅިގެން ކަމަށެވެ.\nއެ މުބާރާތް ކުރިއަށް ގެންދާނީ މިހާރު ހަމަޖެހިފައިވާ ގޮތުން އަންނަ މަހުގެ 20 އިން އަންނަ ޑިސެމްބަރު 21 އަށް ކަމަށް އޭނާ ވިދާޅުވި އެވެ.\nކްލަބް މޯލްޑިވްސް ކަޕްގައި މި ފަހަރު 32 ޓީމެއް ބައިވެރިވެ އެވެ. އަންހެން ފުޓްސަލް ފިއެސްޓްގައި ބައިވެރިވަނީ އަށް ޓީމެކެވެ.\nމިދިޔަ ފަހަރުގެ ކްލަބް މޯލްޑިވްސް ކަޕް ކާމިޔާބުކޮށްފައި ވަނީ ބީއެމްއެލުންނެވެ. އަދި އަންހެނުންގެ މުބާރާތް ކާމިޔާބުކޮށްފައި ވަނީ އެމްޕީއެލް އެވެ.\nކްލަބް މޯލްޑިވްސް ކަޕް ސަރުކާރު އޮފީސްތައް\nޢެހެން ހުރިހާ އިންޓަތ އޮފީސް މުބާރާތް ތަކެއް ބާއްވަނީ އެކުޅިވެއްގެ ޤައުމީ އިދާރާ އަކުން. ޢެފް.އޭ.އެމުން އިންޓަރ އޮފީސް ނުބާއްވަނީ ކީއްވެބާ؟ ޢޮފީސް މުބާރާތްތަކުގައި އޮފީހުގައި ނޫޅޭ މީހުން ބޮޑު އަގު ދީގެން ގެނެސް ފުރުޞަތު ލިބެންޖެހޭ ޤަވައިދު އުވާލަން ޖެހޭ. މި މުބަރާތުގައި 32 ޓީމް ބައިވރިވާން 6000ރ ދައްކަން ޖެހޭ. އެތައްބައިވަރު ސްޕޮންސަރ އެއް ނަގާ. ޗެމްޕިއަން ޓީމަށް އެކަށީގެންވާ ފައިސާގެ އިނާމެއް ނުދޭ.\nސަރުކާރު އޮފީސްތަކުގައި ކޮރަޕްޝަން އޮންނަވަރު އެގޭ މިމުބާރާތުން. ތިމާގެ އަމިއްލަ އޮފީހަށް ތައްޓެއް ހޯދަން ނެތް ވަޒީފާއެއް އިތުރުކޮށް މަގާމުގެ އޮނިގަޑަށް ނުފެތޭ، ޝަރުތުހަމަނުވާ މީހުން އޮފީހުން އޮޅުވާލައިގެން ޖޮބްދީ މިކުޅޭ ކުޅިގަޑަކީ މިގައުމު ހާލަތު ބަޔާންކޮށްދޭ ވަރުގަދަ ހެއްކެއް.\nތީ ގައުމީ ޓީމު ކުޅުންތެރިން ކުޅުވަން ކުރިކަމެއް


މި ދެޓީމު ބައްދަލުކުރާ މެޗު މި ހަފްތާގައި ދައްކާނެ --\n1. ހަންޓާ ސްޓްރީޓް (އާ އެޕިސޯޑްތަކެއް)\nސެޕްޓެމްބަރު 30، ހޯމައިން ހުކުރަށް 18:15 ގައި ނިކަލޯޑިއަން އެޗްޑީ (ޗެނަލް836) އިން ދައްކާނެ\nމިއީ ފަސް ކުދިން، އެކުދިންގެ ބެލެނިވެރިން ހޯދަން ކުރާ މަސައްކަތް ދަައްކުވައިދޭ ސީރީޒް އެކެވެެ. އެކުދިންގެ ބެލެނިވެރިންނާ ވަކި ވުމުން ބަހައްޓާފައި ހުންނަ ތަނުންް ސަލާމަތްވެ މަސައްކަތް ފަށަނީ ހުރިހާ އެންމެންްގެވެސް އަސްލު އާއިލާ ހޯދުމަށެވެ. ހަންޓާ ސްްޓްރީޓްގެ އެންމެ ފަހު ސީޒަންގައި އެމްސްޓަޑަމްގެ އެކި ސަރަހައްދުތަކަށް ހަންޓާ ފެމިލީ ދާނެ އެެވެ. އެ ސަރަހައްދުތަކުގައިި ހީ ނުކުރާ ކަންކަން ވާއިރު ސިއްރު ކޮޓަރިތަކާއި ޕަޒްލްސް ތަކެއްވެސް ފެނެ އެެވެ. އަދި އެ ކޮޓަރިތަކުން ނިކުމެ މިސްޓްރީ ސޯލްވް ކުރާނެ އެވެ.\nހަންޓާ ފެމިލީގެ ފަސް ކުދިން --\n2. ބަޓާބީންސް ކެފޭ (އާ އެޕިސޯޑްތަކެއް)\nހޯމައިން ހުކުރަށް 5:55 ގައި ނިކް ޖޫނިއާ (ޗެނަލް 207) އިން ދައްކާނެ\nބަޓަބީން ޕަރީ އަކީ ޕަޑްލްބްރޫކްގައި ކުޑަ ކުޑަ ކެފޭ އެއް ހިންގާ ޕަރީ އެކެވެ. އެ އަވަށުގެ ހުރިހާ ޕަރީތަކަށް މީރު ކޭކާއި ސިއްހަތަށް ރަަނގަޅު ސްނެކްސް ހަދާފައި ވިިއްކަ އެވެ. މި ހަފްތާގެ އެޕިސޯޑްތަކުގައި ބަޓަބީންގެ އައިޑަލް ޝެފްް ބެލް އަށް ކައްކައިދޭން ޖެހެ އެވެ. އަދި ބަޓަބީންގެ ކެފޭގައި ރަން ވަޅުލާފަައި ހުރި ކަންވެސް ކާޓޫނުގައި އުޅޭ ކްރިކެޓް އަށް އެނގެ އެވެ.\nބަޓާބީން އެކުވެރި ޕަރީ ތަކާ އެކު ކެފޭގައި --\n3. ދަ އެމިޓީވިލް މާޑާސް: ދަ ހޯންޓިން އޮން ލޯންގް އައިލެންޑް (ޕްރިމިއާ)\nއޮކްޓޯބަރު 2، ބުދައިގައި 19:00 ފޮކްސް އެކްޝަން މޫވީސް (ޗެނަލް 802) އިން ދައްކާނެ\nޑެނިއަލް ފެރަަންޑް ޑައިރެކްޓުކޮށް ނެރުނު މި ފިލްމަކީ ހަގީގީ ހާދިސާތަކެއްގެ މައްޗަަށް އުފައްދާފައިވާ ފިލްމެކެވެ. ފިލްމުގައި ރޮނަލްޑް ޖޫނިއާ ނިއުޔޯކްގެ ލޮންގް އައިލެންޑްގައި އުޅެނީ އާދަައިގެ ދިރިއުޅުމެކެވެ. ހުރިހާ ކަމެއް ބަދަލުވަނީ އޭނާ އަށް ކުއްލިއަކަށް އިވެން ފަށާ އަޑު ތަކަކުންނެވެ. އެ ބިިރުވެރި އަޑުތައް އޭނާގެ އަމިއްލަ މަންމަ އާއި ބައްޕަ އަދި އެއްބަނޑު ހަތަރު ކޮއްކޮ މަރާލަން ބުނެ އެވެ. އަދި އެންމެ ފަހުން ނިދާފައި ތިއްބާ އާއިލާ އެއްކޮށް މަރާލަ އެވެ. އާއިލާ އެންމެންގެ މަރަށްފަހު ފިލްމުގައި ބޮޑު ތަހުގީގެއްވެސް ހިނގާނެ އެވެ.\nއެމިޓީވިލް މާޑާ ފިލްމު ކުޅެފައިވާ ގެ --\n4. ޝާލޮކް ނޯމްސް (ޕްރިމިއާ)\nއޮކްޓޯބަރު 4، ހުކުރުގައި 17:00 ފޮކްސް ފެމިލީ މޫވީސް އެޗްޑީ (ޗެނަލް 801) އިން ދައްކާނެ\nއެނިމޭޓެޑް ކޮމެޑީ މި ފިލްމަކީ ނޯމިއޯ އެންޑް ޖޫލިއެޓްގެ ސީކުއެލް އެކެވެ. ފިލްމުގައި ނޯމިއޯ އާއި ޖޫލިއެޓް އަލަށް ލަންޑަން އަށް އަންނަ ހިސާބުން ބޭނުންވަނީ ސްޕްރިން އަަންނަން ވާއިރަށް އެގޭގައި ރީތި ބަގީޗާ އެއް ހައްދާށެވެ. ބަގީޗާ ހައްދާ ހިސާބުން ބަގީޗާގައި ތިބި ހުރިހާ އެންްމެން ގެއްލެ އެެވެ. އެ އެންމެން ހޯދަަން އެހީވަަނީ އެ އަވަށުގެ މަޝްހޫރު ޑިޓެކްޓިވް ޝާލޮކް ނޯމް އެވެ.\nޝާލޮކް ނޯމްސް ފިލްމުގެ ނޯމްސްތައް --\n5. ދަ ބްލެކް ލިސްޓް - ސީޒަން7(އާ ސީޒަން ޕްރިމިއާ)\nއޮކްޓޯބަރު 5، ހޮނިހިރުގައި 19:40 އޭއެކްސްއެން އެޗްޑީ (ޗެނަލް 814) އިން ދައްކާނެ\nމި ސީރީޒް ފަށަނީ ދުނިޔޭގެ އެންމެ ވޯންޓެޑްް ފިއުޖިޓިވް ރޭމަންޑް ރެޑިންގްޓަން - ރެޑް އަމިއްލަ އަށް ފުލުހުންގެ އިދާރާ އަށް އަންނަ ހިސާބުންނެވެ. ފުލުހުންނާ އަަމިއްލަ އަށް ހަވާލު ވުމަށްފަހު އޭނާ ބޭނުންވާ ކަންކަން ކުރަން ޝަރުތު ކުރެ އެވެ. ރެޑްގެ ހަރުކަށި ޝަރުތުތަކާއެކު ދުނިޔޭގެ އެހެން ކުށްވެރިން ހައްޔަރު ކުރަން އެފްބީއައި އާ ގުޅިގެން މަސައްކަތް ފަށަ އެވެ.\nބްލެކްްލިސްޓުގެ ސީޒަން ހަތެއް މި ހަފްތާގައި ޕްރިމިއާ ކުރާއިރު އެންމެ ފަހު ސީޒަން ނިމުނު އިރު އިންތިޒާރު ކުރި ކަންކަން ފެންނާނެ އެވެ. މި ސީރީޒްގެ އެންމެ ފަހު އެޕިސޯޑްގައި ފެނުނީ، ލީޑް ތަރި ރެޑްގެ ގަޔަށް ސިރިންޖަކުން ހަމަލާދީ ހޭނައްތާލާ ރެޑްގެ ހަށިގަނޑު ވޭނަކަށް ލާ މަންޒަރެވެ. ރެޑް އަށް ސިރިންޖުން ހަމަލާ ދެނީ ކެޓްރީނާ އެވެ. ރެޑް މަރުވީތޯ ނުވަތަ ކެޓްރީނާގެ އަތްދަށަށް ދިޔައީތޯ މި ހަފްތާގައި އެނގޭނެ އެވެ.\nބްލެކްލިސްޓުގެ ލީޑް ތަރި ޖޭމްސް ސްޕޭޑާ --\n6. ޕްރޮޕަޓީ ބްރަދާސް - ސީޒަން 13 (ޕްރިމިއާ)\nސެޕްޓެމްބަރު 30، ކޮންމެ ހޯމަ އެއްގައި 18:00 ގައި އެޗްޖީޓީވީ އެޗްޑީ (ޗެނަލްް 829) އިން ދައްކާނެ\nކޮންޓްރެކްޓަރު ޖޮނަތަން ސްކޮޓް އާއި ރިއަލް އެސްޓޭޓް އެކްސްޕާޓް ޑްރޫ ސްކޮޓް އަކީ ޓްވިންސް އެކެވެ. މި ދެބެން މަސައްކަތް ކުރަނީ ގެޔެއް ހޯދާ އާއިލާ ތަކަށް އެ މަސަކަތް ފަސޭހަ ކޮށްދެވޭތޯ އެވެ. އެގޮޮތުން މި ސީޒަންގައިވެސް ތަފާތު އާއިލާތަކާއި އަލަށް ކައިވެނިކޮށްގެން ގެޔެއް ހޯދާ ދިރިއުޅުމެއް ފަށަން ބޭނުންވާ މީހުންނާ ބައްދަލު ކުރާނެ އެވެ. އަދި އެމީހުން ބޭނުންވާ ހުރިހާ ޝަރުތުތަކެއް ފުރިހަމަ ގެޔެއް މި ދެބެން އެކުގައި ހޯދައިދޭން މަސައްކަތް ކުރެ އެވެ.\nކޮންޓްރެކްޓަރު ޖޮނަތަން ސްކޮޓް އާއި ރިއަލް އެސްޓޭޓް އެކްސްޕާޓް ޑްރޫ ސްކޮޓް --\n7. އެކްޓިވޭޓް: ދަ ގްލޯބަލް ސިޓިޒަން މޫވްމަންޓް - އެންޑިންގް ޕްލާސްޓިކް ޕޮލިއުޝަން\nއޮކްޓޯބަަރު 4، ހުކުރު ދުވަހު 18:00 ގައި ނެޝަނަލް ޖިއޮގްރަފިކް ޗެނަލް އެޗްޑީ (ޗެނަލް 820) އިން ދައްކާނެ\nމި ހަފްތާގެ އެކްޓިވޭޓް ޝޯގައި އެމެެރިކާގެ ރެޕާ ފެރަލް ވިލިއަމްސް ބައިވެރިިވާނެ އެވެ. ފެރަލް މަސައްކަތް ކުރަނީ ސަަރުކާރާއި ކުންފުނިތައް އަދި އަމިއްލަ ފަރާތްތައްވެސް ހޭލުންތެރި ކުރުވާ މޫދަށް އުކާލާ ޕްލާސްޓިކް ނައްތާލުމަށެވެ. އަދި ހަމަ އެހެންމެ މި ހަފްތާގެ އެޕިސޯޯޑްގައި ޑެރަން ކްރިސް ފިިލިޕީންސް އަށް ގޮސް ފަގީރު އަވަށްތަކުގައި އުޅޭ މީހުންގެ ދިރިއުޅުމާ ޕްލާސްޓިކާ ގުޅިފަައިވާ މިންވަރު ހޯދަ އެވެ. އަދި އެކަމަށް ހައްލެއް ގެނައުމަށް މަސައްކަތް ފަށާ ޒީރޯ ވޭސްޓް އަށް ހޭލުންތެރި ކުރުވަ އެވެ.\nރެޕާ ފެރަލް ވިލިއަމްސް ވަނީ މީގެ ކުރިންވެސް ތިމާވެށި ހިމާޔަތް ކުރުމަށް ކެމްޕެއިންތަކެއް ހިންގާފަ --\n8. ބިގް ބޮސް: ސީޒަން 13 (އާ ސީޒަން އެއް)\nސަލްމާން ހާން އާއެކު ބިގް ބޮސްގެ އާ ސީޒަން އެއް މި ހަފްތާގައި ފަށާނެ އެވެެ. ބޮލީވުޑް ތަރި ސަލްމާން މި ޝޯ ހޯސްޓު ކުރާތާ މިހާރު ނުވަ އަހަރު ވެއްޖެ އެވެ. މިއީ ކަލާސްގެ އެންމެ މަގުބޫލު އެއް ޝޯ އަށް ވާއިރު މި އަހަރުގެ ޝޯ ކަލާސް ޓީވީ އިން ޕްރޮމޯޓް ކުރީ ބިގްބޮސް ވޯ ގެ ގޮތުގަ އެވެ. އެހެންކަމުން އެހެން އަހަރުތަަކެކޭ ވެސް އެއްގޮތަށް މި އަހަރުގެ ޝޯ ވެސް ފޯރިގަދަވާނެ ކަަމަށް ބެލެވެ އެވެ.\nސެޕްޓެމްބަރު 29، 20:30 ގައި އާ ސީޒަންގެ ފުރަތަމަ އެޕިސޯޑް ޕްރިމިއާ ކުރާއިރު ހަފްތާ ތެރޭގައި ހޯމައިން ހުކުރަށް 22:00 ގައި ދައްކާނެ އެވެ.\nސަލްމާން ޚާން ބިގް ބޮސް ޝޯ އެއްގެ ތެރެއިން. ސަލްމާން ވަނީ ނުވަ ޝޯ ހޮސްޓު ކޮށްދީފައި --\n9. މޫވީ މަސްތީ ވިތު މަނީޝް ޕޯލް (އާ ޝޯއެއް)\nއޮކްޓޯބަރު 5، ހޮނިހިރުން އާދިއްތަ އަށް 21:00 ގައި ޒީޓީވީ އެޗްޑީ (ޗެނަލް 852) އިން ދައްކާނެ\nކޮމީޑިއަން މަނީޝް ޕޯލްގެ އާ ޓޯކްޝޯ އެއް ފަށަން ތައްޔާރު ވަމުން އަަންނަ އިރު މި ހަފްތާގައި ޝޯގެ ފުރަތަމަ އެޕިސޯޑް ދައްކާނެ އެެވެ. މި ޝޯގައި ބޮލީވުޑްގެ އެކި ތަރިން ގެނެސްގެން ތަފާތު ގޭމްތައް ކުޅުވާ ޓާސްކުތައް ހަވާލު ކުރެ އެވެ. ފުރަތަމަ ޝޯގެ ގެސްޓެއް ގޮތުގައި ގެންނަނީ ބޮލީވުޑް ތަރި އަކްޝޭ ކުމާރު އެވެ.\nމަނީޝް ޕޯލް އަކީ އިންޑިއާގެ މަޝްހޫރު ސްޓޭންޑް އަޕް ކޮމީޑިއަން އެއް އަދި ހޯސްޓެއް --\n10. އިނގިރޭސި ޕްރިމިއާ ލީގުގެ ތާރީހުގައި އެންމެ ވާދަވެރި ދެ ކްލަބު ކަމަށްވާ މެންޗެސްޓާ ޔުނައިޓެޑް އާ އާސެނަލްގެ މި ސީޒަނުގެ ފުރަތަމަ ކުރިމަތިލުމަށް ހޯމަ ދުވަހު ނުކުންނާނެ އެވެ. ޒަމާންތަކަކަށްފަހު އިނގިރޭސި ކްލަބު ފުޓުބޯޅައިގެ ގަދަބާރުގެ ގޮތުގައި ފައިހަމަ ކުރުމަށް ދެ ކްލަބުން ވެސް އަލުން އަމާޒު ހިފާފައިވާއިރު، ޔުނައިޓެޑްގެ ދަނޑު އޯލްޑް ޓްރެފަޑްގައި ކުޅޭ މެޗު ފަށާނީ ހޯމަ ދުވަހު ރާއްޖެ ގަޑިން ދަންވަރު 12:00 ގަ އެވެ.\nއާސެނަލް އާއި މެންޗެސްޓާ --\nމި މެޗު މީޑިއާނެޓުގެ އައިސްޓީވީ އެޗްޑީ (ޗެނަލް 100) ގެ އިތުރުން ޕީއެލްޓީވީ އެޗްޑީ (ޗެނަލް 880) އިން ވަގުތުން ފެންނާނެ އެވެ.


Shakhtar athun balivumuge furihama zinmaa nagan: Zidane\nޝަޚްތަރު އަތުން ރެއާލް ބަލިވުން\nޝަޚްތަރު އަތުން ރެއާލް ބަލިވީ 3-2 ގެ ނަތީޖާއަކުން\nބާސާ މެޗުގެ ކުރިން ރެއާލް ވަނީ ޖެހިޖެހިގެން ދެ މެޗުން ބަލިވެފައި\nކ. މާލެ | 22 އޮކްޓޯބަރ 2020 | ބުރާސްފަތި 16:16 | 3,741\nރެއާލް މެޑްރިޑުގެ ކޯޗު ޒިނެދިން ޒިދާން - ގެޓީ އިމޭޖާސް\nޔުއެފާ ޗެމްޕިއަންސް ލީގުގައި ބުދަ ދުވަހުގެރޭ އަމިއްލަ ދަނޑުގައި ޝަޚްތަރު ޑޮނެސްކް އަތުން ބަލިވުމުގެ ފުރިހަމަ ޒިންމާ ނަގާ ކަމަށް ރެއާލް މެޑްރިޑުގެ ކޯޗު ޒިނެދިން ޒިދާން ބުނެފިއެވެ.\nޗެމްޕިއަންސް ލީގުގެ އެންމެ ކާމިޔާބު ޓީމު ކަމަށްވާ ރެއާލުން މި ފަހަރުގެ މުބާރާތުގައި ކުޅުނު ފުރަތަމަ މެޗުން ބަލިވީ 3-2 ންނެވެ. ކޮވިޑް-19 ގެ ސަބަބުން ފުރަތަމަ ޓީމުގެ 10 ކުޅުންތެރިން ނުލައި ކުޅުނު ޝަޚްތަރުން ވަނީ މި މެޗުގެ ފުރަތަމަ ހާފުގައި ތިން ލަނޑު ޖަހާފައެވެ. މިއީ ޗެމްޕިއަންސް ލީގުގައި މިދިޔަ 16 އަހަރު ތެރޭގައި ފުރަތަމަ ހާފު ތެރޭގައި ރެއާލް ކޮޅަށް ތިން ލަނޑު ވަން ފުރަތަަމަ ފަހަރެވެ.\nމެޗަށްފަހު ޒިދާން ބުނީ އޭނާ ބޭނުންވި ފެންވަރުގެ ޓީމެއް މި މެޗުގައި ނުފެނުނު ކަމަށާއި، އެހެންކަމުން އެއީ އޭނާއަށް އަމިއްލައަށް ހެދުނު ގޯހެއް ކަމަށެވެ. އަދި މި މެޗަކީ އެ ހާލަތުގައި އެކަން ހައްލުކުރަން ޖެހޭނީ އެހެންކަމުން އެކަން މި މެޗުން ބަލިވުމުގެ ފުރިހަމަ ޒިންމާ އޭނާ ނަގާ ކަމަށްވެސް ބުންޏެވެ.\nޒިދާން އިތުރަށް ބުނީ އެ ޓީމަށް ފާޑު ކިޔުމުގެ ހައްގު އެބައޮތް ކަމަށާއި، މި މެޗުގެ ދެވަނަ ހާފުގައި ކުޅުން ރަނގަޅުކުރި ނަމަވެސް، ޗެމްޕިއަނެއްގެ ހައިސިއްޔަތުން މެޗުން ބަލިވުމަކީ އެ ޓީމަށް ހައްގު ކަމެއް ނޫން ކަމަށެވެ. އަދި ކޮންމެ ތިން ދުވަހަކުން މެޗެއް ކުޅެން ޖެހިފައިވީ ނަމަވެސް، އެކަން ބަހަނާއެއްގެ ގޮތުގައި ނުދެއްކޭނެ ކަމަށްވެސް ޒިދާން ބުންޏެވެ.\nޗެމްޕިއަންސް ލީގުގައި ރެއާލުން ކުޅުނު ފުރަތަމަ މެޗުން އެ ޓީމު ބަލިވިއިރު، މި ހަފުތާގައި ސްޕެނިޝް ލީގުގައި ބާސެލޯނާއާ ދެކޮޅަށް ކުޅޭ އެލް ކްލަސިކޯ މެޗުގެ ކުރިން ރެއާލް ވަނީ ޖެހިޖެހިގެން ދެ މެޗުން ބަލިވެފައެވެ. އެގޮތުން ސްޕެނިޝް ލީގުގައި މިދިޔަ ހޮނިހިރު ދުވަހުގެރޭ ލީގަށް އަލަށް ޕްރޮމޯޓުވި ކަޑިޒް އަތުން 1-0 ން ރެއާލް ވަނީ އަމިއްލަ ދަނޑުގައި ބަލިވެފައެވެ.\nޝަޚްތަރާ ދެކޮޅަށް ކުޅުނު މެޗުގައި އަނިޔާގެ ސަބަބުން ރެއާލުގެ ކެޕްޓަން ސާޖިއޯ ރާމޯސް ކުޅެފައި ނުވި ނަމަވެސް، ބާސާއާ ދެކޮޅަށް ކުޅޭ މެޗަށް އޭނާ ފިޓްވާނެ ކަމަށް ރިޕޯޓުތައް ބުނެއެވެ. ބާސާގެ ދަނޑުގައި ކުޅޭ މި ސީޒަނުގެ ފުރަތަމަ އެލް ކްލަސިކޯ މެޗު އޮންނާނީ އަންނަ ހޮނިހިރު ދުވަހުއެވެ.


Shalabee ge hassa madhaha eh manma innah\nޝަލަބީގެ ހާއްސަ މަދަހައެއް މަންމައިންނަށް\nޝަލަބީ އިބްރާހިމް މިދިޔަ އަހަރުގެ މޯލްޑިވިއަން އައިޑޮލްގެ ފުރަތަމަ ސީޒަނުގައި ޕާފޯމްކުރަނީ. --އަވަސް ފޮޓޯ\nމޯލްޑިވިއަން އައިޑޮލް ނިންމާލުމަށްފަހު އެންމެ ފުރަތަމަވެސް ޝަލަބީ އިބްރާހިމް ގެނެސްދިނީ މަދަހަ އަލްބަމެކެވެ. އެއީ މިދިޔަ ރޯދަ މަހު އެވެ. އެ ފަހުން ޝަލަބީ ވަނީ އަލް ހާފިޒް އަހްމަދު ނަބީހުގެ އަމިއްލަ މަދަހަ އަލްބަމެއް ނެރުމަށް ވެސް އެހީތެރިވެދީފަ އެވެ. އަނެއްކާވެސް މިރޭ ޝަލަބީގެ މަދަހައެއް ރލީޒްކުރަން ވަނީ ނިންމާފަ އެވެ.\nމި މަދަހަ އަކީ މަންމައިންނަށް ހާއްސަކޮށްފައިވާ މަދަހަ އެކެވެ. އެ މަދަހައިގެ ނަމަކީ "ތިއީ އޭ ހިތް މަގޭ" އެވެ. މަދަހަ ރިލީޒް ކުރަން ހަމަޖެހިފައިވަނީ ދަރުބާރު ގޭގައި މިރޭ ބާއްވާ ހާއްސަ ދަރުހެއްގަ އެވެ. ދަރުހުގައި ލައިވްކޮށް މި މަދަހަ ޝަލަބީ ހުށަހަޅައިދޭނެ އެވެ.\nއެއަށްފަހު މަދަހައިގެ އޯޑިއޯ ޔޫޓިއުބަށް އަދި ސައުންޑްކްލައުޑުން ވެސް ލިބެން ހުންނާނެ އެވެ.\n"މަންމަ" މި މައުޟޫއަށް މިރޭ ދަރުސް ދެއްވަން ހަމަޖެހިފައިވަނީ ޝެއިހް އާދަމް ޝަމީމެވެ. މިރޭ 8:30 ގައި ފެށޭ ދަރުސް ލައިވް ކުރާނެ އެވެ. އަދި ބޭނުން ފަރާތްތަކަށް އާންމުކޮށް ވަދެވޭގޮތަށް ވަނީ ހުޅުވާލާފަ އެވެ.\nޝަލަބީ މިދިޔަ އަހަރު ނެރުނު މަދަހަ އަލްބަމްގެ ނަމަކީ "ހިދާއީ ނޫރު" އެވެ. އެ އަލްބަމްގެ މަދަހަ ސީޑީތައް ޝަލަބީ ވަނީ ހިލޭ ބަހާފަ އެވެ.\nމަދަހައިގެ އިތުރުން ޝަލަބީ ވަނީ ރީތި ލަވަތަކެއްވެސް އޭނަގެ ސަޕޯޓަރުންނަށް ހަދިޔާއެއްގެ ގޮތުގައި ދޫކޮށްލާފަ އެވެ.


ކޮވިޑް-19 ވެކްސިނޭޝަން ޕްރޮގްރާމް\nއަތޮޅު ތެރެއިން 3792 މީހަކު ވަނީ ވެކްސިން ޖަހާފައި\nމާލެ ސަރަހައްދުން ވެކްސިން ޖަހާފައިވަނީ 1967 މީހުން\n3 މާރޗް 2021 | ބުދަ 23:23\nއައްޑޫގައި ވެކްސިން ދިނުމުގެ ޕްރޮގްރާމުގެ ތެރެއިން\nފާއިތުވެދިޔަ 24 ގަޑިއިރު މާލެ ސަރަހައްދުން ވެކްސިން ޖެހި މީހުންގެ އަދަދު މަދު ކަމަށް އެޗްޕީއޭގެ ތަފާސް ހިސާބުތަކުން ދައްކައިފިއެވެ.\nހެލްތް ޕްރޮޓެކްޝަން އެޖެންސީ (އެޗްޕީއޭ) އިން އާންމުކޮށްފައިވާ މައުލޫމާތުތައް ދައްކާ ގޮތުން ފާއިތުވެދިޔަ 24 ގަޑިއިރު، މާލެ ސަރަހައްދުން ވެކްސިން ޖަހާފައިވަނީ 1967 މީހުންނެވެ. އަދި އަތޮޅު ތެރެއިން 3792 މީހަކު ވަނީ ވެކްސިން ޖަހާފައެވެ. ފާއިތުވި 24 ގަޑިއިރު ވެކްސިން ޖެހި މީހުންގެ ޖުމްލަ އަދަދަކީ 5759 މީހުންނެވެ. މިއީ ފުރަތަމަ ޑޯޒް ޖެހި މީހުންނެވެ.\nބުދަ ދުވަހުގެ ނިޔަލަށް 129،424 މީހަކު ވެކްސިން ޖަހާފައިވާއިރު، މީގެ ތެރެއިން މާލެ ސަރަހައްދުން ވެކްސިން ޖަހާފައިވައިވަނީ 81،323 މީހެކެވެ. އަދި އަތޮޅު ތެރެއިން 48،101 މީހަކު ވަނީ ވެކްސިން ޖަހާފައެވެ. ރިސޯޓްތަކުން ޖުމްލަ މިހާތަނަށް 1459 މީހަކު ވަނީ ވެކްސިން ޖަހާފައެވެ.\nބުރާސްފަތި ދުވަހު ވެސް ވެކްސިން ޖެހުމުގެ ކަންކަން ކުރިއަށްދާނެ ކަމަށް ހެލްތް ޕްރޮޓެކްޝަން އެޖެންސީ (އެޗްޕީއޭ) އިން ވަނީ ހާމަކޮށްފައެވެ. އެގޮތުން އުމުރުން 18 އަހަރުން މަތީގެ މީހުންގެ ތެރެއިން ދިގު މުއްދަތަކަށް ބޭސް ބޭނުންކުރާ ފަރާތްތަކަށާއި، 18 އަހަރުން މަތީގެ ހުރިހާ ފަރާތްތަކަށް ވެކްސިން ދިނުމަށް ވަނީ ނިންމާފައެވެ.\nމީގެ އިތުރުން އުމުރުން ދުވަސްވީ މީހުންނާއި، ބައްޔެއްގެ ސަބަބުން ނުވަތަ ނުކުޅެދުންތެރިކަމެއްގެ ސަބަބުން އެނދުމަތިވެފައިވާ މީހުންގެ ރައްކަލަކަށް އެފަދަ މީހުންގެ އެހީތެރިން ވެކްސިން ޖެހުން މުހިންމުކަމަށް އެޗްޕީއޭއިން ވަނީ ބުނެފައެވެ.\nމިދިޔަ މަހުގެ 1 ވަނަ ދުވަހުން ފެށިގެން ރާއްޖޭގައި ވެކްސިން ޖެހުމުގެ ގައުމީ ކެމްޕެއިން ފަށާފައިވާއިރު، ކޮންމެ ހަފްތައެއްގެ ވެސް ހުކުރު ފިޔަވައި މާލެ އަދި ހުޅުމާލޭގައި ހެނދުނު 9:00ން ހަވީރު 4:30ށް ވެކްސިން ދިނުމުގެ ކަންކަން ކުރިއަށް ދާނެއެވެ. އަދި ވިލިމާލޭގައި ހެނދުނު 9:00ން މެންދުރު 1:00ށް ވެކްސިން ޖެހުމުގެ ކަންކަން ކުރިއަށްދާނެ ކަމަށް އެޗްޕީއޭއިން ބުނެއެވެ. އަދި ރާއްޖޭގެ ހުރިހާ އަތޮޅަކަށް ވެކްސިން ފޮނުވާފައިވާ ކަމަށް އެޗްޕީއޭއިން ވަނީ ބުނެފައެވެ.\nމާލެ ސަރަހައްދުގައި 8 ވެކްސިނޭޝަން ސެންޓަރާއި2މޮބައިލް ސެންޓަރު ހިމެނޭއިރު އަތޮޅުތަކުގައި 169 ވެކްސިން ސެންޓަރުން ވެކްސިން ދިނުމުގެ ކަންކަން ކުރިއަށްދާނެ ކަމަށް އެޗްޕީއޭއިން ބުނެއެވެ. ރާއްޖޭގައި ބޭނުން ކުރުމުގެ ހުއްދަ ދީފައިވަނީ ކޮވިޝީލްޑް ވެކްސިނެވެ.\nކޮވިޑް-19 ގައުމީ ކޮވިޑް-19 ވެކްސިން ޖެހުމުގެ ޕްރޮގްރާމް ކޮވިޑް-19 ވެކްސިން


ލަންކާގެ އާއްމު އިންތިހާބުގެ ވޯޓުލުން ފަށައިފި | Jazeera\tލަންކާގެ އާއްމު އިންތިހާބުގެ ވޯޓުލުން ފަށައިފި - Jazeera\nލަންކާގެ އާއްމު އިންތިހާބުގެ ވޯޓުލުން ފަށައިފި\nސާއިފް ޝިޔާދު August 5, 2020 78 views0\nސްރީ ލަންކާގެ ޤާނޫނު ހަދާ މަޖިލިސް އިންތިހާބު ކުރުމަށް ވޯޓުލާން ފަށައިފިއެވެ.\nލަންކާ ގަޑިން ހެނދުނު7ޖެހިއިރު ވޯޓުލުން ފެށިފައިވާއިރު ކޮވިޑް 19 ފެތުރުން ހުއްޓުވުމަށް ވޯޓުލާ މަރުކަޒުތަކުގައި ހަރުކަށި ފިޔަވަޅުތަކެއް ވަނީ އަޅާފައެވެ. މި އިންތިހާބުގެ ވޯޓުލާން ފަށާފައި މިވަނީ ކޮވިޑް 19 ގެ ސަބަބުން ދެ ފަހަރެއްގެ މަތިން އިންތިހާބު ފަސްކުރުމަށްފަހު އެވެ.\nވޯޓުލާ މަރުކަޒުތައް ހުޅުވުމުގެ ކުރިން މީހުން ވަނީ އެ މަރުކަޒުތައް ބޭރުގައި ކިއު ހަދާފައެވެ. ލަންކާގެ އާބާދީއަކީ 21 މިލިއަން ކަމަށްވާއިރު އޭގެތެރެއިން މި އިންތިހާބުގައި 16.23 މިލިއަން މީހުންނަށް ވޯޓުލުމުގެ ހައްގު ލިބެއެވެ. ބުރާސްފަތި ދުވަހުގެ ހަވީރު ވަގުތީ ނަތީޖާތައް ލިބޭނެ ކަމަށް ބެލެވޭއިރު ހުކުރު ދުވަހުގެ ވަގުތެއްގައި ދާއިމީ ނަތީޖާ އާއްމުކުރާނެ ކަމަށް ރިޕޯޓްތައް ބުނެއެވެ.\nލަންކާގެ ސިޔާސީ މަސްރަހު ދިރާސާ ކުރައްވާ ފަރާތްތަކުން ބުނާ ގޮތުގައި މިފަހަރުގެ އިންތިހާބު ފަސޭހަކަމާއެކު މިހާރުގެ ރައީސް ގޯޓާބަޔަ ރާޖަޕަކްސާގެ ޕާޓީން ކާމިޔާބު ކުރާނެއެވެ. އެގޮތުން ބޮޑުވަޒީރަކު ހޮވުމަށް ބޭނުންވާ 113 ގޮނޑި އެޕާޓީން ކާމިޔާބުކޮށް ގޯޓާބަޔަގެ ބޭބެ އަދި ކުރީގެ ރައީސް މަހިންދަ ރާޖަޕަކްސާ އަލުން ބޮޑުވަޒީރު ކަމަށް ގެންނާނެއެވެ. ހަމައެހެންމެ މި މެޖޯރިޓީއާއެކު ގޯޓާބަޔަގެ އިގްތިޞާދީ އެޖެންޑާ ތަންފީޒުކުރުމަށް މަގުފަހި ވެގެންދާނެ ކަމަށް ރިޕޯޓްތައް ބުނެއެވެ.\nވޯޓުލާ މަރުކަޒުތަކަށް މާސްކް ނާޅައި ނުވަދެވޭއިރު އިޖްތިމާއީ ގައިދުރުކަން ބަހައްޓަން ޖެހެއެވެ. ހަމައެހެންމެ ވޯޓުލުމަށް އަމިއްލަ ގަލަމެއް ގެންނަން ޖެހޭއިރު އިލެކްޝަންސްގެ އޮފިޝަލުން ހަރަކާތްތެރިވަމުންދަނީ ފޭސް ޝީލްޑާއެކުއެވެ. މި ގައިޑްލައިންތަކަށް މީހުން އަމަލުކުރާ މިންވަރު ބެލުމަށް ލަންކާގެ ސިއްޚީ އޮފިޝަލުން ވެސް ދަނީ ހަރަކާތްތެރިވަމުންނެވެ.\nލަންކާގެ އިލެކްޝަންސް ކޮމިޝަނުން ބުނެފައިވާ ގޮތުގައި މި އިންތިހާބަށް 10 ބިލިއަން ރުޕީސް ޚަރަދުވާނެއެވެ. އެހެންކަމުން މިއީ ލަންކާގެ ތާރީހުގައި ބޭއްވޭ އެންމެ އަގުބޮޑު އިންތިހާބެވެ. މިއީ ކޮވިޑް 19 ފެތުރެން ފެށި ފަހުން ދެކުނު އޭޝިއާގެ ގައުމެއްގައި އިންތިހާބެއް ބާއްވާ ފުރަތަމަ ފަހަރެވެ.\nރައީސް ގޯޓާބަޔަ ރާޖަޕަކްސަ


އެޑްމިން – Page 280 – Liyuntheringe Gulhun\nVisitors online  69:users  0guests  33bots  36The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\nފުރަތަމަ ދިހައިގެ ރަޙްމަތް ހޯދުމަށް!\n23 ޖުލައި 2012ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 6727\nފުރަތަމަ ދިހައިގެ ރަޙްމަތް ހޯދަން އަވަސް ކުރާށޭ\nފުރަމާނަ ހުރި މިރޭތައް ބޭނުންކުރަން ކެރޭށޭ ވަގުތެއް ނަގާނުލައިތިބެ ހުރިހާ ނަމާދަކަށްގޮސް\nއަގުހުރި އެމާތްވި އަޅުކަން ވަގުތުން އަދާކުރާށޭ\n23 ޖުލައި 20126 ޚިޔާލުބަހާއި އަދަބު, ޤަވާޢިދުއެޑްމިން\nކިޔާފައިވާ ޢަދަދު: 4916\nއާދަމް ނަޞީރު އިބްރާހީމް މިއަދު، ނޫހަކުން ފެނުނު ޖުމުލައެކެވެ. “ހަމައެކަނި މޫނު ބުރުގާ އެޅި އަންހެނުން މަސައްކަތްކުރާ ޓީވީ ސްޓޭޝަނެއް” މި އެވެ. މި ޖުމުލައިން ތިބާ އަށް ލިބިވަޑައިގަތީ ކޮން ދޭހައެއްތޯ އެވެ؟ ފަހަރެއްގައި ތިބާ ހިތްޕުޅަށް އަރައިފާނެ އެވެ. މޫނު ބުރުގާ ނޫން އެއްޗެއް އެ ކަނބަލުން ނާޅަނީ ބާވައެވެ؟\n23 ޖުލައި 2012ބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 10366\nޕްރޮފެސަރ ސްޓޭންލީ މިލްގްރާމަކީ ނަފްސާނީ އިލްމުގެ ތަފާތު ބައިތަކުގެ ތެރެއިން، އިޖްތިމާއީ ކަންތައް ދިރާސާކުރާ ގޮތްޕަށް ނިސްބަތްވާ ސޯޝަލް ސައިކޮލޮޖިސްޓެކެވެ. 1960 ގެ އަހަރު ތަކުގެ ކުރީކޮޅުގައި އެމެރިކާގެ މަޝްހޫރު ޔޭލް ޔުނިވަރސިޓީގައި ނަފްސާނީ އިލްމު ކިޔަވައިދެއްވި ދުވަސްވަރު ހެއްދެވި އިލްމީ ތަޖްރިބާއިން ލިބުނު ނަތީޖާއަކީ، ޚުދު އޭނާއާ އެކުގައި އުޅުއްވި އެހެން ޕްރޮފެސަރުންވެސް ހައިރާން ކުރުވި ކަމެކެވެ.\n21 ޖުލައި 2012ބަހާއި އަދަބު, ވާހަކައެޑްމިން\nވަޒީފާ ލިބޭނެކަން ޔަގީންކޮށް މިއަދު ދިޔައީ ވަރަށް އުންމީދާއެކުގައެވެ. އެހެންވެ ރައްކާކޮށްފައިހުރި ފައިސާކޮޅުގެ ތެރޭން އެންމެ ފަހު\t200 ރުފިޔާ، ރީތި ހެދުމެއް ގަތުމަށް ހޭދަކޮށްލީމެވެ. ވޮލެޓްގައި 10 ރުފިޔާ އޮތީ ވެސް ރޭގައި ނުކައި ހުރިކަމުންނެވެ.\nއެނގޭތަ؟ ނޭނގޭތަ؟ އެނގެންޏާ ބުނާތި އިނގޭ!\n20 ޖުލައި 2012ބަހާއި އަދަބު, ޤަވާޢިދުއެޑްމިން\nކިޔާފައިވާ ޢަދަދު: 9119\nސާންސްކިރިތު ބަހުގެ ޕްރާކިރިތަކުން އުފެދިފައިވާ ކަމަށް ޤަބޫލުކުރެވޭ ދިވެހިބަސް ވަކި ބަހެއްގެ ގޮތުގައި ބޭނުންކުރެވެމުން އަންނަތާ މަދުވެގެން 2500 އަށްވުރެ ގިނަ އަހަރު ވެފައިވާކަމަށް މިހާތަނަށް ހޯދިފައިވާ ހޯދުންތަކުން ސާބިތުވެއެވެ. އެހާ ހިސާބުއްސުރެ އަދިއަދަށް ދާނދެން ދިވެހިބަސް މި އަންނަނީ ތަރައްޤީވެ ކުރިއަރަމުންނެވެ. މި ޖީލާ ހަމައަށް ދިވެހިބަސް އައިއިރު ދިވެހިބަހަކީ ހަރުދަނާ ހަމަތަކާތަކާއި އުޞޫލުތަކެއްގެ މަތީގައި ޤާއިމުވެފައިވާ ހަރުދަނާ ބަހެއްކަމުގައި ޤަބޫލުކުރެވެއެވެ.\nލަފުޒެއްގެ މާނަ ބަދަލުވުމުން އިންތިޚާބުގެ ނަތީޖާއަށް ފޯރި އަސަރު\n19 ޖުލައި 20121 ޚިޔާލުބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 9762\nބޮޑު ބިޔަ ބައްރެއްގެ އެއް ފަރާތެއްގައި އޮންނަ ކުޑަ ޤައުމެކެވެ. އެ ޤައުމުގެ ސަރުދާރު ހޮވަނީ ޢާއްމު ވޯޓަކުން ކަނޑައެޅިފައިވާ ވަކި މުއްދަތަކަށެވެ. ސަރުދަރުކަމަކީ އެ ޤައުމުގެ އެންމެ މަތީ ވަޒީފާއެވެ. އެންމެ ޝަރަފުވެރި މަޤާމެވެ. ކުރީ ޒަމާނުގައި އެކަމާ ކުރިމަތިލާނެ މާ ގިނަ ބަޔަކު ނުވަނީ ޤައުމަށް ލިބޭ އާމްދަނީގެ ކުޑަކަމުން ކަމަށް ވެދާނެ އެވެ. ޤައުމުގެ ހުރިހާ ރައްޔިތުންގެ ކަންކަން ފުއްދައިދިނުމަކީ ފަސޭހަކަމަކަށް ނުވެދާނެތީ އެވެ.\nދެ ވެރިޔެއްގެ ދެ އިނާމު- ނިކަމެތި ފަޤީރު އަންހެނަކަށް\n19 ޖުލައި 2012ދިވެހި ތާރީޚު, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 6427\nއިނާމަކީ ރަނގަޅު ކަމެއްގެ ބަދަލެވެ. ކަމެއްކުރީމާ ދޭ ހަދިޔާއެވެ. ހަދިޔާއަކީ އެކުވެރިކަމުގެ ގޮތުން ނުވަތަ ގާތްކަމުގެ ގޮތުން މީހުންނަށް ހިލޭ ދޭ ތަކެއްޗެވެ. މިއީ ދިވެހި ބަހުގެ ރަދީފުގައި މި ކަންކަމަކީ ކޮބައިކަން ބުނެދޭ ގޮތެވެ. ހަދިޔާއަކަށް ދޭ އެއްޗަކީ ފައިސާކަމަށް ނުވަތަ އަގުގެ ގޮތުން އެހާ ބޮޑު އެއްޗަކަށްވުން ކޮންމެހެން މުހިއްމެއްނޫނެވެ. މުހިއްމީ އެ ޙާލަތަކާއި އެ ކަމަކާއި އެ އެއްޗެއް ދިން އަދި އެ އެއްޗެއް ލިބިގަތް ފަރާތެއްގެ ނިސްބަތެއްގައި އެ ކަމެއް އޮތްގޮތެވެ.\nރަމަޟާން މަހަށްޓަކައި ކުރެވޭ މަތިވެރި އުއްމީދު\n18 ޖުލައި 20121 ޚިޔާލުބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 8632\nރަޙުމަތާ ބަރަކާތް އޮހޭ މޫސުން މިއަދު ކުރިމަތި ވަނީ އަހުލުނަށް ގިނަގުނަ ޘަވާބުން ކުރިމަގޭ ރޯޝަންވަނީ\nވަހުމުތައް ދޫކޮށް ސިރާޠުލްމުސްތަޤީމަށް ދާން ވަނީ\nހެޔޮ ޢަމަލުތައް ގިނަކުރުން، އޭ އޮތް ތިމާއަށް ފުރުޞަތެއް\nހެޔޮކަމާ ގިނަ ދަރުމައިން މަންފާ ލިބޭނޭ މޮޅު ގޮތެއް\nހެޔޮބަހެއް ނޫނީ ނުބުނެ ހުރުމޭ އަބަދު ލާޒިމުވަނީ\nފަސްވަގުތު ހަމަޔަށް އަދާކޮށް މުޅި ދުވާލުގެ ވަގުތުގައި\nގަސްތުގައި ނިޔަތާ އެކީގައި ރޯދައަށް ހުރެ އެ ގޮތުގައި\nމަޞްލަޙަތު އިސްކޮށް މި މައްސަރު ހޭދަކުރުމޭ އޮންނަނީ\n18 ޖުލައި 2012ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 4723\nޙަސަން ނަޖްމީ (18 ޖުލައި 2012 (ބުދަ) ގުޅޭ)\nޝަކުވާ ނުކުރަނީ ލޯބިނުވާތީއޭ ޒަބީދާ ބުނެއެވެ. އެކަމަކު އެކަކުވެސް އޭނާގެ ފިރިމީހާގެ ކިބައިން މިބާވަތުގެ އަމަލުތައް ފެންނާކަށް ނުރުހޭނެއެވެ. އެހެންނޫނަސް އަހަރެން ތަގިއްޔުގާތުން ވަރިވެގެން އެހެން މީހަކާ ގުޅޭކަށް ވެސް ނުވިސްނަމެވެ.\nއަހަރެންގެ ފަރާތުން ދައްޗެއް އުނދަގުލެއް ނުވާނެކަން އެނގޭތީ ތަގިއްޔު އުޅެނީ އޭނާ ބޭނުންހާ ގޮތަކަށެވެ. ކުރަނީ ކުރާނެ ކަމެކެވެ. ބުނަނީ ބުނާނެ އެއްޗެކެވެ. އަހަރެން ދެރަވެދާނެތޯ ދަތިވެދާނެތޯ ހިތުގައި ޖެހިދާނެތޯއެއް ބަލައެއް ނުލައެވެ.\n17 ޖުލައި 20121 ޚިޔާލުބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 5157\nއާދަމް ނަޞީރު އިބްރާހީމް އަދުގެ ދުނިޔެ ވަނީ އިންސާނީ ޙައްޤުތަކުގެ ރޭހުގައި މެކުހަށް ޖަހައިފައެވެ. ނޫނެކެވެ. ދަތްގަނޑު ނަގައި ކޮޅުގައި އަޅުވައިލައިފައެވެ. މި ކަމުގައި އަވަދިނެތިފައި ވަނީ ވެސް ހުޅަނގުގެ ޖާގަ ބޮޑެތި ދޮން ސިކުނޑިތަކެވެ. އެ މީހުން ލޮލުފިޔައެއް ނުޖަހައި ކުރާހައި ވެސް މަސައްކަތަކީ އިންސާނިއްޔަތަށް ހެޔޮ ގޮތް ހޯދައިދިނުމެވެ. ހުރިހައި ބާވަތެއްގެ ހުރިހައި ޒާތެއްގެ ޙައްޤުތައް އިންސާނުންނަށް ފޯރުކޮށްދިނުމެވެ.


Male' Streetscaping Project ge design fadha zamaanee design eh Kulhudhuffuttah muhinmu!\nމާލޭ ސްޓްރީޓް ޕްރޮޖެކްޓްގެ ކުރެހުމެއް--\nމާލޭގެ ތަޖުރިބާއިން އިބުރަތް ހޯދައި ސްޓްރީޓް ސްކޭޕިން ޕްރޮޖެކްޓްގެ ޑިޒައިން ފަދަ ޒަމާނީ ޑިޒައިނެއް ކުޅުދުއްފުއްޓަށް މުހިންމު!\n25 ފެބުރުއަރީ 2021 ވަނަ ދުވަހަކީ ކުޅުދުއްފުށި ރައްޔިތުންނަށް އުފާވެރި ދުވަހެކެވެ. ކުޅުދުއްފުށީގެ މަގުތައް ތަރައްޤީ ކުރުމަށް ރޯޑް ޑިވޮލޮޕްމަންޓް ކޯރޕަރޭޝަނާއެކު ސޮއި ކުރެވުނު ކަމުގެ އުފާވެރި ހަބަރަކީ ގިނަ ރައްޔިތުންތަކެއްގެ ހިތްތަކަށް ތަސައްލީ ގެނުވައިދިން އުފާވެރި ހަބަރެކެވެ.\nނަމަވެސް މި ހަބަރާއެކު ގިނަ ސުވާލުތަކެއް އަދި ކަންބޮޑުވާންޖެހޭ ކަންތައްތަކެއް އެބަހުއްޓެވެ. ކުޅުދުއްފުށީގައި މިހާރު ތަރައްގީ ކުރެވިފައިވާ މަގުތަކަކީ ވަރަށް ދަށް ފެންވަރަށް، މަގުގެ ބޭނުން ކުރާ ފަރާތްތަކަށް އެއްވެސް ވަރަކަށް ވިސްނައިގެން ހެދިފައިވާ މަގުތަކެއް ނޫންކަން މިއީ އެއްވެސް ރައްޔިތަކަށް އޮޅިފައިވާނެ ކަމެއް ނޫނެވެ. އެގޮތުން ފާހަގަ ކޮށްލެވޭ ބައެއް މައްސަލަ ތަކުގެ ތެރޭގައި އާޅާފައިވާ ތާރުގެ ފެންވަރު އިންތިހާއަށް ދައްވެ ތުނި ވުމާއި، ފެން ހިންދާ ކާނުތައް މަަސައްކަތް ނުކުުރުމާއި، މަގުގައި ގަސްއިންދުމަށް އެކަށީގެންވާ ޖާގާ ނެތުމާއި، ރޯޑް ޑިވައިޑަރ ނެތުމާއި، ޑީވޯޓަރިން ކުރުމަށް ނިޒާމު ގާއިމުވެފައި ނެތުމާއި ފަޔަރ ހައިޑްރަންޓް ނެތުމާއި މަގުގަައި ހިނގުމަށް ލެވިފައިވާ ޕޭވްމަންޓްތައް ހަނިވެ ބޭނުން ނުކުރެވޭ ގޮަތަށް ހުރުން ހިމެނެއެވެ.\nހިތާމައަކީ ކުޅުދުއްފުށީގައި އަދި ރާއްޖޭގެ އެކި ކަންކޮޅުތަކުގައި މަތީގައި ބަޔާންކުރެވިފައިވާ މައްސަލަތަކާއެކު މަގުތައް އެތައް ފައިސާއެއް ހޭދަކޮށްގެން ހެދިފައިވާނީ އކެމަުގެ ނޭދެވޭ އަސަރާއި ތަޖުރިބާ ވެރިރަށް މާލެއިން ފެންނާން ހުއްޓައެވެ. މާލޭގެ މަގުތަކުގެ ދަތިކަމާއި އުނދަގޫކަން މާލެއަށް ޒިޔާރަތް ކުރާ ފަރާތްތަކާއި މާލެގަިއ ދިރިއުޅޭ ފަރާތްތަކަށް އެއްވެސް ވަރަކަށް އޮޅިފައެ ނޯންނާނެއެވެ. އަބަދުވެސް ކޮންމެވެސް މައްސަލައެއް ޖެހިގެން ރަނގަޅު ކުރުމަށް އެކި މަސައްކަތްތައް ވެސް ކުރެވެއެވެ. މައްސަލަތައް ހައްލު ކުރުމަށް އެކި ސަރުކާރުން އެކި ފެންވަރުގެ އެކި ޒާތްޒާތުގެ ޕްރޮޖެކްޓް ހިންގައެވެ. ނަމަވެސް ޖުމްލަ ގޮތެއްގައި މަގިތަކުގެ ހާޅަތު ދުވަހެއް ދުވަހުން ގޯސްވަމުން ގޮސް މުޅި މާލެ މަގުތަކުގެ ޑިޒައިން އެއްކޮށް ބަދަލު ކުރަންޖެހޭކަން ވިސްނި އެކަމަށް ވެސް އެތައް މިލިއަނެއް ހޭދަކޮށް ވަނީ ޕްރޮޖެކްޓެއް ފާށަފައެވެ.\nއަންދާޒާ އަގުގެ ގޮތުގައި 462 މިލިއަން ރުފިޔާގެ މި ޕްރޮޖެކްޓަށް ކިޔަނީ މާލެ ސްޓްރީޓް ސްކޭޕިން ޕްރޮޖެކްޓެވެ. މި ޕްރޮޖެކްޓްގެ ތެރެއިން މާލެ މަގުތަކުގެ ޑިޒައިން ވަނި އެއްކޮށް ބަދަލުކޮށް ޒަމާނީ ކޮށްފައެވެ. އެގޮތުން ގަސްއިންދާނެ ޖާގަތަކާއި މި ޖާގަތަށް ހިނގާ މީހުންނަށް އުނދަގޫ ނުވާނެހެން ޕޭވްމަންޓާއި ވަކިން ހުރުމާއި، ޕޭވްމަންޓް ފުޅާކޮށް ފާރުގައި ނުކޭތި ހަމަޖެހިގެން ހިނގޭވަރަށް ހުރުމާއި، ފުރޮޅުލީ ގޮނޑިއަށް އެރޭ އަދި ދެވޭ ފުޅާމިނަށް ހުރުމާއި، ފެންހިންދާ ނިޒާމް ރަނގާޅު ބަދަލުތަކެއް ގެނެސްފައި ހުރުމާއި ޓްރެފިކް ފްލޯރ ރަނގަޅު ކުރާނެ ފީޗަރސްތައް ބޭނުންކުރެވިފައިވާތަން ފެނެއެވެ. ޒަމާނީ ސިޓީތަކުގެ ގިނަ ސިފަތައް ސްޓްރީޓް ސްކޭޕިން ޕްރޮޖެކްޓްގައި ޑިޒައިން ކުރެވިފައިވާ މަގުތަކުން ފެނެއެވެ.\nމާލޭގައި ސްޓްރީޓް ޕްރޮޖެކްޓްގެ ދަށުން ކަނބާއައިސާރަނި ހިންގުމުގެ މަސައްކަތް ކުރަމުންދަނީ--ފޮޓޯ: ޕީއެސްއެމް ފައިލް ފޮޓޯ\nނަމަވެސް ކުޅުދުއްފުށީގައި ތަރައްގީ ކުރުމަށް ނިންމި މަގުތަކުގެ ޑިޒައިންއިން މިދެންނެވި ފަދަ ޒަމާނީ ރަނގަޅު ބަދަލުތަކެއް ފެންނާނެ ކަމާމެދު ޝައްކެވެ؟ ރަނގަޅުގޮތް ވިސްނިފައިވާއިރު މާލޭގެ ކުރީގެ މަގުތައް އެމަގުތަކުގައި ހުރި މައްސަލަތަކާއެކު ކުޅުދުއްފުށީގައި ނަކަލު ކުރުމުގެ ބޭނުމެއް އެބަ އޮތް ހެއްޔެވެ؟ މި ބީދައިން ކަންތައްކޮށް އަނެއްކާ ފަހުން ކުޅުދުއްފުށި މަގުތަކުގެ ސްޓްރީޓް ސްކޭޕިން ޕްރޮޖެކްޓް ހިންގާނިބާވައެވެ؟ މިއީ ފަސޭހަ އަދި ފަސޭހައިން ފައިސާ ހޯދޭނެ ކަމަކަށް ނުވާނެކަން ޔަގީނެވެ.\nމަގުތައް ތަރައްގީ ވެގެންދާއިރު އުމުރުން ދުވަސްވީ މީހުން، ހާއްސަ އެހީއަށް ބޭނުންވާ މީހުން. ކުޑަކުދިން އަދި ހިނގާފަ އުޅޭ މީހުންގެ ބޭނުންތަކަށް ރިއާޔަތް ކުރެވޭނެ ބާވެއެވެ؟ މަގުތަކުގައި ދިމާވާ ފެންބޮޑުވާ މައްސަލައަށް ހައްލެއް ހޯދިފައި އޮންނާނެ ބާވައެވެ؟ މަގު ހިޔާކޮށް ފިނިކުރުމަށް އިންދަންޖެހޭ ގަސްތައް މަގު ހިނގާ މީހުންނަށް ހުރަސްކުރަންޖެހޭ އޮބްސްޓެކަލްތަކެއް ގޮތަށް ޕޭވްމަންޓުން ކެނޑިފައިވާ އަނދަވަޅުތަކެއް ނޫންގޮތަކަށް ހުންނާނެބާވެއެ؟ މިއީ ހައްތަހާވެސް ސުވާލެވެ.\nކުޅުދުއްފުށީ މަގު ހެދުމުގެ ދެވަނަ ފިޔަވަހިގެ އެއްބަސްވުމުގައި ވަނީ ސޮއިކޮށްފައި\nކުޅުދުއްފުށީ މަގު ހެދުމުގެ ދެވަނަ ފިޔަވަހީގެ މަސައްކަތް ކުރުމަށް މިހުސްވި ފެބުރުއަރީމަހު އާރުޑީސީއާ ހަވާލުކޮށްފައިވާއިރު މިހާރު ކުރިއަށްދާ މާލޭ ސްޓްރީޓް ސްކޭޕިންގެ ޕްރޮޖެކްޓަށް އަލިއަޅުވާލުމަކީ ކޮންމެހެން މުހިންމު ކަމެކެވެ. މީގެ ކުރިން ކުޅުދުއްފުށީގައި ވަރަށް ފީކަޅާގޮތަށް ގެންގޮސްފައިވާ މަގު ހެދުމުގެ ޕްރޮޖެކްޓްގެ ސަބަބުން ގިނަ މައްސަލަތަކެއް ކުރިމަތިވަމުންދެ އެވެ. އަދި ޒަމާނީ ސިޓީއަކުން ފެންނަ ޖެހޭ ގިނަ ކަންކަން އެ ޕްރޮޖެކްޓްގައި މިސްވެގެން ގޮސްފައިވުމީ ގިނަ ބަޔަކު ކަންބޮޑުވާ މައްސަލަ އެކެވެ. އެހެންވުމުން ދެވަނަ ފަހަރަކަށް އެފަދަ ތާކުންތާކުން ނުޖެހޭ ޑިޒައިނަކަށް މަގު ހެދުމުގެ ޕްރޮޖެކްޓެއް ގެންދެވިގެންނުވާނެ އެވެ.\nމާލޭގެ މަގުތައް ޒަމާނީ ފެންވަރަކަށް ތަރައްގީކޮށް ކުރިން ދިމާވަމުންދާ މައްސަލަތައް ހައްލުކުރުމަށް ކުރިއަށްގެންދާ ސްޓްރީޓް ސްކޭޕިންގ ޕްރޮޖެކްޓްގެ ދަށުން ހެދި ފުރަތަމަ މަގުންވެސް ޒަމާނީ ސިޓީއެއްގެ ކުލަ ފެނިގެންދިޔަ އެވެ. ކަނބާއައިސާރަނި ހިންގުން ނިންމާ ހުޅުވާލިއިރު މާލޭގެ މަގުތަކަށް ދިމާވާ ފެންބޮޑުވުމުގެ މައްސަލައަށް ބޮޑު ހައްލެއް ގެނެސްފައިވާކަން ފާހަގަކޮށްލެވެ. އަވަހަށް ފެންހިންދާލަދެ އެވެ.\nމީގެ އިތުރުން މަގުތައް ހަދާ ނިމޭއިރު އިތުރަށް މަގު ކޮންނާކަށް ނުޖެހޭނެކަމަށާއި އަދި މަގު ހިނގާ މީހުންނަށް ވެސް ހިނގަން އޮންނަ ޖާގަ ވެސް ވަނީ ބޮޑުކޮށްފަ އެވެ. ފެނާއި ނަރުދަމާ އާއި ޑީވޯޓަރިން އާއި އެހެނިހެން ހިދުމަތްތަކަށް މަގު ކޮންނަން ޖެހޭ މައްސަލައަށްވެސް މި ޕްރޮޖެކްޓުން ވަނީ ހައްލު ހޯދައިދީފަ އެވެ. އެގޮތުން މި މައްސަލަ ހައްލުކުރުމަށް އަލަށް މާލޭގައި ހަދާ މަގުތައް ނިމޭއިރު ކަރަންޓާއި ފެނާއި ނަރުދަމާ އަދި ޑީވޯޓަރިން އާއި ތަފާތު އެހެނިހެން ހިދުމަތްތަކަށް ބޭނުންކުރާ ކޭބަލްތައް، މަގު ނުކޮނެ ފަސޭހައިން ގުޅާލެވޭނެ ގޮތްގޮތަށް ފަރުމާކުރާނެކަމަށް އާރުޑީސީން މައުލޫމާތުދެ އެވެ.\nމާލޭގައި ސްޓްރީޓް ޕްރޮޖެކްޓްގެ ދަށުން އެންމެ ފުރަތަމަ ހަދާ ނިންމާލި ކަނބާއައިސާރަނި ހިންގުން، ގިނަ މައްސަލަތަކަށް ހައްލު ލިބޭ--ފޮޓޯ: ޖަޒީރާ ފައިލް ފޮޓޯ\nމި ޕްރޮޖެކްޓްގެ ދަށުން މަގުތައް ހަދާއިރު4ޑިޒައިނެއްގެ މަގު ހިމެނޭނެކަމަށް މާލޭ ސިޓީ ކައުންސިލުން ބުނެ އެވެ. އެއީ އާރޓީރިއަލް މަގުތަކާއި، ސިޓީ ރޯޑްސްއާއި، ސެކަންޑަރީ ރޯޑްސްގެ އިތުރުން ނެއިބަރ ހުޑްޕެޑެސްޓްރިއަން ރޯޑެވެ. އެ ސިޓީ ކައުންސިލުން ބުނެފައިވަނީ ކަރަންޓާއި ފެނާ ނަރުދަމާއާއި ޑީވޯޓަރިންގ އާއި ފަޔަރ ހައިޑްރަންޓް ހޮޅި ފަދަ އަދި ތަފާތު އެހެނިހެން ހިދުމަތްތަކަށް ބޭނުންކުރާ ކޭބަލްތައް، މަގު ނުކޮނެ ފަސޭހައިން ގުޅާލެވޭގޮތަށް ފަރުމާކުރެވިފައިވާނެ ކަމަށެވެ.\nކުޅުދުއްފުށި މަގު ހެދުމުގެ ދެވަނަ ފިޔަވަހީގެ އެއްބަސްވުމުގައި ސޮއިކޮށްފައިވަނީ މިހުސްވި ފެބްރުއަރީމަހު އެވެ. 510 ދުވަސްތެރޭގައި ނިންމާގޮތަށް ހަވާލުކުރި މިމަސައްކަތުގެ އަގަކީ 100.7 މިލިއަން ރުފިޔާ އެވެ.\nމިފަދަ ޒަމާނީ ގޮތަކަށް މަގުތައް ފަރުމާކުރެވި ކުރިއަށްދާއިރު ކުޅުދުއްފުއްޓަށްވެސް މުހިންމުވާނީ މިފަދަ ޑިޒައިނެކެވެ. އެހެންނޫނަމަ ކުރިން މި ފާހަގަކުރި އެތަކެއް މައްސަލަތަކެއް ކުރިމަތިވާނެކަމާމެދު ޝައްކެއްވެސް ނެތެވެ.\nރޯޑް ޑިވެލޮޕްމެންޓް ކޯޕަރޭޝަން (އާރުޑީސީ)


Raajje etherekuraa bihah minganduthakeh\nރާއްޖެ އެތެރެކުރާ ބިހަށް މިންގަނޑުތަކެއް\nވިލާ ހަކަތައިން ވިއްކަމުންދާ ބިސް --\nދިވެހިރާއްޖެއަށް ކުކުޅު ބިސް އިމްޕޯޓްކޮށް ވިއްކަން ބެހެއްޓޭނެ މިންގަނޑުތަކެއް މޯލްޑިވްސް ފުޑް އެންޑް ޑްރަގް އޮތޯރިޓީ (އެމްއެފްޑީއޭ) އިން ކަނޑައަޅައިފި އެވެ.\nމިކަމާ ގުޅޭ އުސޫލުގައިވާ ގޮތުން ބިހުގެ މުއްދަތު އިތުރުކުރުމަށް ޚާއްސަ ޓްރީޓްމަންޓެއް ނުދީ، ފިނި ނުކޮށް ކުކުޅުބިސް ބަހައްޓަން ވާނީ އުފެއްދި ތާރީހުން ފެށިގެން އެންމެ ގިނަވެގެން 28 ދުވަހުގެ މުއްދަތަކަށެވެ. ޓްރީޓްމަންޓެއް ނުދީ ފިނިކޮށްފައި ފަސް ޑިގްރީ ސެލްސިއަސްއަށް އަށް ވުރެ ދަށުގައި ބެހެއްޓޭނީ އުފެއްދި ތާރީހުން ފެށިގެން އެންމެ ދިގުވެގެން ތިން މަސް ދުވަހަށެވެ.\nއެގޮތަށް އިމްޕޯޓްކޮށް ވިއްކާ ކުކުޅުބިސް، އިމްޕޯޓްކޮށް ވިއްކުމުގެ ހުރިހާ މަރުހަލާއެއްގައި އޭގެ ފިނިހޫނުމިން ހިފެހެއްޓުމަށްވެސް ލާޒިމްކޮށްފައިވެ އެވެ. ބިހުގެ މުއްދަތު ހަމަވާ ތާރީޚް ތިން މަސް ދުވަހަށް ވުރެ އިތުރުވާނަމަ މުއްދަތު އިތުރުކުރުމަށްޓަކައި ދީފައިވާ ޓްރީޓްމަންޓް ބަޔާންކޮށް އުފެއްދި ފަރާތުން ނުވަތަ އުފެއްދި ގައުމުގެ ކަމާ ގުޅޭ އިދާރާގެ ލިޔުމެއް ވެސް ހުށަހަޅަން ޖެހެ އެވެ.\nމީގެއިތުރުން ބޭރުތޮށި ނުސާފުކޮށް އަދި ނަޖިސް ހަރުލާފައި ހުންނަ ބިސް ރާއްޖެއަށް އެތެރެކޮށް ވިއްކުން މިއުސޫލުގެ ދަށުން މަނާ ކުރެ އެވެ.\nރާއްޖެއަށް އިމްޕޯޓުކުރާ ބިހާއި ބިހުގެ ބާވަތްތަކަށް ހެލްތު ކްލިއަރެންސް ދޫކުރާނީ ހެލްތު ސެޓްފިކްޓްގެ އޮރިޖިނަލް ހުށަހެޅުމުން ކަމުގައި ވެސް އުސޫލުގައިވެ އެވެ. ހެލްތު ސެޓްފިކެޓްގައި މުދާ އުފެއްދި ގައުމު ބަޔާންކޮށްފައި ނެތްނަމަ ސެޓްފިކެޓް އޮފް އޮރިޖިން ހުށަހަޅަން ޖެހެ އެވެ. އެއްވެސް ސަބަބަކާއި ހުރެ ސެޓްފިކެޓްގެ އޮރިޖިނަލް ވަގުތަށް ހުށަނޭޅިއްޖެ ހާލަތެއްގައި އެ ސެޓްފިކެޓެއް ދޫކުރި އޮތޯރިޓީން އެމްއެފްޑީއޭއަށް މެއިލް މެދުވެރިކޮށް ހުށަހެޅުމުން ގަބޫލުކުރުމަށް ވެސް ހަމަޖެހިފައިވެ އެވެ.\nރާއްޖެއަށް އެތެރެކޮށް ވިއްކާ ބިހާއި ބިހުގެ ބާވަތްތައް ހުންނަން ޖެހެނީ އެމްއެފްޑީއޭ އިން އެކުލަވާލާފައިވާ "ބަންދުކުރި ކާބޯތަކެތި ލޭބަލްކުރުމުގެ ގައުމީ މިންގަނޑު"އާ އެއްގޮތަށް ލޭބަލް ކޮށްފަ އެވެ. އަދި ފިހާރަތަކުގައި ވިއްކަން ހުންނަން ވާނީ މުއްދަތު ހަމަވާ ތާރީހް ގަންނަ ފަރާތަށް އެނގޭނެ ގޮތަކަށް ކަމުގައިވެސް އުސޫލުގައިވެ އެވެ.


SunOnline: column: Dharumavantha hospital hinganvee kurin raavaafai oi gothah\nދަރުމަވަންތަ ހޮސްޕިޓަލް ހިންގަންވީ ކުރިން ރާވާފައި އޮތް ގޮތަށް\nއ 20 Jun 2019, 15:10\nދަރުމަވަންތަ ހޮސްޕިޓަލް. ސެޕްޓެމްބަރު މަހު ބައެއް ޚިދުމަތްތައް ފެށޭވަރުވާނެ --- ސަން ފޮޓޯ/ މުހައްމަދު އަފްރާހް\nދަރުމަވަންތަ ހޮސްޕިޓަލަކީ ރާއްޖޭގެ ސަރުކާރުން ވަރަށް ބޮޑު ޚަރަދެއްކޮށްގެން އިމާރާތް ކުރެވިފައި ހުރި ހޮސްޕިޓަލެކެވެ. ހޮސްޕިޓަލު އިމާރާތް ކުރެވުނީ، ބައެއް ފަރާތްތަކުން ދެކޭ ގޮތުގައި ވަރަށް އަގު ބޮޑު ކޮށެވެ. އެ ހޮސްޕިޓަލު އިމާރާތް ކުރުމަށް ޚަރަދު ކުރެވުނު ވަރަށް ވުރެ ވަރަށް ބޮޑުތަން އަގު ހެޔޮ ކޮށް އެ ފެންވަރުގައި ހޮސްޕިޓަލެއް އިމާރާތް ކުރެވިދާނެ ކަމުގައި، އެއިރު އޮތް ސަރުކާރުގެ މަސައްކަތަށް ފާޑު ކިއާ ބައެއް މީހުން ބުންޏެވެ. އެ ގޮތަށް ފާޑު ކިއާ ގިނަ މީހުން ވާހަކަ ދައްކަނީ ހޮސްޕިޓަލު އިމާރާތް ކުރުމުގެ ފަރުމާ ކުރުންތަކަށް ބަލާފައެއް ނޫނެވެ. ހޮސްޕިޓަލު އިމާރާތް ކުރުމަށް ދިޔަ ޖުމުލަ ޚަރަދާއި އިމާރާތް ބޭރުން ފެންނަން ހުރި ގޮތަށް ބަލާފަ އެވެ. އެ އިރު ހޮސްޕިޓަލުގެ މަސައްކަތް ނިމިފައި ނުވުމުން ކަމާ ނުބެހޭ ބަޔަކު ހަދަމުންދާ ސަރުކާރުގެ އިމާރާތެއްގެ ތެރެއަށް ވަނުމަށް ހުއްދަ ދިނުމަކީ ދުރު ކަމެކެވެ. ތަނެއްގެ އަގާ ބެހޭ ގޮތުން ސީރިއަސްކޮށް އެއްޗެއް ބުނެވޭނީ ތަނުގެ ކުރެހުން ތަކާއި، ބޭނުންތަކަށް ބަލާފަ އެވެ.\nދަރުމަވަންތަ ހޮސްޕިޓަލަށް ވެސް ކުރިމަތިވީ މިގޮތަށް ނިންމާ ގިނަ އިމާރާތްތަކަށް ކުރިމަތިވާ މައްސަލަ އެވެ. އިމާރާތް ބޭނުން ކުރުމަށް ތައްޔާރުވުމާ އެކު އިމާރާތް ފަރުމާ ކުރުމުގެ ގޯސްތައް ފެންނަން ފެށުމެވެ. އިމާރާތް ބޭނުން ކުރުމުގައި ދަތިތަކާއި ކުރިމަތިލާން ޖެހުމެވެ. ރާއްޖޭގެ އެންމެ ބޮޑު އޮފީސް އިމާރާތަށް ވެސް މި ބާވަތުގެ މައްސަލައަކާއި ކުރިމަތިވި އެވެ. އިމާރާތް އަލަށް ހުޅުވިގެން އޮފީސްތަކުގެ ޕާޓިޝަންތައް ވެސް ޖަހާފައި ވަނިކޮށް އިމާރާތުގެ އެތެރޭގައި ފެން ބޮޑުވި ކަމަށްވެ އެވެ. އެކަމުގެ ސަބަބުން ބައެއް އޮފީސްތަކުގެ ޕާޓިޝަންތައް ވެސް ހަލާކުވި ކަމުގައިވެ އެވެ. ހުޅުމާލޭގައި އިމާރާތް ކުރެވޭ ފުލެޓްތަކުގައި ދިރިއުޅޭ މީހުންގެ ފަރާތުން އިމާރާތް ކުރުމުގެ ފެންވަރާއި އިމާރާތާއި ކުރިމަތިވާ މައްސަލަތަކުގެ ވާހަކައިގެ އަޑު އިވުމަކީ ވަރަށް ޢާއްމު ކަމެކެވެ.\nދަރުމަވަންތަ ހޮސްޕިޓަލާއި އާ ސަރުކާރުގެ ކަމާއި ބެހޭ ފަރާތްތަކުން ހަވާލު ވުމަށް ފަހު، އެތަނަށް ކުރިމަތި ވެފައި އޮތް ބައެއް ދަތި ތަކާ ބެހޭ ގޮތުން ނޫސްވެރިންނާ ވާހަކަ ދެއްކި އެވެ. ކަމާ ބެހޭ ފަރާތުން ފާހަގަ ކުރެވުނު އެއް ކަމަކަށް ވަނީ ހޮސްޕިޓަލުގައި ވަކި ޚާއްޞަ ކަންކަމަށް ތައްޔާރު ކޮށްފައި ހުރި ބައެއް ކޮޓަރިތަކަށް، ބައެއް މެޝިނަރީ ވެއްދެން ނެތުމެވެ. ކޮޓަރިތައް ކުޑަ ކަމުން ނެވެ. މި މަސައްކަތުގެ ބައެއް ތަޖުރިބާކާރުން ބުނާ ގޮތުގައި ދަރުމަވަންތަ ހޮސްޕިޓަލު ފަރުމާކުރެވިފައި ވަނީ އެންމެ ޒަމާނީ ގޮތަށް، އެންމެ ޒަމާނީ އާލާތު ބޭނުން ކުރާ ގޮތަށެވެ. އެތާގައި ބޭނުން ކުރުމަށް ވިސްނާފައި އޮތީ މި ޒަމާނުގެ އެންމެ ފަހުގެ މެޝިނަރީ އެވެ. އަވައްޓެރި ޤައުމަކުން ހިލޭ އެހީގައި ދޫކުރާ ކުރީ ޒަމާނުގެ މެޝިނަރީ އެތަނަކަށް ނުވެއްދޭނެ އެވެ. ނުވަތަ ކުރީ ޒަމާނުގެ ޑިޒައިނަށް ފަރުމާކޮށް ފައި ހުރި މެޝިނަރީ ވެސް ނުވެއްދި ދާނެ އެވެ. މި ވާހަކާގައި ޙަޤީޤަތެއް އޮވެދާނެ ކަމަށް ޤަބޫލު ކުރެވެ އެވެ. ސަބަބަކީ ބޭރުގެ ތަޖުރިބާ ކާރުންތަކެއް އެހާ ބޮޑު ހޮސްޕިޓަލެއް ފަރުމާ ކުރާ އިރު ސާމާނު ނުވެއްދޭ ވަރުގެ ކުދި ކޮޓަރިތަކެއް ހަދާނެ ކަމަށް ޤަބޫލު ނުކުރެވެނީ އެވެ.\nދަރުމަވަންތަ ހޮސްޕިޓަލާ ބެހޭ ގޮތުން މިހާރު ނެރެގެން އުޅޭ އަނެއް ވާހަކަ އަކީ ހޮސްޕިޓަލުގެ ދެތިން ފަންގިފިލާ އެއްގައި ހުރި ކޮޓަރިތަކުގެ އަގު ބޮޑުވާނެ ވާހަކަ އެވެ. ރާއްޖޭގެ ރައްޔިތުންނަށް އެ އަގުގައި ކޮޓަރިތައް ކުއްޔަށް ނުހިފޭނެ ވާހަކަ އެވެ. ހޮސްޕިޓަލު ފަރުމާ ކުރި ފަރާތުގެ ރޭވުމަކަށް ވަނީ އެ ކޮޓަރިތަކަކީ އަތްމަތި ތަނަވަސް މީހުން ނުވަތަ މުއްސަދިން ކުއްޔަށް ހިފުމަށް ތައްޔާރު ކުރެވޭ ކޮޓަރިތައް ކަމުގަ އެވެ. އެ އިރުން އަގު ހެޔޮ ކޮޓަރިތައް ހޯދުމަށް އޮންނަ ކިއޫ ކުޑަ ވާނެ ތީވެ އެވެ. ރާއްޖެ އަށް އަންނަ ފަތުރުވެރިންގެ ހެލްތު އިންޝުއަރެންސެއް އޮވެ އެވެ. ކުއްލި އަކަށް ދިމާވާ އެކްސިޑެންޓެއްގައި ހޮސްޕިޓަލަށް އެޑްމިޓު ވުމަށް ބަލި ހާލު މަޖުބޫރު ކޮށްފާނެ އެވެ. އެ މީހުންގެ ބަލި، ދަތުރު ކުރެވޭ ވަރަށް ރަނގަޅު ވާންދެންނެވެ. ބަލިމީހާ އަށް އުދުހުމުގެ ހުއްދަ ޑަކްޓްރު ދީފި ނަމަ، ރާއްޖެ އަށް އަންނަ ބޭރުގެ މިލިނިއަރުން ވެސް ހޮސްޕިޓަލުގައި އެޑްމިޓް ކުރެވޭނެ ކަމަކަށް ނުފެނެ އެވެ. އެ މީހުންގެ އަމިއްލަ ބޯޓާއި އެމްބިއުލެންސް ވަގުތުން ދަތުުރު ކުރުމަށް ހަމަޖެހިފައި އޮންނާނެ ތީވެ އެވެ. މިކަހަލަ ކަންކަމުގައި އަޅުގަނޑު މެން ވިސްނަންވީ ދުރު މުސްތަޤްބަލަށެވެ. ހަމައެކަނި އަދުގެ ޙާލަތަކަށް ނޫނެވެ. ކޮންމެ ބަޔަކު ކުރިއަސް ރަނގަޅަށް ކޮށްފައި އޮތް ކަމެއް ވާނީ ރަނގަޅު ކަމަކަށެވެ. މިހާރު އައިޖީއެމްއެޗުގެ އެގްޒެކެޓިވް ބައިން ކޮޓަރިއެއް ހޯދުން ވަރަށް އުނދަގުލެވެ. ސަރުކާރުގެ ހައިބަތު ހުރި ބޭފުޅަކު އެޑްމިޓް ކުރެވިއްޖެ ނަމަ ބައެއް ފަހަރު އެއް ކޮޓަރި އަށް ވުރެ ގިނަ ކޮޓަރީގެ ބޭނުން ކުރެވެ އެވެ. މިހެންވުމުގެ ސަބަބުން ބަލިވެގެން އެޑްމިޓް ވާނެ ކޮޓަރިއެއް ހޯދުން ވަނީ، އެއްވެސް ގުޅުމެއް ނެތް މީހަކު، ސަރުކާރުން ދޫކުރާ އެޕާރޓުމެންޓެއް މާލެ އިން ހޯދުމަށް ވުރެ ވެސް އުނދަގޫ ކަމަކަށެވެ. އަޅުގަނޑުމެންނަށް މާޒީގައި ތަޖުރިބާ ކުރެވުނު ކަންތައް ތަކުން ޢިބުރަތެއް ޙާޞިލު ކުރަން ވީ އެވެ. މިސާލަކަށް ކުރީގެ ރިޔާސީ ގަނޑުވަރު ނަންގަވާށެވެ.\nއާ ޤާނޫނު އަސާސީގެ ދަށުން ބޭއްވުނު ފުރަތަމަ ރިޔާސީ އިންތިޚާބުގައި، ރައީސް ކަމާ ވާދަ ކުރެއްވި ބައެއް ކެންޑިޑޭޓުން އެންމެ އަޑު ހަރުކޮށް ދެއްކެވި އެއް ވާހަކަ އަކީ ރިޔާސީ ގަނޑުވަރަށް ހަދާނެ ގޮތަކާ މެދު ގަ އެވެ. ބައެއް ބޭފުޅުން ޚިޔާލު ކުރެއްވީ އެ ތަން ޔުނިވަރސިޓީ އަކަށް ހެދުމަށެވެ. ރިޔާސީ ގަނޑުވަރު އިމާރާތް ކުރުމަށް ކުރެވުނު ބޮޑު ޚަރަދާ ބެހޭ ގޮތުން ވާހަކަ ދެކެވުނެވެ. އަދި ރިޔާސީ ގަނޑުވަރުގެ ފާޚަނާގައި ހުންނަނީ ރަން އިސްކުރު ކަމަށް ވެސް ބައެއް މީހުން ވާހަކަ ދެއްކި އެވެ. ތެދުފުޅެކެވެ. ރިޔާސީ ގަނޑުވަރު އިމާރާތް ކުރެވިފައި ވަނީ އެތައް މިލިއަން ޑޮލަރެއް ޚަރަދު ކޮށްގެން ނެވެ. އެކަމަކު އެ ތަނަކީ ރާއްޖޭގެ ރައްޔިތުންގެ ތަނެކެވެ. އެ ގަނޑުވަރުގައި އުޅުއްވާ ބޭފުޅަކު އެ މަޤާމުން ވަކިވުމުން ގަނޑުވަރާ އެކު ގެއަށް ވަޑައެއް ނުގެންނެވޭނެ އެވެ. ރައީސުލްޖުމްހޫރިއްޔާ މިހާރު ހުންނަވާ ގެ މުލީއާގެ ވެސް އެ ގެ އިމާރާތް ކުރި ޒަމާނުގައި އިމާރާތް ކުރެވޭނީ ރާއްޖޭގެ ބައިތުލްމާލުން ވަރަށް ބޮޑު ހޭދަ އެއް ކޮށްގެންނެވެ. ކުރީގައި ވެރިކަމުގައި އޮތް ސަރުކާރު ގެ ފަހު އަހަރުގައި މުލީއާގެ ތަޅާލާފައި އެ ބިމުގައި ރައީސުލްޖުމްހޫރިއްޔާ ހުންނަވާނެ ރަސްމީ ގެއެއް އިމާރާތް ކުރާ ވާހަކައިގެ އަޑު ވަރަށް ބޮޑަށް ފެތުރުނެވެ. ދަންނަވަން މިއުޅޭ އެއްޗަކީ ފުރިހަމަ ރިޔާސީ ގަނޑުވަރެއް ނެތުމުގެ އިޙްސާސް ފުރަތަމަ ދުވަހުން ފެށިގެން ވެރިކަމުގައި ތިއްބެވި ބޭފުޅުން ކުރައްވަން ފެެއްޓެވި ވާހަކަ އެވެ.\nދަރުމަވަންތަ ހޮސްޕިޓަލުގެ ދެ ފަންގިފިލާ އެއްގެ އަގު ބޮޑު ކޮޓަރިތަކަށް ދިމާވެގެން މިއުޅެނީ ރިޔާސީ ގަނޑުވަރަށް ދިމާވި ކަހަލަ މައްސަލަ އެކެވެ. އަޅުގަނޑުމެން ނަށް މާޒީގެ ތަޖުރިބާ އިން ޢިބްރަތެއް ޙާސިލު ކުރެވޭނީ ކޮން އިރަކުން ބާވަ އެވެ؟ ދަރުމަވަންތަ ހޮސްޕިޓަލުގެ އެގްޒެކެޓިވް ފަންގިފިލާތަކުގައި ހުރި ކޮޓަރިތައް ކުރީގެ ސަރުކާރުން ރާވާފައި އޮތް ގޮތަށް ކުރިއަށް ގެންދިއުމަށް ބަހައްޓަން ވީ އެވެ. އެ ގޮތަށް ހިންގައިގެން ކާމިޔާބު ނުވެއްޖެ ނަމަ ފަހުން ބަދަލު ކުރުމުގެ ފުރުޞަތު ވެސް އޮންނާނެ އެވެ. ކުރީގެ ސަރުކާރުން ކޮށްފައި ހުރި ބައެއް ކަންތައް ރަނގަޅު ކަމަށް މި ސަރުކާރުގެ ބައެއް އިސް ބޭފުޅުން ވެސް ވިދާޅުވަމުން އެބަ ގެންދަވަ އެވެ. ދަރުމަވަންތަ ހޮސްޕިޓަލު ކިތަންމެ އަގު ބޮޑުކޮށް އިމާރާތް ކުރެވުނު ކަމުގައި ވިޔަސް ރާއްޖޭގެ ގިނަ ރައްޔިތުން، މިހާރު ދެކެނީ އެ ފެންވަރުގެ ހޮސްޕިޓަލެއް އިމާރާތް ކުރުމަކީ ކުރީގެ ސަރުކާރުގެ ރަނގަޅު ނިންމުމެއް ކަމުގަ އެވެ.


Bangladesh hospitalthah furi kolhun laifi\nބަނގުލަދޭޝް ހޮސްޕިޓަލްތައް ފުރި ޖާގަ ހުސްވެފައިވާ ކަމަށް ސިއްހީ އިދާރާތަކުން ބުނޭ\nބަންަގުލަދޭޝްގެ ހޮސްޕިޓަލްތައް ފުރި ބަންޑުންވެއްޖެ ކަމަށް ސިއްހަތާ ބެހޭ ވުޒާރާއިން ބުނެފި އެވެ.\nއެގައުމުގައި ތައްކަތުނުވެ ފެތުރެމުންދާ ކޮވިޑްގެ ޑެލްޓާ ވޭރިއަންޓްގެ ސަބަބުން ސިއްހީ ނިޒާމު ކޮޅުންލާފައިވާ ކަމަށް ވެސް ސިއްހީ އިދާރާއިން ވަނީ ބުނެފަ އެވެ.\nވެރިރަށް ޑާކާގެ ހާލަތާ ބެހޭ ގޮތުން ސިއްހަތާ ބެހޭ ވަޒީރު، ޒާހިދު މާލިކު ވިދާޅުވީ ހޮސްޕިޓަލްތަކުގައި އެންމެ މީހަކަށް ވެސް ޖާގަ ނެތް ކަމަށާއި ސަރުކާރުން ހިތްވަކުރަމުން ގެންދާ ކަމަށެވެ. ޑެލްޓާ ވޭރިއަންޓް ފެތުރިގެންފައި ވަނީ އޮބިނޯންނަ ވަރަށް ކަމަށް ވިދާޅުވެ ވަޒީރު ވިދާޅުވީ ހާލަތު އިތުރަށް ގޯސްނުވާނެ ކަމަށް އުންމީދުކުރައްވާ ކަމަށެވެ.\nޒާހިދު މާލިކު ވިދާޅުވި ގޮތުން ފާއިތުވި ދެތިން ދުވަހަކު ކޮވިޑް ރޭޓް ހުރީ ދާދި އެއް ހަމައެއްގަ އެވެ. ވަޒީރު ވިދާޅުވީ ސަރުކާރު އޮތީ ނޭވާ ހިފަހައްޓާލައިގެން ކަމަށާއި ކޮވިޑް ޖެހޭ އަަދަދު ކުއްލިއަކަށް އިތުރުނުވެއްޖެ ނަމަ ހާލަތު ދެމެހެއްޓިދާނެ ކަމަށެވެ.\nވަޒީރު ވިދާޅުވީ މުޅިން އަލަށް 4،000-5،000 ސިއްހީ އެހީތެރިން މުޅިން ޚިދުމަތަށް ނެރުއްވާނެ ކަމަށާއި ވެކްސިންދިނުން ދުވެލި އަސްކުރައްވާނެ ކަމަށެވެ. އަދި ވިދާޅުވީ ވެކްސިން ލިބޭނެ ގޮތްތައް ތަނަވަސްވެފައި ހުރި ކަމަށާއި ދެން އޮތީ މަސައްކަތް އަވަސްކުރުން ކަމަށެވެ. ވަޒީރު ވިދާޅުވީ މިމަހު އެކަނިވެސް 10 މިމިއަން ޑޯޒް ބަނގުލަދޭޝްއަށް ލިބޭނެ ކަމަށެވެ.\nބަނގުލަދޭޝްގެ ޑައިރެކްޓަރު ޖެނެރަލް އޮފް ހެލްތު ސާވިސަސް ކުރުޝީދު އާލަމް ވިދާޅުވީ ހޮސްޕިޓަލްތައް އިތުރުކުރުމަކީ ކުއްލިއަކަށް ކުރެވެން އޮތް ކަމެއް ނޫން ކަމަށާއި ޚިދުމަތްތައް ފުޅާކުރައްވާނެ ކަމަށެވެ.\nކޮވިޑުގެ ހާލަތުގައި މުއްސަނދި ގައުމުތަކުން ވެސް ފެނިފައި ވަނީ ބަލިކަށިކަން ކަމަށާއި ބަނގުލަދޭޝް އިން ވެސް ޚިދުމަތް ރަނގަޅުކުރަން މަސައްކަތްކުރާނެ ކަމަށެވެ.\nވަޒީރު ވިދާޅުވީ ކޮވިޑް ކޮންޓްރޯލް ކުރަން ދުނިޔޭގެ ސިއްހަތު ޖަމިއްޔާއިން ދޭ އިރުޝާދަށް ބަރާބަރަށް ތަބާވެ ވަޑައިގަންނަވާނެ ކަމަށާއި ރަސްމީ ހުރިހާ ފިޔަވަޅުތަކެއް އަޅުއްވާނެ ކަމަށެވެ.\nބަނގުލަދޭޝްގެ އާބާދީއަކީ 170 މިލިއަނެވެ. ކޮވިޑްގައި މިހާތަށް 23،613 މީހު މަރުވެފައި ވާއިރު ބަލިޖެހޭ ރޭޓް އުޅެނީ 22.46 ޕަސެންޓްގަ އެވެ.\nބަންގްލަދޭޝް ކޮވިޑް-19 ކޮވިޑް ވެކްސިން


ބޮޑު މޮޅަކާއެކު ރެއާލުން ބާސެލޯނާއާ ދެމެދު އޮތް ފަރަގު ކުޑަކޮށްފި | Jazeera\tބޮޑު މޮޅަކާއެކު ރެއާލުން ބާސެލޯނާއާ ދެމެދު އޮތް ފަރަގު ކުޑަކޮށްފި - Jazeera\nމުޙައްމަދު ޤާސިމް October 31, 2019 64 views0\nސްޕެނިޝް ލީގުގައި ރޭ ކުޅުނު މެޗުގައި އަމިއްލަ ދަނޑުގައި ލެގަނޭސް އަތުން 5-0 އިން ހޯދީ ބޮޑު މޮޅާއެކު ރެއާލް މެޑްރިޑުން ތާވަލްގެ އެންމެ ކުރީގައި އުޅޭ ބާސެލޯނާއާ ދެމެދު އޮތް ފަރަގު ކުޑަކޮށްފިއެވެ.\nލީގުގައި ރޭ ކުޅުނު މެޗުތަކަށް ފަހު އެއްވަނައިގައި އަދިވެސް އުޅެނީ ބާސެލޯނާ އެވެ. އެ ޓީމަށް މިހާތަނަށް ކުޅުނު 10 މެޗުން 22 ޕޮއިންޓް ލިބިފައިވާއިރު، އޭގެ އެއް ޕޮއިންޓް ފަހަތުން ދެވަނައިގައި އޮތީ ރެއާލެވެ. ތިންވަނައިގައި އޮތް ގްރަނާޑާއާ ހަތަރުވަނައިގައި އޮތް އެތުލެޓިކޯ މެޑްރިޑަށް 20 ޕޮއިންޓް ލިބިފައިވާއިރު، ގޯލްގެ ތަފާތުން ކުރިލިބެނީ ގްރަނާޑާ އަށެވެ.\nރެއާލްގެ ސެންޓިއާގޯ ބާނެބެއުގައި ރޭ ކުޅުނު މެޗުގެ ފުރަތަަމަ ހާފުގެ ކުރީކޮޅު އެޓީމުން ވަނީ ދެލަނޑު ޖަހާފައެވެ. އެގޮތުން، މެޗުގެ ހަތްވަނަ މިނެޓުގައި ރެއާލްގެ ފުރަތަަމަ ލަނޑު، ބްރެޒިލްގެ ޒުވާން ކުޅުންތެރިޔާ ރޮޑްރިގޯ ގޮއެސް ކާމިޔާބުކުރިއިރު އޭގެ މިނެޓެއްފަހުން ޓޮނީ ކްރޫސް ވަނީ ނަތީޖާ 2-0 އަށް ބަދަލުކޮށްލާފައެވެ.\nއޭގެފަހުން، މެޗުގެ 24 ވަނަ މިނެޓުގައި ރެއާލްގެ ކެޕްޓަން ސާޖިއޯ ރާމޮސް ވައްދާލި ޕެނަލްޓީއާއެކު އެޓީމުން ފުރަތަަމަ ހާފު ނިންމާލީ 3-0 އިން އޮވެގެންނެވެ. މިގޯލާއެކު ރާމޮސް ވަނީ ބާސެލޯނާގެ ތަރި ލިއޮނަލް މެސީ އަށް ފަހު ޖެހިޖެހިގެން 16 ސީޒަނުގައި ލަނޑުޖެހި ދެވަނަ ކުޅުންތެރިޔާގެ ޝަރަފު ހޯދާފައެވެ.\nމިމެޗުގެ ދެވަނަ ހާފުގައި ވެސް ރެއާލަށް އިތުރު ޕެނަލްޓީއެއް ލިބިފައިވާއިރު ރާމޮސް ވަނީ އެ ޕެނަލްޓީ ޖެހުމަށް ބެންޒެމާއަށް ދީފައެވެ. މި ގޯލާއެކު ބެންޒެމާ ވަނީ ލީގުގައި މިހާތަނަށް އެންމެ ގިނަ ލަނޑުޖަހާފައިވާ ޖެރާޑް މޮރޭނޯއާ އެއްވަރަށް ހަތް ގޯލް ޖަހާފައެވެ.\nރެއާލްގެ ފަހު ލަނޑު، މެޗުގެ އިތުރު ވަގުތުގައި ކާމިޔާބުކުރީ ސާބިއާގެ ފޯވާޑް ލޫކާ ޖޮވިޗް އެވެ. މިއީ ރެއާލަށް އޭނާ ޖަހައިދިން ފުރަތަަމަ ގޯލެވެ.\nމި މުބާރާތުގައި ރޭ ކުޅުނު އެހެން މެޗުތަކުގެ ނަތީޖާއަށް ބަލާއިރު، ސެވިއްޔާއާ ދެކޮޅަށް ވެލެންސިއާ ކުޅުނު މެޗު ދެ ޓީމު 1-1 އިން އެއްވަރުވިއިރު، ލެވަންޓޭ ވަނީ ރަށުން ބޭރުގައި 2-1 އިން ރެއާލް ސޮސިއެޑާޑް ބަލިކޮށްފައެވެ. އެތުލެޓިކް ބިލްބާއޯ އަތުން 3-0 އިން އެސްޕަންޔޯލް ބަލިވިއިރު، ރެއާލް ބެޓިސް ވަނީ 2-1 އިން ސެލްޓާ ވިގޯ އަތުން މޮޅުވެފައެވެ.


Police club athun Club greenstreets molhuvejje - vNews.mv\nޕޮލިސް ކުލަބް އަތުން ކުލަބް ގްރީންސްޓްރީޓްސް މޮޅުވެއްޖެ\nއިސްމާޢީލް ޝާހު 09 May 2019, 20:37\nކުރީގެ ފުޓުބޯޅަ ކުޅުންތެރިންނަށް ހުޅުވާލައިގެން މޯލްޑިވްސް ސޮކާ މޭޓްސްއިން އިންތިޒާމުކުރާ ރަމަޟާން ވެޓެރަންސް ކަޕްގައި މިއަދު ކުޅުނު މެޗު ކުލަބް ގްރީންސްޓްރީޓްސް ކާމިޔާބުކޮށްފިއެވެ.\nމާފަންނު ޓާފް ދަނޑުގައި ކުޅުނު މި މެޗު ކުލަބް ގްރީންސްޓްރީޓްސް ކާމިޔާބުކުރީ ޕޮލިސް ކުލަބާއި ވާދަކޮށް 5-0 ގެ ނަތީޖާއަކުން މެޗު ކާމިޔާބުކޮށްގެންނެވެ.\nމި މެޗުގައި ގްރީންސްޓްރީޓްސްގެ ފުރަތަމަ ގޯލު 15 ވަނަ މިނެޓުގައި ކާމިޔާބުކުރީ އަޝްރަފް ލުތުފީ (ސަމްޕަތު) އެވެ. ދެވަނަ ގޯލު 46 ވަނަ މިނެޓުގައި މުހައްމަދު ޒެނިތު ކާމިޔާބުކޮށްދިން އިރު މި ގޯލު ޖެހިތާ ދެ މިނެޓު ފަހުން މުހައްމަދު ޝާޒްލީ ވަނީ އެ ޓީމުގެ ތިންވަނަ ގޯލު ޖަހާފައެވެ. އަދި ހަތަރުވަނަ ގޯލު މެޗުގެ 50 ވަނަ މިނެޓުގައި އަހުމަދު ނާޝިދު ކާމިޔާބުކޮށްދިން އިރު އެ ޓީމުގެ ފަސްވަނަ ގޯލު މެޗުގެ ފުރިހަމަ ވަގުތު ހަމަވެގެން ކުޅުނު އިތުރު ވަގުތުކޮޅުގެ ތެރޭގައި ކާމިޔާބުކޮށްދިނީ މުހައްމަދު ޝާޒްލީ އެވެ.\nމިއަހަރުގެ މުބާރާތުގައި ޖުމްލަ7ޓީމެއް ވާދަކުރެއެވެ. މިއަހަރުގެ މުބާރާތުގައި ވާދަކުރާ ޓީމުތަކަކީ ވިކްޓަރީ ސްޕޯޓްސް ކްލަބާއި، އޭދަފުށި ވެޓެރަންސް ފުޓްބޯލް ކްލަބުގެ އިތުރަށް ކްލަބު ގްރީން ސްޓްރީޓްސް އާއި، ޕޮލިސް ކްލަބާއި، މާޒިޔާ ސްޕޯޓްސް އެންޑް ރެކްރިއޭޝަނާއި، ދިވެހި ސިފައިންގެ ކްލަބާއި ކްލަބު އީގަލްސް އެވެ.\nމުބާރާތުގައި ހުކުރު ދުވަހު ކުޅޭ މެޗުގައި ބައްދަލުކުރާނީ މާޒިޔާ ސްޕޯޓްސް އެންޑް ރެކްރިއޭޝަނާއި ދިވެހި ސިފައިންގެ ކުލަބެވެ.


Higuain Chelsea ah badhaluvumaa gaathah!\nކުޅިވަރު - ގޮންޒާލޯ ހިގުއެން\nހިގުއެން ޗެލްސީއަށް ބަދަލުވުމާ ގާތަށް!\nހިގުއެން ވަނީ ޗެލްސީއަށް ބަދަލުވާން އެއްބަސްވެފައި\nކ. މާލެ9ޖެނުއަރީ 2019 | ބުދަ 07:33 2,053\nއޭސީ މިލާނަށް ކުޅެމުން އަންނަ ގޮންޒާލޯ ހިގުއެން - ގޫގުލް\nއޭސީ މިލާނަށް ކުޅެމުން އަންނަ އާޖެންޓީނާގެ ފޯވާޑްގޮންޒާލޯ ހިގުއެން ޗެލްސީއަށް ބަދަލުވުމާ ގާތަށް ގޮސްފައިވާ ކަމަށް ރިޕޯޓްތައް ބުނެފިއެވެ.\nމަޝްހޫރު ކުޅިވަރު ނޫހެއް ކަމަށްވާ މާސާއިން ބުނީ، ޗެލްސީން ހިގުއެން ހޯދުމަށް މަސައްކަތް ކުރަމުން އަންނަ ކަމަށާއި، އަދި ޗެލްސީއަށް ބަދަލުވާން ހިގުއެންވެސް އެއްބަސްވެފައިވާ ކަމަށެވެ.\nޗެލްސީގެ ކޯޗު މައުރީޒިއޯ ސާރީ އަކީ ނަޕޯލީގައި ހިހުއެން އަށް އިރުޝާދު ދިން ކޯޗެވެ. އެގޮތުން ކުރިޔަށް އޮތް ދުވަސްތަކުގައި ހިގުއެން ޗެލްސީއަށް ބަދަލުވުމުގެ ހުރިހާ ކަމެއް ނިމިގެންދާނެ ކަމަށްވެސް ރިޕޯޓްތައް ބުނެއެވެ.\nއުމުރުން 31 އަހަރުގެ ހިގުއެން އޭސީ މިލާނަށް ބަދަލުވީ އެއް އަހަރު ދުވަހުގެ އެއްބަސްވުމެއްގެ ދަށުން 16 މިލިއަން ޕައުންޑަށް މިދިޔަ އަހަރުގެ އޯގަސްޓް މަހުއެވެ. އޭނާ ކްލަބުގައި ދާއިމީ ގޮތެއްގައި ބަހައްޓަން ބޭނުންވާނަމަ އޭސީ މިލާނުން އިތުރަށް 32 މިލިއަން ޕައުންޑު ހަރަދު ކުރަން ޖެހޭނެ އެވެ.\nރިވާ ޕްލޭޓުން 2004 ވަނަ އަހަރު ކެރިޔަރު ފެށި ހިގުއެން ވަނީ އެ ކްލަބަށް 41 މެޗު ކުޅެ، 15 ލަނޑު ކާމިޔާބުކޮށްފައެވެ. އެއަށްފަހު އޭނާ ބަދަލުވީ 2006 ވަނަ އަހަރުގެ ސީޒަނުގައި ރެއާލްއަށެވެ.\nއޭނާ ވަނީ ރެއާލްއަށް ކުޅުނު 264 މެޗުގައި 121 ލަނޑު ކާމިޔާބުކޮށްފައެވެ. އަދި ރެއާލްއާއެކު ހިގުއެން ވަނީ ތިން ލަލީގާ، އެއް ކޮޕާޑެލްރޭ އަދި ދެ ސްޕެނިޝް ސުޕާ ކަޕް ކާމިޔާބުކޮށްފައެވެ.\nރެއާލް ދޫކޮށް ހިގުއެން ދެން ގުޅުނީ 2013 ވަނަ އަހަރުގެ ސީޒަނުގައި ނަޕޯލީއާ އެވެ. އޭނާ ވަނީ ނަޕޯލީއަށް ކުޅުނު 146 މެޗުގައި 91 ލަނޑު ކާމިޔާބުކޮށް، އެޓީމާއެކު ކޮޕާ އިޓަލިއާ އަދި އިޓާލިއަން ސުޕާ ކަޕް ކާމިޔާބުކޮށްފައެވެ.\nހިގުއެން ވަނީ 2016 ވަނަ އަހަރުގެ ސީޒަނުގައި ޔުވަންޓަސްއަށް ބަދަލުވެ އެޓީމަށް ކުޅުނު 105 މެޗުގައި 55 ލަނޑު ކާމިޔާބުކޮށް، ދެ ލީގު ތަށި އަދި ދެ ކޮޕާ އިޓަލިއާ ކާމިޔާބުކޮށްފައެވެ.\nއާޖެންޓީނާއާއެކު 2014 ވަނަ އަހަރު ބްރެޒިލްގައި ބޭއްވި ވޯލްޑް ކަޕްގެ ދެވަނަ ހޯދި ހިގުއެން ވަނީ ގައުމީ ޓީމަށް މިހާތަނަށް ކުޅުނު 75 މެޗުގައި 31 ލަނޑު ކާމިޔާބުކޮށްފައެވެ.


BREAKING NEWS: Riyaasee Inthihaab Ge Natheeja Baathil Kuran PPM In Govaalaifi - Vaguthu\nކޮވިޑް-19 އާއި ގުޅުންހުރި "ބަލިތަކަށް" ހައްލެއް ބޭނުން! - 1 ދުވަސް ކުރިން\nއިންތިޚާބުގެ ނަތީޖާ ބާތިލް ކުރަން ޕީޕީއެމް އިން ގޮވާލައިފި\nރިޔާސީ އިންތިޚާބުގެ ނަތީޖާ ބާތިލް ކުރަން ވެރިކަން ކުރާ ޕީޕީއެމް އިން ގޮވާލައިފިއެވެ.\nއިންތިޚާބު ބާތިލް ކުރަން ޕީޕީއެމްގެ ފަރާތުން ގޮވާލެއްވީ ރައްޔިތުން މަޖިލީހުގެ ކެލާ ދާއިރާގެ މެންބަރު އަލީ އާރިފެވެ.\nޕީޕީއެމްގެ އޮފީސް ކައިރީގައި ކުރިއަށްދާ މުޒާހަރާއެއްގައި އަލީ އާރިފް ވިދާޅުވީ އިންތިޚާބު ބާތިލްކޮށް، ދެފުއްފެންނަ އިންތިޚާބެއް ބާއްވަން ޖެހޭ ކަމަށެވެ.\nއިންތިޚާބުގެ ނަތީޖާ ބާތިލް ކުރަން އަލީ އާރިފް ގޮވާލެއްވި ނަމަވެސް މިރޭގެ މުޒާހަރާގައި ރައީސް ޔާމީން ވިދާޅުވީ "ޕީޕީއެމް އިން ހިނގާނީ ހިނގަން އޮންނަ މަގުން" ކަމަށެވެ.\nރައްޔިތުން އުފައްދާ ސުވާލުތަކުގެ ޖަވާބު ހޯދަން އިލެކްޝަންސް ކޮމިޝަނަރ ޕީޕީއެމް އިން ބައްދަލު ކުރައްވާނެ ކަމަށް ރައީސް ވިދާޅުވިއެވެ. އަދި އިލެކްޝަންސް ކޮމިޝަނުން ރައްޔިތުން ޖަވާބުދާރީވެ ވަޑައިގަންނަވަން ޖެހޭ ކަމަށް ވެސް އެމަނިކުފާނު ވިދާޅުވިއެވެ.\nރައީސް ޔާމީން ވިދާޅުވީ މިހާރު ލަފާކުރެވޭ ގޮތުގައި 96000 ވޯޓަކީ އެމަނިކުފާނަށް ލިބުނު މިނިމަމް ވޯޓްގެ އަދަދު ކަމަށެވެ. ނަމަވެސް އަދިވެސް އިންތިޚާބުގެ ނަތީޖާ ގަބޫލު ކުރައްވާ ކަމަށް ރައީސް ވިދާޅުވިއެވެ.\n"ހަމަ ހަގީގަތުގައިވެސް ހިތާ ހިތާ އެބަ ސުވާލު ކުރަން ޖެހޭ މިއީ ހަމަ އަސްލުވެސް އަޅުގަނޑުމެންނަށް ލިބުނު ވޯޓްހެއްޔޭ؟ މިތަނުގައި މި އިވޭ ޝުއޫރަކީ މިއީ. ހަމަ ހަގީގަތުގައި ވެސް އަޅުގަނޑަށް ގަބޫލު ކުރެވޭ މިއަށް ވުރެ ގިނައިންނޭ އަޅުގަނޑަށް ވޯޓް ލިބޭނީ. އީސީއިން ވަކި ގޮތަކަށް މި މައްސަލައިގައި ޖަވާބު ދޭން ޖެހެންދެން އަޅުގަނޑުމެންގެ މަސައްކަތް ކުރިއަށް އެބަ ގެންދަން ޖެހޭ،" ރައީސް ޔާމީން ވިދާޅުވި އެވެ.\nޕީޕީއެމް އިން މިހާރު ގެންދަނީ އިލެކްޝަންސް ކޮމިޝަންގެ މެންބަރުންގެ މައްޗަށް ބޮޑެތި ތުހުމަތުތަކެއް ކުރަމުންނެވެ. އެތުހުމަތުތަކަށް ބާރު ލިބޭ އޯޑިއޯއެއް މިއަދު ވަނީ މީސް މީޑިއާގައި ލީކް ކޮށްލާފައެވެ. ލީކް ކޮށްލާފައިވާ އޯޑިއޯގައި ވާހަކަ ދައްކަވަނީ އިލެކްޝަންސް ކޮމިޝަންގެ ރައީސް އަހްމަދު ޝަރީފާއި އެހެން މީހެކެވެ.\nހިތަދޫ ޕީޕީއެމް އޮފީސް ފަޅާލައިފި\nއިންތިހާބުވި ކައުންސިލަރުން ހުވާ ކުރަން ފަށައިފި\nކައުންސިލް ނައިބުން ހޮވަން ޕީޕީއެމުން ވިޕް ލައިނެއް ނެރެން އަންގައިފި\nއޮކްޓޯބަރ 1, 2018 23:18\nޖަލަށްދާން ބިރުގަތީދޯ!!! ހެހެހެ\nއޮކްޓޯބަރ 2, 2018 05:27\nޖަލަށްދާން ޖެހިއްޖިއްޔާ ޖަލަށްވެސް ދާނެ!! އެކަމަކު އޭގެ ކުރިން އޮޅުވާލި ވޯޓް ސާފުކޮށްދޭން އެބަޖެހޭ!! ޝަރީފުމެން ހިންގި ވިޔާނުދާ ޢަމަލު ސާފުކޮށްދޭންޖެހޭ!!!\nއޮކްޓޯބަރ 1, 2018 23:21\nއޮކްޓޯބަރ 2, 2018 06:50\nއިންތިހާބު ބާތިލެއް ނުކުރެވޭނެ. ޢެއް އަހަރު ދުވަހަށް މަހައް ދޭބިއަދޯ! ނޫނީ ކޮންމެވެސް އެހެން ކަމަކައިގެން ދުވޭ..ހިނި އައްނަނީ\nއޮކްޓޯބަރ 1, 2018 23:31\nޢަލީ ޢާރިފޫ ކަލޭ ތިހުރީ ހަމަ ރަގަޅަށް ވެރިމޮޔަ ވެފަ. އެއްކަލަ ފައިސާ ގޯނި ހަދާންވަނީ ދޯ. ތިބުނަ ކަމެއްނުވާނެ. ދެން ލަލަލާ\nއޮކްޓޯބަރ 1, 2018 23:33\nމަދަނީ ކަންކަމުގައި އިޢުތިރާފުން ރުޖޫޢަ ނުވެވޭއިރު، ނަތީޖާ ޤަބޫލު ކުރުމާއެކު އޮންނާނީ، އިންޞާފު ލިބިފައެވެ. މިހާރު ތިޔަކުރަނީ ބޯރަނގަޅު މީހުން ނުކުރާ ޒާތުގެ ކަންކަމެވެ.\nއޮކްޓޯބަރ 2, 2018 05:34\nނަތީޖާ ގާބޫލުކުރީ އެއްވެސް އޮޅުވާލުމެއް މަކަރެއް ހަދާފައި އޮތްކަމަށް އޭރު ގަބޫލުކުރެވުމުން!! އެކަމަކު އޭގެފަހުން ގިނަ ކަންތައްތަކެއް ހާމަވި އަދި ވޯޓާ ގުޅޭގޮތުން އިލެކްޝަން ކަމިޝަނަރު ވަރަށް ބޮޑެތި ކަންތައްތަކެއް އޮޅުވާލުންތަކެއް ހިންގާފައިވާކަން ދޭހަވާގޮތަށް އޭނާގެ އަޑުކަމަށް ބެލެވޭ އޯޑިއެއްވެސް ވަނީ ލިބިފަ!! މިކަހަލަ ގިނަ ކަންތައްތަކެއް ފެންމަތިވީމަ މިކަން ހިނގާދިޔަގޮތް ބަލާދޭން ނުވަތަ ހާމަކޮށްދޭން މި އެދެނީ!! މިއީ ޖަލަށްލާފާނެތީ ހީކަރުވައިގެން އުޅެނީކީ ނޫން!!!\nއޮކްޓޯބަރ 1, 2018 23:35\nއޮކްޓޯބަރ 1, 2018 23:39\nދެން ޖެހޭނި ހަފުއް ދައްކަން..\nއޮކްޓޯބަރ 1, 2018 23:44\nޕީޕީއެމް ނޫން ޕާޓީއަކަށް ވެރިކަން ލިބިގެން އިންސާފަކަށް ނުވާނެ ކިހާ ދެރަކަމެށް، އައިބީ ކަލޭތީ ވާނުވާ ނޭންގޭ މީހެއް ހަހަހަހާ އައިބީ އިހްސާން ލައްވާ އަދި މޮޅުތަކެއް ވާނެކަމަށް ކެންޕޭން ކުރީމަވެސް އިތުރު ލަދެއް ގަންނަން ޖެހުނީ.....\nއޮކްޓޯބަރ 1, 2018 23:47\nއިންތިހާބާ ހަމައަށް ކޮން ބައެއްބާ އިލެކްޝަން ކޮމިޝަން ހިސޯރުކޮށްގެން އުޅުނީ؟\nއޮކްޓޯބަރ 2, 2018 00:18\nއަޅުގަނޑު2ކަށް ވޯޓު ދިނީ އޭތި މައްޗަށް އަރާނެއޭ ބުނީމަ. އަރަމުން އަރަމުން ގޮސް 1 ކަށް އަރާނެކަމަށް. އެކަމު ނޭރިދޯ. ޔާނުބޭއަށް ދިންވޯޓޭ އެ ގެއްލުނީ. މިގޮތަށް ކަމަށް ވާނީ ތިހާ ގިނަ ވޯޓު ތި ގެއްލުނީ\nއޮކްޓޯބަރ 2, 2018 02:44\nބަލިގަބޫލުކުރޭ. ރައީސް ނަޝީދުވެސް ވިދާޅުވަނީ ކާމިޔާބުގައި ހިތްތިރިކޮށް ނާކާމިޔާބުގައި ހިތްވަރުގަދަކުރަން. އެހެންވެ އެމްޑީޕީ ކުދިންގެ ހިތްވަތުގަދައީ އެމީހުން ކިތައް އިންތިހާބުގައިތޯ ބަލިވީ ތިފާޑަކަށް ނޫޅޭ. ޔާމިން ވެސް އެމްޑީޕީ ކައިރިން ޑިމޮކްރެސީ ދަސްކުރަންޖެހޭ. ޙުދުމުހުތާރު ކޮމިއިނިސްޓް އުސޫލްތަޢް ދޫކުރަންޖެހޭ. ކިތަންމެވަރަކަށް ނިކުމެ ހަޅެެއްލެވިޔަސް ކުރާނެކަމެއްނެތް. 134000 މީހުން ގެ ހައްގުވެސްވޭ. މެޖޯރިޓިއަށް ތަބާވާން ދަސްކުރަންޖެހޭ.\nއޮކްޓޯބަރ 2, 2018 11:02\nއެހެންތަ. މޑޕ ކުދިން މުޒާހަރާ ނުވެސް ދަނޭ ދޯ. ބަޔަކު ނިކުމެ ބާޣީ ބާޣީ ވެސް ނުގޮވާ ދޯ. މޑޕ އޭ ބުނީމާ ހަމަ މަޑުމައިތިރި ގޭގަ ތިބޭ މައުސޫމް ބައެއް ދޯ ބޮލަށް ވެސް އެންމެ ފުރަތަމަ ވަންންނީ\nއޮކްޓޯބަރ 2, 2018 03:34\nބަލަ އިންތިޚާބުގެ ނަތީޖާ ގަބޫލްކުރި ފަހުން ވޯޓުން ވައްކަން ކުރިކަން ފަޅާ އެރީމަވެސް އެމްޑީޕީން ޖަހާނެ ސަކަރާތެއް ޖަހަން ދޫކޮށްގެން ތިބެން ވީތަ؟ ވަގަކު ހާދަ ދުވަހަކު ވައްކަން ކުރާ ފަހުންނޭ ފަޅާ އަރަނީ އެހެން ވީމަ އެއް ނޫންތަ ބުނަނީ ވަގަކަށް ހާސް ދުވަސް ވެރިޔާއަށް އެއް ދުވަހޭ. ނޫން ނަމަ ފުރަތަމަ ދުވަހުން ފަޅާ އަރާނެ އެއް ނޫންތަ\nއޮކްޓޯބަރ 2, 2018 04:40\nހާދަ ހުތުރޭ މި ރައީސޫ އެއުޅޭގޮތް\nއޮކްޓޯބަރ 2, 2018 07:41\nވީނުވީ ނޭނގި ކުއްލިއަކަށް މަރުވި މީހުންނާ، ގެއްލުނު މީހުންގެ ޢާއިލާތައްވެސް އެތިބީ ކެތްތެރިކަމާއި އެކު. މިއަދާހަމަޔަށްވެސް އެމީހުންނަށް އިންސާފް ނުލިބުނު، އިންސާފުވެރިވެފަ އިންސާފް ހޯދަން މަސައްކަތްކުރޭ.\nއޮކްޓޯބަރ 2, 2018 07:51\nމިދިޔަ އިންތިޚާބުން ގިނަ ބާތިލު ވޯޓުތަކަކީ މެޑަމްގެ އަގޮޓި ކޮޅު ވޯޓް، ވޯޓް ވޯޓް ވޯޓް\nއޮކްޓޯބަރ 2, 2018 08:14\nތިމަރަބޯ ލައްވާ ބަޣާވާތް ކުރުވައިގެން ވެރިކަން ފޭރިގަތީތާ. ހުރި ނުބައިކަމެއްގެ ބޮޑުކަމާއެވެ.\nއޮކްޓޯބަރ 2, 2018 08:40\nއިންތިހާބުގެ މައްސަލަ އުޅެންޏާ ސަކުވާ ހުށަހަޅާނީ، ބާޠިލްކުރާވަރުގެ ކަމެއް އޮތިއްޔާ ކޯޓަށް ހުށަހަޅައިގެން ޘާބިތުކޮށްދީ.. މަގުމައްޗަށް ނިކުމެ މުޒާހަރާކުރާނީ އޭގެފަހުން\nއޮކްޓޯބަރ 2, 2018 08:42\nމިހާރު ވެރިކަމާހެދި މޮޔަވާ މީހުން ފެނޭތަ؟\nއޮކްޓޯބަރ 2, 2018 08:57\nޢަސްލުވެސް މިފަހަރު ވޯޓުލީދުވަހު އަހަރެމެންއާއްމުންނަށް ވެސްފާހަގަކުރެވޭ ބައެއް ކަންކަން ފެނިގެންދިޔަ އެހެންއަހަރުތަކާޚިލާފަށް ވޯޓުލާފަޢައިސް ބައެއްފިރިހެްކުދިން ކިއުއަށް އަލުން ވަނުމާއި ކިޔުގަތިބެފަ ކިއުފަޅާފަ ގޮސްވޯޓުލިއުންފަދަ ކަންކަން ފާހަގަކުރވުނު އަދި ފޮށިކައިރީގަ ބައިންދަން ތަމްރީނުކުރި ކުދިން ލިސްޓުގަސޮއިކުރަންދިޔައިރު ނަންނެތުންފަދަވަރަށް ބައިވަރުކަންކަނ ފާހަގަވި\nއޮކްޓޯބަރ 2, 2018 09:57\nތި އޯޑިއޯއަށްވުރެ ކުރިން ޔާމިންގެ އިސްލާމިކް ބޭންކު އެކައުންޓަށް 1 މިލިއަން ޑޮލަރު ޖަމާކުރި މައްސަލަ ބަލަންޖެހޭ!\nއޮކްޓޯބަރ 2, 2018 10:01\nއެމްޑީޕީން އަވަސް އަރުވާލާގެން ނަތީޖާ އިލުލާނު ނުކޮށްގެން ތެޅެން ފެށީމަ ވެސް އެބަ އިގޭ ގޯހެއް އުޅޭކަން. ކުރިން ބުނީ ޝަރީފައް އިލެކުޝަން ކަމިޝިނަށް އިތުބާރު ނުކުރާވާހަކަ، އަބަދުވެސް ޖެހޭނީ އެމްޑީޕީން ބުނާ އެއްޗެހި އެކޮޅުކޮޅަށް ނަގަން އޭރުން ފަހުމުވާނީ. އަޑެއްކިއްޔާ ރެދެން ލާނެއޭ ބުނާ އުސޫލުން ކަންތައް ތަކެއް ފެންމަތި ވެގެން މިދަނީ ހަމަ ހަގީގަތުގަވެސް އޮޅުވާލުން ތަކެއްވާތީކީ ޔަގީން. އިލެކުޝަން ކަމިޝަނުން ޖަވާބުދާރީ ވަން ޖެހޭނެ، ޝަރީފުވެސް ޖަވާބު ދާރީ ވަން ޖެހޭނެ. ޔާމީން 96000 ވޯޓް ހަމަ މީ މުސްތަކުބަލަށް ލިބުނު ވަރަށް ބޮޑު ކުރިއެރުމެއް. 2013 ގަ ބުނަނީ ކާފަ އަދު ބުރޯގެ ތާއީދޭ. މިފަހަރު ރ.ޔާމީން އަށް އެކަނި 96000 ވީމަ ހަމަ ރަނގަޅު ހިސާބެއް މިއޮތީ.\nތަރައްގީ ބޭނުން ނުވާނީ ކާކު؟\nބައެއްގެ ފައިބުޑުގަ ސަލާން ޖަހަން ބޭނުންވާނީ ކާކު؟\nބައެއްގެ އަޅުވެތި ކަމަށް ބޭނުންވާނީ ކާކު؟\nވިޔަފާރު ކާކު ކުރަނީ ރިސްކު ނުނަގާ ދަރަނި ނުވެ؟\nގައުމެއްގެ ތަރަށްގީ މަަސްރޫ ދަރަނި ނުވެ ލޯނު ނުނަގާ ކޮން ކުދިގައުމެއް ތަރަށްގީ ވަމުން އަނަ ގަމަކުން ކުރަނީ؟\nކާކު ބޭނުންވާނީ އަބެއްގެ އަގައުމެއްގަ ހުންނަ މުއްސަދިކަން އައިސް ފޭރޭތަން ދެކެން؟\nއޮކްޓޯބަރ 2, 2018 10:26\nބާތިލްކޮށް އެހެން އިންތިހާބެއް އަލުން ބާއްވާ. ދެވަނަ ބުރުގައެއް މަގޭ ވޯޓު ތިޔަބޭފުޅާއަށް ނުލިބޭނޭ ވާހަކަ ވަރަށް ތެދުވެރި ކަމާއި އެކު ދަންނަވަމެވެ.\nގޮވާލުމުން އެކަނި ނުފުދޭ\nއޮކްޓޯބަރ 2, 2018 10:35\nކޯޓްމަރްޙަލާ އޮންނާނެއެވެ. ކޯޓުން ބޭރުގައި ތިޔަކަމެއް ނުވާނެއެވެ. ވޯޓުގެ ނަތީޖާ ޤަބޫލުކޮށް ބަލައިގަތުމަށް ފަހު، އެމީހެއްގެ ނަމުގައި ސީދާ ކޯޓަށް ނުދެވޭނެއެވެ. އެހެން މީހެއްގެ ނަމުގައި ދެވޭނެއެވެ. ވޯޓްލުމާ، ވޯޓްގުނުމާ، ނަތީޖާ ނެރުމާ، މިކަން ހިނގާފައިވާ ގޮތުގެ މައްޗަށް ރިޢާޔަތް ކުރައްވާނެއެވެ. އަދި އޭގެފަހުން ކަންހިނގާފައިވާ ގޮތުގެމައްޗަށްވެސް ބަލާނެއެވެ. ނަތީޖާ ޤަބޫލުކޮށް ބަލައިގަތުމުގައި އެއްބަސްވަފައިވާނަމަ، ނުވަތަ އިންކާރު ކޮށްފައިވާނަމަ، އެކަންކަމަށްވެސް ފެށުނީއްސުރެ ނިޔަލަށް މައްސަލަ މުރާޖަޢާ ކުރައްވާނެއެވެ. އެއްވެސް މީހަކަށް ޙުކުމް އަންނާނެގޮތެއް ނޭގޭނެއެވެ. ބޯކަނޑާލީމާ އޮންނާނީ ކަނޑިއެވެ. އިންޞާފު ނުލިބޭ ކަމަށް ދެކެލައްވާނަމަ އަވަހަށް ކޯޓަށްދާށެވެ. މަގުމަތި ހަލަބޮލިނުކުރައްވާށެވެ. މިއީ ހުރިހާ އެންމެންގެ ރާއްޖެއެކެވެ.


Undhagoo Bodu Vegen Mi Ulheny Anhen Madhiri Thah! - Vaguthu\nއުނދަގޫ ބޮޑުވެގެން މި އުޅެނީ އަންހެން މަދިރިތައް!\nއަންހެނެއް މޫނުގައި މަދިރި ހެފުމުން ހިރުވަނީ\nމަދިރީގެ އުނދަގުލަކީ އަހަރެމެން އެންމެނަށްވެސް ކުރިމަތި ވެފައިވާ ބޮޑު ކަމެކެވެ. ނަމަވެސް މަދިރި ތަކުގެ ތެރެއިންވެސް އިންސާނުންގެ ލޭ ބޮނޫ ހަމައެކަނި އަންހެން މަދިރިތައް ކަން އެނގޭ ހެއްޔެވެ؟\nފިރިހެން މަދިރި ތަކަކީ އިންސާނުންގެ ލޭ ބޮއިގެން އުޅޭ އެއްޗެހި ތަކެއް ނޫނެވެ. ފިރިހެން މަދިރިތައް ލޭ ބޯން ބޭނުންވި ނަމަވެސް އެކަމެއް ނުކުރެވޭނެއެވެ. އެހެންކަމުން އެ އެއްޗެހިން ދިރި އުޅެނީ ގަސްގަހާ ގެހީގެ ފޮނިތައް ބޮއިގެންނެވެ.\nމިއާ ހިލާފަށް އަންހެން މަދިރިތައް ދިރި ހުރުމަށްޓަކައި ކޮންމެހެންވެސް ލޭ ބޭނުންވެއެވެ. އަދި އެ އެއްޗެހިން ބިސް އެޅުމަށްޓަކައިވެސް ލޭގެ މުހިއްމުކަން ވަރަށް ބޮޑެވެ. މިފަދަ މަދިރިތަކުގެ އަނގަތައް ހުންނަނީ އިންސާނުންގެ ހަށިގަނޑު ފޫއަޅުވާލެވޭ ފަދަ ގޮތަކަށެވެ. އަހަރެމެންނަށް އެ އެއްޗެހި ލޭ ބޮމުން ދާ ވަގުތުވެސް ގިނަ ފަހަރަށް އިހްސާސް ނުކުރެވީ މަދިރިތައް ލޭ ބުއިމުގެ ކުރިން އަހަރެމެންގެ ހަންގަނޑަށް ކުޅު ޖަހާތީއެވެ. ލޭ ބުއިމަށްޓަކައި ހަށިގަނޑުގެ ތެރެއަށް ފޮނުވާލާ ޓިއުބް ފޮނުވާނީ ކުޅު ޖަހާ ދިމާލުންނެވެ. ހަންގަނޑުން ތަނެއްގައި ރަތް ކުލަ އަރާފައި ހިރުވާނަމަ، އެހެން އެ ވަނީ އެ އެއްޗެހީގެ ކުޅާއި ހަމުގެ ތެރެއަށް ކޮށްޕާލި ތަންކޮޅުންނެވެ.\nމިހެން އުޅޭ އުޅުމުގައި ތިމާ ގައިގައި މަދިރި އެއް ހަފާފައި ހަމަ އެތަނުގައި ދެން ހުންނަ މީހާ ގައިގައި މަދިރި ނުހަފައި ހިނގައިދާނެއެވެ. މިހެން ވާ ސަބަބަކީ އެ އަންހެން މަދިރިތައް ލޭ ބޯން ބޭނުންވާނީ އެ އެއްޗެއްސަށް މީރުވަސް ދުވާ މީހުންގެ ގައިންނެވެ. މީހެއްގެ ގައިން މަދިރިތަކަށް އެހައި ގަޔާ ނުވާ ކަހަލަ ވަހެއް ދުވާނަމަ އެމީހެއްގެ ގައިން ލޭބޯކަށް މަދިރިތަކެއް ނޫޅޭނެއެވެ. ނަމަވެސް، މަދިރިތަކަށް ދުވާ ވަސްތަކާއި އަހަރެމެން އިންސާނުންނަށް ދުވާ ވަސްތައް ވަރަށް ތަފާތުކަން ހަނދާން ބަހައްޓާށެވެ. އެހެނީ، ކިތަންމެ ވަރަކަށް ސެންޓު ޖަހައިގެން ހުއްޓަސް މަދިރި ހަފާފާނެތީއެވެ.\nއަންހެން މަދިރި ލޭ ބޮނީ\nކޮންމެއަކަސް، މަދިރި ދެކެ އެހައި ރުޅި އަންނަ އިރު ހުރިހާ މަދިރި ތަކަށް އެ ރުޅިގަނޑު ނުބާލާށެވެ. އަހަރެމެންނަށް ޖެއްސުން ކޮށްފައި މި އުޅެނީ އަންހެން މަދިރިތައް އެކަންޏެވެ.\nމަދިރީގެ ޒަރިއްޔާއިން ކޮވިޑް ނުފެތުރޭ\nއޮގަސްޓް 21, 2019 22:09\nޢަންހެން މަދިރި މޮޔަ ވެގެން ތެޅޭގޮތެއްދޯ؟\nއޮގަސްޓް 22, 2019 07:48\nހަމަ ދިވެހިންގެ ވައްތަރު. އަންހެންވެސް ފިރިހެންވެސް


Sinan Aai Abdhullah Ge Gondeege Massala Buraasfathi Dhuvahah Thaavalu Kohfi - Vaguthu\nސިނާނާއި އަބްދުﷲގެ ގޮނޑީގެ މައްސަލަ ބުރާސްފަތި ދުވަހަށް ތާވަލުކޮށްފި\nރައްޔިތުންގެ މަޖިލީހުގެ ގޮނޑި ގެއްލިފައިވާ ކަމަށް އިލެކްޝަންސް ކޮމިޝަނުން ކަނޑައެޅި ރައްޔިތުންގެ މަޖިލީހުގެ މައްޗަންގޯޅި އުތުރު ދާއިރާގެ މެންބަރު އަބްދުﷲ ސިނާނާއި ތިނަދޫ ދެކުނު ދާއިރާގެ މެންބަރު އަބްދުﷲ އަހްމަދުގެ ގޮނޑީގެ މައްސަލަ އަންނަ ބުރާސްފަތި ދުވަހަށް ތާވަލުކޮށްފިއެވެ.\nއަބްދުﷲ ގެ ގޮނޑީގެ މައްސަލައިގެ އަޑުއެހުން އޮންނާނީ އެ ދުވަހުގެ ހެނދުނު 10 ޖަހާއިރުއެވެ. އަދި ސިނާންގެ މައްސަލައިގެ އަޑުއެހުން ބޭއްވުމަށް ހަމަޖެހިފައިވަނީ އެ ދުވަހުގެ މެންދުރު 13:30 ގައެވެ.\nމި ދެ ބޭފުޅުންގެ ގޮނޑީގެ މައްސަލަ ސުޕްރީމް ކޯޓުގައި ތާވަލުކޮށްފައިވާއިރު، އެ ކޯޓުން އިއްޔެ ވަނީ ހަތަރު މެމްބަރެއްގެ ގޮނޑި ނުގެއްލޭ ކަމަށް ކަނޑައަޅާފައެވެ. އެ ހަތަރު މެމްބަރުންނަކީ މަޑުއްވަރީ ދާއިރާގެ މެމްބަރު މުހައްމަދު އަމީތު އާއި ވިލިނގިލީ ދާއިރާގެ މެމްބަރު ސައުދު ހުސެއިން އާއި ތުލުސްދޫ ދާއިރާގެ މެމްބަރު މުހައްމަދު ވަހީދު އިބްރާހިމް (ލޯޔަރު ވައްޑޭ) އާއި ދިއްދޫ ދާއިރާގެ މެމްބަރު އަބްދުއްލަތީފްއެވެ.\nނަމަވެސް ސުޕްރީމް ކޯޓުން އިއްޔެ އިއްވި ހުކުމްތަކުގައި ވަނީ އެ މެމްބަރުން މިދިޔަ އަހަރުގެ ޖުލައި މަހުގެ 13 ވަނަ ދުވަހުގެ ކުރިން ޕީޕީއެމުން ވަކިވާން ހުށަހަޅާފައިވާކަން ފާހަގަކޮށްފައެވެ. އެހެންކަމުން އެ މެމްބަރުންގެ ގޮނޑި ގެއްލޭނެ ހަމައެއް ނެތްކަމަށްވެސް ހުކުމުގައި ބުނެފައިވެއެވެ.\nހަތަރު މެމްބަރެއްގެ ގޮނޑި ނުގެއްލޭ ކަމަށް ސުޕްރީމް ކޯޓުން ކަނޑައަޅާފައިވަނީ، އެ ކޯޓުގެ ފަސް ފަނޑިޔާރުންގެ އިއްތިފާގުންނެވެ.